
	讗讘讬 讗讘讗 砖讞驻讛 讗转 讛讛讬讻诇. 砖诇诪讛: 砖讙谞讝 住驻专 专驻讜讗讜转. 讻讚讬 砖讬讘拽砖讜 专讞诪讬诐: 讙讬专专 注爪诪讜转 讗讘讬讜. 诇驻讬 砖讛讬讛 专砖注 讘讝讛讜 讜诇讗 谞讛讙 讘讜 讻讘讜讚 讘拽讘讜专转讜 诇讛讜爪讬讗讜 讻讛讜讙谉 讘诪讟讜转 讝讛讘 讜讻住祝: 住转诐 诪讬 讙讬讞讜谉. 诪讬 砖诇讜讞 讘讚讘专讬 讛讬诪讬诐 (讘 诇讘) 讜诇诪讛 讻讚讬 砖诇讗 讬讘讗讜 诪诇讻讬 讗砖讜专 讜讬诪爪讗讜 诪讬诐 诇砖转讜转 讜诇讗 讝讛讜 讙讬讞讜谉 讛谞讛专 讛讙讚讜诇 讚讛讛讜讗 诇讗讜 讘讗''讬 讛讜讗 讗诇讗 诪注讬谉 拽讟谉 讛讜讗 住诪讜讱 诇讬专讜砖诇讬诐 砖谞讗诪专 讜讛讜专讚转诐 讗讜转讜 讗诇 讙讬讞讜谉 (诪''讗 讗) 讜诪转专讙诪讬谞谉 讜转讞转讜谉 讬转讬讛 诇砖讬诇讜讞讗: 注讘专 谞讬住谉 讘谞讬住谉. 拽住''讚 诪砖谞转拽讚砖 讛讞讚砖 诇砖诐 谞讬住谉 谞诪诇讱 诇注讘专 讗转 讛砖谞讛 讜注砖讗讜 讗讚专 讻诪讜 砖谞讗诪专 讘讚讘专讬 讛讬诪讬诐 讜讬讜注抓 讛诪诇讱 (讞讝拽讬讛讜) 诇注砖讜转 讛驻住讞 讘讞讚砖 讛砖谞讬: 讘讬讜诐 砖诇砖讬诐 砖诇 讗讚专. 讜讗注''驻 砖诇讗 谞转拽讚砖 讛讞讚砖 砖注讚讬讬谉 诇讗 讘讗讜 注讚讬诐: 讛转讜诇讛 讘讝讻讜转 注爪诪讜. 砖讗讜诪专 讘转驻诇转讜 注砖讛 诇讬 讘讝讻讜转讬 讻讙讜谉 讞讝拽讬讛讜 砖讗诪专 讝讻专 谞讗 讗转 讗砖专 讛转讛诇讻转讬 诇驻谞讬讱 讜讙讜': 驻专讜注讛. 诪讙讜诇讛 砖谞讬讟诇讛 转拽专讛 砖诇讛: 讛专讜爪讛 诇讛谞讜转. 诪砖诇 讗讞专讬诐: 讬讛谞讛. 讜讗讬谉 讗讬住讜专 讘讚讘专: 讻讗诇讬砖注. 讻诪讜 砖诪爪讬谞讜 讘讗诇讬砖注 砖谞讛谞讛: 讜讛专讜爪讛 砖诇讗 诇讛谞讜转. 诪砖诇 讗讞专讬诐: 讗诇 讬讛谞讛. 讜讗讬谉 讘讚讘专 诇讗 诪砖讜诐 讙住讜转 专讜讞 讜诇讗 诪砖讜诐 砖谞讗讛: 讻砖诪讜讗诇 讛专诪转讬. 讻诪讜 砖诪爪讬谞讜 讘砖诪讜讗诇 讛专诪转讬 砖诇讗 专爪讛 诇讛谞讜转: 讻讬 砖诐 讘讬转讜. 诇注讬诇 诪讬谞讬讛 讻转讬讘 讜讛讬讛 诪讚讬 砖谞讛 讘砖谞讛 讜住讘讘 讘讬转 讗诇 讜讛诪爪驻讛 讜砖驻讟 讗转 讬砖专讗诇 讜住诪讬讱 诇讬讛 讜转砖讜讘转讜 讛专诪转讛 讻讬 砖诐 讘讬转讜 讜讻讬 讗讬谞讬 讬讜讚注 砖砖诐 讘讬转讜 讗诇讗 讗讻讜诇讛讜 诪拽讜诪讜转 讚拽专讗 讚诇注讬诇 诪讬谞讬讛 拽讗讬 砖讻诇 诪拽讜诐 砖讛讬讛 讛讜诇讱 砖诐 讛讬讛 谞讜砖讗 讻诇 讻诇讬 转砖诪讬砖讬 讘讬转 注诪讜 讜讗讛诇 讞谞讬讬转讜 砖诇讗 诇讛谞讜转 诪谉 讗讞专讬诐: 讘讛讜讚 讬驻讬讛. 讘讚讚讬讛: 转驻诇讛 诇注谞讬. 讚专讱 注谞讬讜转: 讬讻讜讬谉 讗转 专讙诇讬讜. 讝讜 讗爪诇 讝讜: 讜专讙诇讬讛诐 专讙诇 讬砖专讛. 谞专讗讬谉 讻专讙诇 讗讞讚: 讛拽讜专讗 诪讻讗谉 讜讗讬诇讱 诇讗 讛驻住讬讚. 砖讛专讬 讛讜讗 讻讗讚诐 砖拽讜专讗 讗讞转 诪讻诇 讛驻专砖讬讜转 砖讘转讜专讛 讜讗注''驻 砖诇讗 讬爪讗 讬讚讬 拽''砖 讬砖 诇讜 拽讘讜诇 砖讻专 讻注讜住拽 讘转讜专讛: 诪转谞讬' 讬讟讛. 注诇 爪讚讜: 讘砖讻讘讱. 讚专讱 砖讻讬讘讛: 讬注诪讜讚. 讚讻转讬讘 讜讘拽讜诪讱: 讻讚专讻讜. 讗讜 讘拽讬诪讛 讗讜 讘砖讻讬讘讛 讗讜 讘讬砖讬讘讛 讗讜 诪讛诇讱:





转讜住驻讜转





	讙讚讜诇 讛拽讜专讗 拽''砖 讘注讜谞转讛 讬讜转专 诪讛注讜住拽 讘转讜专讛. 转讬诪讛 讗驻讬' 转驻诇讛 谞诪讬 讚讛讗 讗诪专讬谞谉 驻''拽 讚砖讘转 (讚' 讬讗.) 讻讙讜谉 讗谞讜 诪驻住讬拽讬谉 讘讬谉 诇拽''砖 讘讬谉 诇转驻诇讛. 讜讬''诇 讚讛讻讬 拽讗诪专 讬讜转专 诪讛注讜住拽 讘转讜专讛 驻注诐 讗讞专转 砖诇讗 讘砖注转 拽''砖. 讗讘诇 讛注讜住拽 讘转讜专讛 讘砖注转 拽''砖 诇讗 诪讬讬专讬 讜讗驻讬' 讘转驻诇讛 驻讜住拽:





专讘 谞住讬诐 讙讗讜谉

转谞讜 专讘谞谉 讜' 讚讘专讬诐 注砖讛 讞讝拽讬讛讜 诪诇讱 讬讛讜讚讛 诪讚注转讜 讜讻讜' 讙讬专专 注爪诪讜转 讗讘讬讜 注诇 诪讟讛 砖诇 讞讘诇讬诐. 讜诪驻专砖讬 专讘谞谉 讟注诪讗 讚诪讬诇转讗 诪讛讜 砖讙专诐 诇讜 诇注砖讜转 讘注爪诪讜' 讗讘讬讜 讻谉 讘诪住' 住谞讛讚专讬谉 (讚诪"讝) 讘驻' 谞讙诪专 讛讚讬谉 讻讬 谞转讻讜讜谉 讻讬 讛讬讻讬 讚转讬讛讜讬 诇讬讛 讻驻专讛:




讜讬讙砖 讙讬讞讝讬 诇讛讚驻讛 讗诪专 (专讬砖 诇拽讬砖) [专' 讬讜住讬 讘专 讞谞讬谞讗] 砖讚讞驻' 讘讛讜讚 讬讜驻讬讛. 讘讙诪' 讚讘谞讬 诪注专讘讗 讘驻' 讻诇 讬砖专讗诇 讬砖 诇讛谉 讞诇拽 (讛诇讻讛 讚) 讜讘驻' 砖谞讬 讚讬讘诪讜转 (讛诇讻讛 讘) 讗诪专 专' 讬讜住讬 讘专 讞谞讬谞讗 砖谞转谉 讬讚讬讜 讘讛讜讚 砖讘讬讜驻讬讛 讘讬谉 讚讚讬讛:






专砖讘"讗

讻诇 讛讗讜讻诇 讜砖讜转讛 讜讗讞专 讻讱 诪转驻诇诇 注诇讬讜 讛讻转讜讘 讗讜诪专 讜讗讜转讬 讛砖诇讻转 讗讞专讬 讙讜讬讱. 讜讚讜拽讗 讘砖讛转讞讬诇 诇讗讞专 砖讛讙讬注 讝诪谉 转驻诇讛, 讗讘诇 讛转讞讬诇 拽讜讚诐 诇讻谉 讗讬谉 爪专讬讱 诇讛驻住讬拽. 讜讻谉 讻转讜讘 讘转讜住驻讜转.



讛拽讜专讗 诪讻讗谉 讜讗讬诇讱 诇讗 讛驻住讬讚 讻讗讚诐 砖拽讜专讗 讘转讜专讛, 讗讘诇 诪讘专讱 砖转讬诐 诇驻谞讬讛 讜讗讞转 诇讗讞专讬讛. 讻转讘 专讘谞讜 讛讗讬 讙讗讜谉 讝"诇 讘驻讬专讜砖讬讜: 讜讗祝 讻诇 砖注讛 专讘讬注讬转 讗祝 注诇 驻讬 砖讗讬谞讛 注讜谞转讛 诪讘专讱 砖转讬诐 诇驻谞讬讛 讜讗讞转 诇讗讞专讬讛. 讜诪砖诪注 诪讚讘专讬讜 讚诇讗讞专 讗专讘注 讗讬谞讜 诪讘专讱 讻诇诇. 讜讗讬谞讬 讬讜讚注 讝诪谉 讗专讘注 砖注讜转 诪谞讬谉, 讜砖诪讗 诪砖讜诐 讚讝诪谉 转驻诇转 讛砖讞专 诇专讘讬 讬讛讜讚讛 注讚 讚' 砖注讜转 讜谞住讬讘 诇讛 讻专讘讬 讬讛讜讚讛. 讜讻谉 诪爪讗转讬 诪驻讜专砖 诇讛专"讬 讘谉 讙讬讗转 讝"诇 讚诪讛讗 讚专讘 讛讗讬 讙讗讜谉 讝"诇 砖诪注讬谞谉 讚讚讜拽讗 讘砖注讛 专讘讬注讬转 讚讝诪谉 转驻诇转 讛砖讞专 注讚 讗专讘注 砖注讜转, 讗讘诇 讛拽讜专讗 诇讗讞专 讗专讘注 砖注讜转 讻拽讜专讗 讘转讜专讛, 讗诇讗 砖讛驻住讬讚 讘专讻讜转, 讜讗诐 讘讬专讱 注讘专 注诇 诇讗 转砖讗. 讗讘诇 专讗讬转讬 讘转讜住' 砖谞住转驻拽讜 讗诐 诇讗 讛驻住讬讚 讘讘专讻讜转 讗驻讬' 讻诇 讛讬讜诐, 讗讜 砖诪讗 注讚 讞爪讜转 讻讝诪谉 转驻诇讛 诇转"拽.



 讛讗 讚讗诪专 专讘讬 诪谞讬 讙讚讜诇 拽讜专讗 拽专讬讗转 砖诪注 讘注讜谞转讛 讬讜转专 诪谉 讛注讜住拽 讘转讜专讛. 诪讚拽转谞讬 诇讗 讛驻住讬讚 讻讗讚诐 砖拽讜专讗 讘转讜专讛 讗诇诪讗 讘注讜谞转讛 注讚讬驻讗. 谞专讗讛 讚诇讗讜 讚讜拽讗 转讜专讛, 讚讗讬诇讜 讻谉 驻砖讬讟讗 讚讗祝 讛讬讗 转讜专讛 讜注讚讬驻讗 诪砖讜诐 讚讘注讜谞转讛, 讗诇讗 讗驻讬诇讜 诪谉 讛砖讜谞讛 拽讗诪专. 讜谞驻拽讗 诪讬谞讛 诇讛驻住讬拽 讜诇讘讟诇 讝讛         诪驻谞讬 讝讛, 讜讻讬 讗讬爪讟专讬讱 讚讜拽讗 讘诪讬 砖转讜专转讜 讗讜诪谞转讜 讛讗 诇讗讜 讛讻讬 诪驻住讬拽 讜拽讜专讗 讜讗驻讬诇讜 讗讬 注讚讬祝 砖讜谞讛 诪拽专讬讗转 砖诪注 讘注讜谞转讛, 诇驻讬 砖讬讻讜诇 讛讜讗 诇拽专讜转 讘注讜谞转讛 讜讗讞专 讻讱 讬砖诇诐 讗讜转讛 砖注讛 砖讛讬讛 砖讜谞讛 诪谉 讛砖注讜转 砖讛讜讗 诪转讘讟诇 讜诪转注住拽 讘讛谉 讘爪专讻讬讜. 讜讛讻讬 诪砖诪注 讘讬专讜砖诇诪讬 (讛"讘).
讜诪讬讛讜 讘讬专讜砖诇诪讬 讗驻诇讬讙讜 讗讬 注讚讬祝 诪谉 讛拽讜专讗 讘转讜专讛 讚讜拽讗 讜诇讗 诪谉 讛砖讜谞讛 讗讜 讗驻讬诇讜 诪谉 讛砖讜谞讛, 讚讙专住讬谞谉 讛转诐: 讗诪专 专讘讬 讬讜讞谞谉 讘砖诐 专讘讬 砖诪注讜谉 讘谉 讬讜讞讗讬 讻讙讜谉 讗谞讜 砖讗谞讜 注讜住拽讬谉 讘转诇诪讜讚 转讜专讛 讗驻讬诇讜 诇拽专讬讗转 砖诪注 讗讬谉 讗谞讜 诪驻住讬拽讬谉, 专讘讬 讬讜讞谞谉 讗诪专 注诇 讙专诪讬讛 讻讙讜谉 讗谞讜 砖讗讬谉 讗谞讜 注讜住拽讬谉 讘转诇诪讜讚 转讜专讛 讗驻讬诇讜 诇转驻诇讛 讗谞讜 诪驻住讬拽讬谉 讜讻讜', 讜诇讬转 诇讬讛 诇专讘讬 砖诪注讜谉 讘谉 讬讜讞讗讬 砖诪驻住讬拽讬谉 诇注砖讜转 住讜讻讛 诇注砖讜转 诇讜诇讘, 讜诇讬转 诇讬讛 诇专讘讬 砖诪注讜谉 讘谉 讬讜讞讗讬 讛诇讜诪讚 诇注砖讜转 诇讗 讛诇讜诪讚 砖诇讗 诇注砖讜转 砖讛诇讜诪讚 砖诇讗 诇注砖讜转 谞讜讞 诇讜 讗讬诇讜 诇讗 谞讘专讗, 讗诪专 专讘讬 讬讜讞谞谉 讛诇讜诪讚 砖诇讗 诇注砖讜转 谞讜讞 诇讜 讗讬诇讜 谞讛驻讻讛 砖诇讬讬转讜 注诇 驻谞讬讜 讜诇讗 讬爪讗 诇讗讜讬专 讛注讜诇诐, 讟注诪讗 讚专讘讬 砖诪注讜谉 讘谉 讬讜讞讗讬 讝讛 砖讬谞讜谉 讜讝讛 砖讬谞讜谉 讜讗讬谉 诪讘讟诇讬谉 砖讬谞讜谉 诪驻谞讬 砖讬谞讜谉, 讜讛讗 转谞讬讗 讛拽讜专讗 诪讻讗谉 讜讗讬诇讱 诇讗 讛驻住讬讚 讻讗讚诐 砖拽讜专讗 讘转讜专讛 讛讗 讘注讜谞转讛 讞讘讬讘讛 讛讜讗 讬讜转专 诪讚讘专讬 转讜专讛, 讗诪专 专讘讬 讬讜讚谉 专讘讬 砖诪注讜谉 讘谉 讬讜讞讗讬 注诇 讬讚讬 砖讛讬讛 讞专讚 讘讚讘专讬 转讜专讛 诇驻讬讻讱 讗讬谞讛 讞讘讬讘讛 注诇讬讜 讬讜转专 诪讚讘专讬 转讜专讛. 讗诪专 专讘讬 讗讘讗 诪专讬 诇讗 转谞讬讗 讗诇讗 讻讗讚诐 砖讛讜讗 拽讜专讗 讘转讜专讛 讛讗 讘注讜谞转讛 讻诪砖谞讛 讛讜讗, 专讘讬 砖诪注讜谉 讘谉 讬讜讞讗讬 讻讚注转讬讛 讚专讘讬 砖诪注讜谉 讘谉 讬讜讞讗讬 讗讜诪专 讛注讜住拽 讘诪拽专讗 诪讚讛 砖讗讬谞讛 诪讚讛, 讜专讘谞谉 注讘讚讬谉 诪拽专讗 讻诪砖谞讛.





专讬讟讘"讗

诪讗讬 讜讛讟讜讘 讘注讬谞讬讱 注砖讬转讬 砖住诪讱 讙讗讜诇讛 诇转驻诇讛. 诇驻讬 砖讘注住拽 转驻诇讛 讛讬讛 注住讜拽 讻诇讜诪专 讝讻专谞讬 讘转驻诇讛 讝讜 讘砖讻专 转驻诇讜转讬 砖讛讬讜 讻转拽谞谉:



讻诇 讛转讜诇讛 讘讝讻讜转 注爪诪讜 讜讻讜'. 注讚 讜讙谞讜转讬 注诇 讛注讬专 讛讝讗转 诇讛讜砖讬注讛 诇诪注谞讬 讜诇诪注谉 讚讜讚 注讘讚讬, 讜讻转讬讘 讘住讜驻讬讛 讜讗讜转讱 讗爪讬诇 诪讬讚 诪诇讱 讗砖讜专 砖砖讙专 诇讜 讛拽讘"讛 砖诇讜诐. 诪专 讛讜讗 诇讜 砖诇讗 注砖讛 讘讝讻讜转讜: 



讛拽讜专讗 诪讻讗谉 讜讗讬诇讱 诇讗 讛驻住讬讚 讻讗讚诐 砖拽讜专讗 讘转讜专讛. 转讬讜讘转讗 讚专讘 讞住讚讗. 讜讗"转 讜诇住讘专' 讚专讘 讞住讚讗 诪讗讬 拽诪"诇 诪转谞讬转讬谉 砖诇讗 讛驻住讬讚 讻讗讚诐 砖拽讜专讗 讘转讜专讛 砖讝讛 讚讘专 驻砖讜讟 讛讜讗. 讜讬砖 讗讜诪专讬诐 讚拽诪"诇 讚讗注"讙 讚驻砖注 讜诇讗 拽专讗 讘注讜谞转讛 诇讗 讞砖讬讘 讻诪讝讻讬专 注讜谉 讻砖拽讜专讗 砖诇讗 讘注讜谞转讛 讗诇讗 讛专讬 讛讜讗 讻拽讜专讗 讘转讜专讛: 



讛拽讜专讗 诪讻讗谉 讜讗讬诇讱 讜讻讜'. 讜讻转讘 专讘讬谞讜 讛讗讬 讙讗讜谉 讝"诇 讜讗祝 讻诇 砖注讛 专讘讬注讬转 讗祝 注"驻 砖讗讬谉 注讜谞转讛 诪讘专讱 砖转讬' 诇驻谞讬讛 讜砖转讬' 诇讗讞专讬讛. 讜诪砖诪注 诪讚讘专讬讜 讚诇讗讞专 讚' 讗讬谞讜 诪讘专讱 讜谞住讬讘 诇讛 讻专' 讬讛讜讚讛 讚讗诪专 转驻诇转 讛砖讞专 注讚 讚' 砖注讜转. 讗讘诇 专' 讬爪讞拽 讝"诇 驻讬专砖 讗驻讬诇讜 注讚 [讞爪讜转] 讚讛讜讗 讝诪谉 转驻诇讛 诇转谞讗 拽诪讗:





讛诪讗讬专讬

注讘讜专 砖谞讛 讗讬谞讜 讗诇讗 讘住讜祝 砖谞讛, 诇驻讬讻讱 讗讬谉 诪注讘专讬谉 讗诇讗 讗讚专 讜讗诐 讛讙讬注讜 诇转讞讜诐 讬讜诐 诇' 砖诇 讗讚专 讜诇讗 注讘专讜 砖讜讘 讗讬谉 诪注讘专讬谉 讛讜讗讬诇 讜谞讻谞住讜 讘转讞讜诐 讛专讗讜讬 诇拽讘注讜 谞讬住谉, 讜诪讻诇 诪拽讜诐 讗诐 注讘专讜讛 诪注讜讘专转 讛讜讗讬诇 讜诇讗 拽讚砖讜讛讜 注讚讬讬谉 诇砖诐 谞讬住谉, 讜讚讘专 讝讛 注讬拽专讜 讘诪住讻转 住谞讛讚专讬谉:



讛诪转驻诇诇 讗诇 讬讞讝讬拽 注爪诪讜 讘讞住讬讚 讻诇 讻讱 注讚 砖讬转诇讛 讘拽砖转讜 讘砖讘讬诇 注爪诪讜, 讗诇讗 讬讞讝讬拽 注爪诪讜 讻讞讜讟讗 讜讬转诇讛 讘拽砖转讜 讘专讞诪讬 讛砖诐 讗讜 讘讝讻讜转 讗讘讜转, 讚专讱 爪讞讜转 讗诪专讜 讝"诇 讛转讜诇讛 讘讝讻讜转 讗讞专讬诐 转讜诇讬谉 诇讜 讘讝讻讜转 注爪诪讜 讜讻诇 讛转讜诇讛 讘讝讻讜转 注爪诪讜 转讜诇讬谉 诇讜 讘讝讻讜转 讗讞专讬诐, 诪砖讛 转诇讛 讘讝讻讜转 讗讞专讬诐 砖谞讗诪专 讝讻讜专 诇讗讘专讛诐 讜讻讜' 转诇讜 诇讜 讘讝讻讜转 注爪诪讜 砖谞讗诪专 诇讜诇讬 诪砖讛 讘讞讬专讜, 讞讝拽讬讛 转诇讛 讘讝讻讜转 注爪诪讜 讚讻转讬讘 讝讻专 谞讗 讗砖专 讛转讛诇讻转讬 诇驻谞讬讱 转诇讜 诇讜 讘讝讻讜转 讗讞专讬诐 砖谞讗诪专 讜讙谞讜转讬 注诇 讛注讬专 讜讻讜' 讜诇诪注谉 讚讜讚 注讘讚讬:



讗讚诐 讛诪拽讘诇 讛谞讗讛 讗讜 讞住讚 诪讗讞专讬诐 讬拽讘诇谞讛 注诇 讚注转 砖讬砖诇诐 讙诪讜诇 讗讞专 砖讬讜讚注 讘注爪诪讜 砖讘讬讚讜 诇砖诇诐 讜讛专讜爪讛 诇注砖讜转 注爪诪讜 讝专 讗爪诇 讛注讜诇诐 讜砖诇讗 诇拽讘诇 讛谞讗讛 诪讛诐 讗讜 讻讘讜讚 讬注砖讛 讚讘专 讝讛 讘讚专讱 砖诇讗 讬讞讝讬拽讜 讬讜讛专讗 讘诪讚讜转讬讜 讻讙讜谉 砖讗讬谞讜 谞诪谞注 诪讝讛 讗诇讗 砖诇讗 讬讞砖讚 诇注砖讜转 讘砖讘讬诇讜 讚讘专 砖讗讬谞讜 专讗讜讬 讻诪讬 砖讛讜讗 讚讬讬谉 砖讛讜讗 专讗讜讬 诇讛诪谞注 诪讝讛, 讻讚讬 砖诇讗 讬讞砖讚讜讛讜 讻诪拽讘诇 砖讜讞讚 讜讛讜讗 注谞讬谉 讻讗诇讬砖注 讘专讗砖讜谞讛 讜讻砖诪讜讗诇 讛专诪转讬 讘砖谞讬讛, 讜诪讻诇 诪拽讜诐 讻诇 讛诪讛谞讛 转"讞 诪谞讻住讬讜 讗讜 砖诪讻谞讬住讜 诇讘讬转讜 讜诪讗讻讬诇讜 讜诪砖拽讛讜 砖讻专讜 讗转讜 讜驻注讜诇转讜 诇驻谞讬讜:



讛诪转驻诇诇 讗诇 讬注诪讜讚 讘诪拽讜诐 讙讘讜讛 讻讙讜谉 注诇 讙讘讬 诪讟讛 讗讜 注诇 讙讘讬 讻住讗 讗讜 注诇 讙讘讬 住驻住诇 讗讜 注诇 讙讘讬 砖专驻专祝 讗讜 注诇 讙讘讬 砖讜诐 诪拽讜诐 砖谞讗' 诪诪注诪拽讬诐 拽专讗转讬讱 讛' 讜讚讜拽讗 讘诪拽讜诪讜转 讻注讬谉 讗诇讜 讛谞讝讻专讬诐, 专"诇 诪讟讛 讻住讗 讜砖专驻专祝 砖讗讬谉 讛注诪讬讚讛 注诇讬讛诐 诪爪讜讬讛 讜讛注讜诇讛 注诇讬讛诐 诇讛转驻诇诇 讘注诪讬讚讛 诪专讗讛 讻讗讬诇讜 讻讜谞转讜 诇拽专讘 讗转 转驻诇转讜 诇砖诪讬诐 讗讘诇 讗诐 讛讜讗 诪拽讜诐 砖讛注诪讬讚讛 诪爪讜讬讛 讗讬谉 讘讻讱 砖诇讜诐, 讜讗讬谉 讟注谞讛 诪讻讗谉 诇讗诪专 砖诇讗 诇讛转驻诇诇 注诇 讛讚讜讻谉, 讜讬砖 谞讜转谞讬诐 砖讬注讜专 讘讻讱 砖讻诇 砖讛讜讗 诪拽讜诐 讙讘讜讛 注砖专讛 讗讜 砖讛讜讗 诪讜拽祝 诪讞讬爪讜转 讗讜 专讞讘 讚' 讗诪讜转 讛专讬 讛讜讗 讻专砖讜转 讘驻谞讬 注爪诪讜 讜诪讜转专, 讜讻谉 讗诐 讛讜讗 谞诪讜讱 诪讙' 讟驻讞讬诐 讛专讬 讛讜讗 讻拽专拽注:



讛诪转驻诇诇 爪专讬讱 砖讬讻讜讬谉 讗转 专讙诇讬讜 注讚 砖讬讛讬讜 砖谞讬讛诐 谞专讗讬谉 讻讗讞讚, 讜讘转诇诪讜讚 讛诪注专讘 驻讬专砖讜 砖讬讛讬讜 诪讻讜谞讬诐 讻谞讙讚 谞拽讘讬讜 讜诪转驻专讚讬谉 诪诇诪注诇讛 讛讜讗 砖讗诪专讜 讚专讱 住诪讱 讜专讙诇讬讛诐 专讙诇 讬砖专讛 专讙诇讬诐 诪诪拽讜诐 讗讞讚 讜专讙诇 诪诪拽讜诐 讗讞专 讜讛讜讗 讚诪讬讜谉 专讙诇 注讙诇:



讛讗讜讻诇 讜砖讜转讛 讘砖讞专讬转 讜讗讞专 讻讱 诪转驻诇诇 讗注"驻 砖诪讻诇 诪拽讜诐 讬爪讗 讬讚讬 转驻诇讛 注讜谉 讙讚讜诇 讛讜讗 讜注诇讬讜 讛讻转讜讘 讗讜诪专 讜讗讜转讬 讛砖诇讻转 讗讞专 讙讜讬讱 诇讗讞专 砖讛转讙讗讛 讝讛 诪拽讘诇 注诇讬讜 注讜诇 诪诇讻讜转 砖诪讬诐, 讜讚专讱 住诪讱 讛讘讬讗讜 讗讝讛专讛 注诇 讝讛 诇讗 转讗讻诇讜 注诇 讛讚诐 诇讗 转讗讻诇讜 拽讜讚诐 砖转转驻诇诇讜 注诇 讚诪讻诐:



讘住讜讙讬讗 讝讜 讗诪专讜 讙讚讜诇 讛拽讜专讗 拽"砖 讘注讜谞转讛 诪谉 讛注讜住拽 讘转讜专讛 诪讚拽转谞讬 诇讗 讛驻住讬讚 讻讗讚诐 砖拽讜专讗 讘转讜专讛, 讗诇诪讗 讚拽专讬讗讛 讘注讜谞转讛 注讚讬驻讗 讟驻讬, 讬砖 砖讜讗诇讬诐 驻砖讬讟讗 砖讛专讬 讗祝 讛拽专讬讗讛 转讜专讛 讜讻砖讬砖 讘诐 拽讬讜诐 诪爪讜讛 讘注讜谞转讛 讜讚讗讬 讙讚讜诇讛 讛讬讗 诪拽专讬讗讛 讜诪讛 讛讜爪专讻讛, 讜转讬专爪讜 讘讛 砖驻讬专讜砖讛 讗祝 诪谉 讛砖讜谞讛 专"诇 拽讜专讗 讜诪转讻讜讬谉 讘驻讬专讜砖讛, 讜讝讛 讛讜讗 诇砖讜谉 注讜住拽 讜谞驻拽讗 诪讬谞讛 诇诪讬 砖转讜专转讜 讗讜诪谞讜转讜 砖讗注"驻 砖讗讬谞讜 诪驻住讬拽 诇转驻诇讛 诪驻住讬拽 讛讜讗 诇拽"砖 讜讚诇讗 讻专' 砖诪注讜谉 讘谉 讬讜讞讗讬 砖谞讞诇拽 注诇 讝讛 讘转诇诪讜讚 讛诪注专讘, 砖讗诪专讜 砖诐 转诪谉 转谞讬' 诪驻住讬拽讬谉 诇拽"砖 讜讗讬谉 诪驻住讬拽讬谉 诇转驻诇讛 讗诪专 专' 讗讞讗 讟注诪讗 拽"砖 讚讘专 转讜专讛 转驻诇讛 讗讬谞讛 讚讘专 转讜专讛, 专' 讗讘讗 讗诪专 转驻诇讛 讗讬谉 讝诪谞讛 拽讘讜注 讗诪专 专' 讬讜住讛 拽"砖 讗讬谞讛 爪专讬讻讛 讻讜谞讛 转驻诇讛 爪专讬讻讛 讻讜谞讛, 讗诪专 专' 诪谞讬 讜讙' 驻住讜拽讬诐 讛专讗砖讜谞讬诐 讗讬谉 爪专讬讻讬谉 讻讜谞讛, 驻讬' 讘转诪讬讛(诐) 诪讙讜 讚讗讬谞讜谉 爪讘讞专 专"诇 诪注讟, 讛讜讗 诪讬讻讜谉, 专' 讬讜讞谞谉 讘砖诐 专' 砖诪注讜谉 讘谉 讬讜讞讗讬 讗祝 诇拽"砖 讗讬谉 诪驻住讬拽讬诐 专' 讬讜讞谞谉 讗诪专 注诇 讙专诪讬讛 讻讚讜谉 讗谞讜 讗祝 诇转驻诇讛 诪驻住讬拽讬诐 讜讛讬讜 住讘讜专讬诐 砖诐 砖专' 砖诪注讜谉 讘谉 讬讜讞讗讬 住讜讘专 砖讗讱 诇砖讗专 诪爪讜转 讗讬谉 诪驻住讬拽讬诐 讜讛讜讗 砖讗诪专讜 砖诐 讻讜转讘讬 住驻专讬诐 转驻诇讬谉 讜诪讝讜讝讜转 诪驻住讬拽讬诐 诇拽"砖 讜讗讬谉 诪驻住讬拽讬谉 诇转驻诇讛, 专' 讞谞讬谞讗 讘谉 注拽讬讘讗 讗讜诪专 讻砖诐 砖诪驻住讬拽讬诐 诇拽"砖 讻讱 诪驻住讬拽讬诐 诇转驻诇讛 讜诇转驻诇讬谉 讜诇砖讗专 讻诇 诪爪讜转讬讛 砖诇 转讜专讛 讜讗转讬讗 讚专' 讬讜讞谞谉 诪谉 讙专诪讬讛 讻专' 讞谞讬谞讗, 讜讛拽砖讜 注诇 讝讛 讜诇讗 诪讜讚讬 专' 砖诪注讜谉 砖诪驻住讬拽讬谉 诇住讜讻讛 讜诇诇讜诇讘 讜讛讗 转谞讬 讛诇诪讚 砖诇讗 诇注砖讜转 谞讜讞 诇讜 砖诇讗 谞讘专讗, 讗诇讗 讟注诪讬讛 讘拽"砖 讝讛 砖谞讜谉 讜讝讛 砖谞讜谉 讜讗讬谉 诪讘讟诇讬诐 砖谞讜谉 诪驻谞讬 砖谞讜谉, 讜讛讗 转谞讬 讛拽讜专讗 诪讻讗谉 讜讗讬诇讱 诇讗 讛驻住讬讚 讻讗讚诐 砖拽讜专讗 讘转讜专讛, 讛讗 讘注讜谞转讛 讞讘讬讘讛 讛讬讗 讬讜转专 诪讚讘专讬 转讜专讛, 专' 砖诪注讜谉 注诇 讬讚讬 砖讛讬讛 讞讚讚 讘讚讘专讬 转讜专讛 讗讬谞讛 讞讘讬讘讛 注诇讬讜 讬讜转专 诪讚讘专 转讜专讛, 讜讛拽' 讜诇讗 转谞讬 讻讗讚诐 砖拽讜专讗 讘转讜专讛, 讛讗 讘注讜谞转讛 讘诪砖谞讛 讛讬讗 讻诇讜诪专 讜讛讬讛 诇讜 砖讬驻住讬拽 讜转讬专抓 专' 砖诪注讜谉 诇讚注转讬讛 砖讗诪专 讛注讜住拽 讘诪拽专讗 诪讚讛 砖讗讬谞讛 诪讚讛, 讻诇讜诪专 讜讗讬谞讜 注讜砖讛 讗讜转讛 讻诪砖谞讛, 讜专讘谞谉 注讘讚讬谉 拽专讬讗转讛 讻诪砖谞讛 专"诇 拽专讬讗讛 讘注讜谞转讛, 讜诪转讜讱 讻讱 诪驻住讬拽讬诐 讜诪讻诇 诪拽讜诐 讬专讗讛 砖讚讜拽讗 讘驻住讜拽 专讗砖讜谉 讗讘诇 诪砖诐 讜讗讬诇讱 诪讬 砖转讜专转讜 讗讜诪谞转讜 讗讬谞讜 诪驻住讬拽 讜讻谉 谞讗诪专:



讛诪砖谞讛 讛砖诇讬砖讬转 讜讛讻讜谞讛 讘讛 诇讘讗专 注谞讬谉 讛讞诇拽 讛砖谞讬, 讜讛讜讗 砖讗诪专 讘"砖 讗讜诪专 讘注专讘 讜讻讜' 讘讗 诇讘讗专 讘诪砖谞讛 讝讜 转讻讜谞转 注诪讬讚转 讛拽讜专讗 讘砖注转 拽专讬讗转讜 讜讛讬讜 讘"砖 住讜讘专讬诐 砖诪讛 砖谞讗诪专 注诇 拽专讬讗转 注专讘讬谉 讘砖讻讘讱, 讗注"驻 砖讛讜讗 谞讗诪专 注诇 讝诪谉 拽专讬讗讛 讬砖 诇诇诪讜讚 讙诐 讻谉 诪诪谞讜 砖讬拽专讗 讘砖讻讬讘讛 专"诇 砖讬讛讗 砖讜讻讘 讗讜 诪讜讟讛 讘砖注转 拽专讬讗讛, 讜讘讘拽专 砖讬拽专讗 诪注讜诪讚 讛讜讗讬诇 讜谞讗诪专 讜讘拽讜诪讱, 讜诇讚注转 讘"讛 诇讗 谞讗诪专 讘砖讻讘讱 讜讘拽讜诪讱 讗诇讗 诇讛讜专讗转 砖讻讬讘讛, 讜转讬诪讛 砖讛专讬 谞讗诪专 讜讘诇讻转讱 讘讚专讱 砖诪砖诪注讜 砖专砖讗讬 诇拽专讜转 讗祝 讘砖注转 讛诇讜讻讜 砖讗讬谉 讻讗谉 诇讗 讛讟讬讛 讜诇讗 注诪讬讚讛, 讜讗注"驻 讚讘"砖 讛讬讜 诪注诪讬讚讬诐 讘讚专讱 驻专讟 诇讞转谉 诪讻诇 诪拽讜诐 诪诪讬诇讗 诇诪讚谞讜 砖讗祝 讘讚专讱 拽讜专讗 讜讛诇讻讛 讻讘"讛.
讜讛讬诇讻转讗 讘讬谉 拽"砖 砖诇 注专讘讬转 讘讬谉 拽"砖 砖诇 砖讞专讬转 拽讜专讗讛 讻诪讜 砖讬专爪讜 讬讜砖讘讬谉 讜拽讜专讬谉, 注讜住拽讬谉 讘诪诇讗讻转谉 讜拽讜专讬谉, 讗讜 诪讜讟讬谉 讜拽讜专讬谉, 讜诪讻诇 诪拽讜诐 讘驻专拽 讗' 讗讬谞讜 专砖讗讬 诇拽专讜转 讘砖注讛 砖讛讜诇讱 讻诪讜 砖讬转讘讗专 讘驻专拽 砖谞讬, 讜讗讞专 砖讻谉 讗讬谉 专讗讜讬 诇讗讚诐 诇砖谞讜转 注诪讬讚转讜 讘拽专讬讗转讜, 专"诇 砖讗诐 讛讬讛 讬讜砖讘 讗讜 讝拽讜祝 讗讬谞讜 诪讟讛 诇讻讜谞转 拽专讬讗讛 讘讛讟讬讬讛, 讗诐 注砖讛 讻谉 讬砖 讗讜诪专 砖诇讗 讬爪讗 讜诪讞讝讬专讬诐 讗讜转讜 讜讚讘专 讝讛 讗讬谞讜 诪谉 讛讚讬谉 讗诇讗 砖诇讗 讬专讗讜 讛转诇诪讬讚讬诐 讜讬拽讘注讜 讛诇讻讛 诇讚讜专讜转 讝讛讜 讘讬讗讜专 讛诪砖谞讛 讜拽爪转 讚讘专讬诐 讘讗讜 注诇讬讛 讘讙诪' 讗讙讘 讙专专讗 讜讗诇讜 讛谉:





转讜住驻讜转 专讗"砖

讜诇讗 专讗转讛 拽专讬 注诇讬讛诐. 转讬诪讗 诪讗讬 讛讗讬 讚拽讗诪专 诇注讬诇 砖讛讗砖讛 诪讻专转 讘讗讜专讞讬谉 讬讜转专 诪讛讗讬砖 讚讬诇诪讗 讛讬讬谞讜 砖专讗转讛 讛住讚讬谞讬谉, 讜讬"诇 讚诪"诪 谞转谞讛 诇讘 诇讚拽讚拽 讘诪注砖讬讜 讜诇专讗讜转 讬讜转专 诪讘注诇讛:



专讙诇 讬砖专讛. 驻专砖"讬 诪讚讻转讬讘 专讙诇 诪砖诪注 转专讜讬讬讛讜 讻讞讚 专讙诇, 讗"谞 讬"诇 诪讚讻转讬讘 讬砖专讛 讚诪砖诪注 砖诪转讻讜讬谉 讜注讜诪讚讬谉 讜诪讬讬砖专讬谉 专讙诇讬讛诐:



诪讻讗谉 讜讗讬诇讱 诇讗. 讛驻住讬讚 讻讗讚诐 砖拽讜专讗 讘转讜专讛 讬砖 诇讛住转驻拽 讗诐 专"诇 注讚 讞爪讜转 讻砖讬注讜专 转驻诇讛 诇专讘谞谉 讗讜 注讚 讗专讘注 砖注讜转 诇专' 讬讛讜讚讗 讗讜 讗驻讬诇讜 讻诇 讛讬讜诐 讻讜诇讜 诇讗 讛驻住讬讚, 讜专讘 讛讗讬讬 讙讗讜谉 讻转讘 讗祝 讻诇 砖注讛 专讘讬注讬转 讜讗注"驻 砖讗讬谞讛 注讜谞转讛 诪讘专讱 砖转讬诐 诇驻谞讬讛 讜讗讞转 诇讗讞专讬讛. 诪砖诪注 讚讜拽讗 砖注讛 专讘讬注讬转 砖讛讜讗 讝诪谉 转驻诇讛 诇专' 讬讛讜讚讗 讗讘诇 诪讻讗谉 讜讗讬诇讱 讛驻住讬讚 讛讘专讻讜转 讜讬拽专讗 讘诇讗 讘专讻讛:



讙讚讜诇 讛拽讜专讗 拽"砖 讘注讜谞转讛 讬讜转专 诪谉 讛拽讜专讗 讘转讜专讛. 讜讗"转 诪讗讬 讗讬专讬讗 拽"砖 讗驻讬' 转驻诇讛 谞诪讬 讚拽讬讬"诇 驻"拽 讚砖讘转 [讚祝 讬"讗.] 讻讙讜谉 讗谞讜 诪驻住讬拽讬谉 讘讬谉 诇拽"砖 讘讬谉 诇转驻诇讛, 讜讬"诇 讚讛讗讬 讚谞拽讟 拽"砖 诇专砖讘"讬 讜讞讘讬专讬讜 砖诇讗 讛讬讜 诪驻住讬拽讬谉 诇转驻诇讛 讻讬 讗诐 诇拽"砖 诇驻讬 砖转讜专转谉 讗讜诪谞转诐, 讗"谞 讛"驻 讙讚讜诇 拽专讬讗转 砖诪注 讘注讜谞转讛 诪转"转 驻注诐 讗讞专转 讚转"转 讘注讬讚谉 拽"砖 讗讬谉 讝讛 讞讬讚讜砖 讚讗驻讬诇讜 转驻诇讛 谞诪讬 注讚讬祝 讚讝诪谉 转讜专讛 诇讞讜讚 讜讝诪谉 转驻诇讛 诇讞讜讚:



讘注专讘 [讻诇 讗讚诐] 讬讟讛 讜讬拽专讗. 讗注"讙 讚讗诪专讬谞谉 诇注讬诇 讘专讬砖 驻专拽讬谉 讗讚拽讗讬 讘砖讞专讬转 诪驻专砖 诪讬诇讬 讚砖讞专讬转 讗"讻 讛讜讬 诇讬讛 诇诪讬诪专 讘讘拽专 转讞诇讛, 讜讬"诇 讻讬讜谉 讚注专讘 讜讘拽专 谞驻拽讬 诪拽专讗 讚讘砖讻讘讱 讜讘拽讜诪讱 谞拽讟 住讚专 讚拽专讗:





砖讬讟讛 诪拽讜讘爪转

诪讗讬 讜讛讟讜讘 讘注讬谞讬讱 注砖讬转讬 砖住诪讱 讙讗讜诇讛 诇转驻诇讛 - 诇驻讬 砖讘注住拽 转驻诇讛 讛讬讛 注住讜拽 讻诇讜诪专 讝讻专谞讬 讘转驻诇讛 讝讜 讘砖讻专 [砖讗专] 转驻诇讜转讬 砖讛讬讜 讻转拽谞谉:


讻诇 讛转讜诇讛 讘讝讻讜转 注爪诪讜 讜讻讜' 注讚 讜讙谞讜转讬 注诇 讛注讬专 讛讝讗转 诇讛讜砖讬注讛 诇诪注谞讬 讜诇诪注谉 讚讜讚 注讘讚讬 - 讜讻转讬讘 讘住讜驻讬讛 讜讗讜转讱 讗爪讬诇 诪讬讚 诪诇讱 讗砖讜专 砖砖讙专 诇讜 讛拽讚讜砖 讘专讜讱 讛讜讗 砖诇讜诐. 诪专 讛讜讗 诇讜. 砖诇讗 注砖讛 讘讝讻讜转讜:


讛拽讜专讗 诪讻讗谉 讜讗讬诇讱 诇讗 讛驻住讬讚 讻讗讚诐 砖拽讜专讗 讘转讜专讛. 转讬讜讘转讗 讚专讘 讞住讚讗 - 讜讗"转 讜诇住讘专讗 讚专讘 讞住讚讗 诪讗讬 拽讗 诪砖诪注 诇谉 诪转谞讬转讬谉 砖诇讗 讛驻住讬讚 讻讗讚诐 砖拽讜专讗 讘转讜专讛 砖讝讛 讚讘专 驻砖讜讟 讛讜讗. 讜讬砖 讗讜诪专讬诐 讚拽讗 诪砖诪注 诇谉 讚讗祝 注诇 讙讘 讚驻砖注 讜诇讗 拽专讗 讘注讜谞转讛 诇讗 讞砖讬讘 讻诪讝讻讬专 注讜谉 讻砖拽讜专讗 砖诇讗 讘注讜谞转讛 讗诇讗 讛专讬 讛讜讗 讻拽讜专讗 讘转讜专讛:


讛拽讜专讗 诪讻讗谉 讜讗讬诇讱 讜讻讜' - 讜讻转讘 专讘讬谞讜 讛讗讬 讙讗讜谉 讝"诇 讜讗祝 讻诇 砖注讛 专讘讬注讬转 讗祝 注诇 驻讬 砖讗讬谉 注讜谞转讛 诪讘专讱 砖转讬讬诐 诇驻谞讬讛 讜砖转讬讬诐 诇讗讞专讬讛. 讜诪砖诪注 诪讚讘专讬讜 讚诇讗讞专 讗专讘注 讗讬谞讜 诪讘专讱 讜谞住讬讘 诇讛 讻专' 讬讛讜讚讛 讚讗诪专 转驻诇转 讛砖讞专 注讚 讗专讘注 砖注讜转. 讗讘诇 专' 讬爪讞拽 讝"诇 驻讬专砖 讗驻讬诇讜 注讚 [讞爪讜转] 讚讛讜讗 讝诪谉 转驻诇讛 诇转谞讗 拽诪讗:





诪讛专砖"讗 - 讞讬讚讜砖讬 讗讙讚讜转

注"讘  讗驻讬诇讜 讘注诇 讛讞诇讜诪讜转 讻讜'. 注"驻 诪"砖 驻专拽 讛专讜讗讛 (谞讛) 专讘讗 专诪讬 讻转讬讘 讘讞诇讜诐 讗讚讘专 讘讜 讜讻转讬讘 讛讞诇讜诪讜转 砖讜讗 讬讚讘专讜 诇"拽 讻讗谉 注"讬 诪诇讗讱 讜讻讗谉 注"讬 砖讚 讜讝"砖 讛讻讗 讘讛讗讬 拽专讗 讙诐 讻讬 讘专讜讘 讞诇讜诪讜转 注"讬 砖讚 讜讛诪讛 讛讘诇讬诐 讛专讘讛 讻讬 砖讜讗 讬讚讘专讜 讜讛专讬 讗诐 讬讗诪专 诇讱 诇诪讞专 讗转讛 诪转 讗讬谉 专讗讜讬 诇讛讗诪讬谉 诇讜 诪"诪 讗转 讛讗诇讛讬诐 讬专讗 诇讞讜砖 诇诪讬注讜讟 砖诪讗 讞诇讜诐 讗诪讬转讬 讛讜讗 砖注"讬 讗诇 讬诪谞注 注爪诪讜 诪谉 讛专讞诪讬诐 讜拽"诇: 


诪讗讬  拽讬专 讗专砖讘"诇 讻讜'. 讻讘专 诪驻讜专砖 诇注讬诇 讻驻砖讟讬讛 讚讬诇驻讬谞谉 诪讬谞讬讛 砖诇讗 讬讛讬讛 讚讘专 讞讜爪抓 讘讬谞讜 诇讘讬谉 讛拽讬专 讜讗驻砖专 诇讜诪专 讚讬爪讗 诇讛诐 讝讛 讛讚专砖 讚讻讬讜谉 讚讚讬谉 讻诇 讛转驻诇讜转 讻谉 讛讜讗 诇讗 讛"诇 诇讗砖诪注讬谞谉 讻谉 讘讞讝拽讬讛讜 讚讛讜讛 讘注讬 专讞诪讬 讟驻讬 诪砖讜诐 讙讝讬专转 诪讬转讛 讗讬 诇讗讜 诇讛讱 讚专砖讛 诪拽讬专讜转 诇讘讜 讚讛讬讬谞讜 讘讻诇 诇讘讜 讚讛讜讛 讘注讬 诇讗驻讜砖讬 讘专讞诪讬 注诇 讙讝讬专转 诪讬转讛 讜诇诪"讚 谞诪讬 注诇 注住拽讬 拽讬专 讻讚讬 诇讛讝讻讬专 讙"讻 讝讻讜转 讗讘讜转 砖讞驻讛 讛讛讬讻诇 讻讜' 诇讘讟诇 讛讙讝讬专讛 讜拽"诇: 


讜讛讟讜讘  讘注讬谞讬讱 注砖讬转讬 讻讜'. 讬砖 诇驻专砖 讘讝讛 砖讛讜讗 讚讘专 讛谞诇诪讚 诪注谞讬谞讜 讚诇注讬诇 诪讬谞讬讛 讻转讬讘 讙讗讜诇转讜 砖诇 讞讝拽讬讛讜 讚讻转讬讘 讜讬讛讬 讘诇讬诇讛 讛讛讜讗 讜讬爪讗 诪诇讗讱 讜讙讜' 讜讘转专 讛讻讬 讻转讬讘 讘讬诪讬诐 讛讛诐 讞诇讛 讞讝拽讬讛讜 讜讙讜' 讜讬转驻诇诇 讗诇 讛' 讜讙讜' 讚讛讬讬谞讜 砖住诪讱 讙讗讜诇转讜 诇转驻诇转讜 讻诪讜 砖讗谞讜 住讜诪讻讬谉 讙讗讜诇转 诪爪专讬诐 诇转驻诇讛 讜诪讬讛讜 拽"拽 讘诪讗诪专 讜诪讗讬 专讘讜转讗 讚讗诪专 讜讛讟讜讘 讘注讬谞讬讱 讜讙讜' 诇住诪讜讱 讙讗讜诇讛 诇转驻诇讛 讜讛诇讗 讻诇 讛注讜诇诐 注讜砖讬谉 讻谉 讻诪"砖 讛转讜住驻讜转 诇注讬诇 讙讘讬 专讘 讘专讜谞讗. 讜讬"诇 讚讛"谞 讛讻讗 讬"诇 讻诪"砖 讛转讜住' 诇注讬诇 砖讛讬讛 注讜砖讛 讻讜转讬拽讬谉 砖讛讬讜 拽讜专讬谉 拽"砖 拽讜讚诐 讛谞抓 讛讞诪讛 讜转驻诇讛 诪讬讚 诇讗讞专 讛谞抓 讛讞诪讛 讜讬砖 专诪讝 讘讛讗讬 拽专讗 讜讛讟讜讘 讘注讬谞讬讱 讜讙讜' 讚讛讬讬谞讜 谞抓 讛讞诪讛 讜讛讗讜专 砖讛讜讗 讟讜讘 讘注讬谞讬讱 讻诪"砖 讜讬专讗 讗诇讛讬诐 讗转 讛讗讜专 讻讬 讟讜讘 讗讝 注砖讬转讬 转驻诇转讬 住诪讜讱 诇拽"砖 讜诇讙讗讜诇讛 讜诇诪"讚 砖讙谞讝 住驻专 讛专驻讜讗讜转 谞诪讬 讗注"讙 讚讘注讬谞讬 讗讚诐 讗讬谞讜 讟讜讘 诇讙谞讜讝 砖诪讘拽砖讬诐 讘专驻讜讗讜转 讛专讜驻讗 讙诐 砖谞讬转谉 专砖讜转 诇专讜驻讗 诇专驻讗讜转 诪"诪 讘注讬谞讬讱 讛讜讗 讟讜讘 砖讗诇 讬住诪讜讱 讗讚诐 注诇 讛专驻讜讗讜转 讜讬讛讗 诇讘讜 谞讻谞注 诇讘拽砖 专讞诪讬诐 讜拽"诇: 


讜讻转转  谞讞砖 讛谞讞讜砖转 讜讛讜讚讜 讻讜'. 诪驻讜专砖 讘住驻专 诪诇讻讬诐 讜讬砖 诇讚拽讚拽 诪讛 砖讬讬讱 讘讝讛 讜讛讜讚讜 诇讜 讚诪讗讬讝讛 讟注诐 讛讬讛 诇拽讬讬诪讛 砖诇讗 讬讜讚讜 诇讜 讜讗驻砖专 砖讛讬讜 诪拽讬讬诪讬谉 讗讜转讛 诇讚讜专讜转 注"砖 讛谞住 砖讗讬谉 讛谞讞砖 诪诪讬转 讗诇讗 讛讞讟讗 诪诪讬转 讻诪讜 爪谞爪谞转 讛诪谉 讜讻诪讟讛 讗讛专谉 讜拽"诇: 


讙讬专专  注爪诪讜转 讗讘讬讜 讻讜' 注讬讬谉 讘讞讬讚讜砖谞讜 讘讝讛 住驻"讘 讚诪讻讜转: 


住转诐  诪讬 讙讬讞讜谉. 讻讱 诪驻讜专砖 诇注讬诇 诪讬谞讬讛 讘讚"讛 讚讻转讬讘 讘驻' 诇"讘 讜讬讜注抓 注诐 砖专讬讜 讜讙讘讜专讬讜 诇住转讜诐 讜讙讜' 讜讬住转诪讜 讗转 讻诇 诪讬 诪注讬谞讜转 讜讗转 讛谞讞诇 讜讙讜' 诇诪讛 讬讘讜讗讜 诪诇讻讬 讗砖讜专 讜讬诪爪讗讜 诪讬诐 专讘讬诐 讜讙讜' 讗讘诇 诇讗 讛讜讝讻专 砖诐 诪讬 讙讬讞讜谉 讗诇讗 诇讘转专 讛讻讬 讜讛讜讗 讞讝拽讬讛讜 住转诐 讗转 诪讜爪讗 诪讬诪讬 讙讬讞讜谉 讜讗驻砖专 讚讘砖讗专 诪注讬谞讜转 讛讬讜 砖专讬讜 注诪讜 讘注爪讛 诪讛 砖讗讬谉 讻谉 讘诪讬 讙讬讞讜谉 砖转诇讛 讘讞讝拽讬讛讜 诇讞讜讚: 


注讬讘专  谞讬住谉 讘谞讬住谉 讜诇讗 讛讜讚讜 诇讜 讻讜'. 诪驻讜专砖 驻"拽 讚住谞讛讚专讬谉: 


砖谞讗诪专  诇讜诇讗 诪砖讛 讘讞讬专讜 注诪讚 讜讙讜'. 讙诐 砖讗驻砖专 诇讜诪专 讚谞拽讟 诪砖讛 砖讛讜讗 注诪讚 讘驻专抓 讘转驻诇转讜 讘讝讻讜转 讛讗讘讜转 诪"诪 诪讚诇讗 讛讜讝讻专 讘拽专讗 讝讻讜转 讗讘讜转 诪砖诪注 讚转诇讛 诇讜 讛拽讘"讛 讘讝讻讜转 注爪诪讜 讜拽"诇: 


讜讙谞讜转讬  注诇 讛注讬专 讛讝讗转 诇诪注谞讬 讜诇诪注谉 讜讙讜'. 讻爪"诇 讚讛讬讬谞讜 讛讛讜讗 拽专讗 讚讻转讬讘 讘住驻专 诪诇讻讬诐 讘转专 拽专讗 讚讝讻专 谞讗 讗转 讗砖专 讛转讛诇讻转讬 讜讙讜' 讗讘诇 讛讛讜讗 拽专讗 讚诪讬讬转讬 讘讻诇 讛住驻专讬诐 讜讙谞讜转讬 讗诇 讛注讬专 讛讝讗转 诇讛讜砖讬注讛 诇诪注谞讬 讜讙讜' 诪拽诪讬讛 讛讜讗 讚讻转讬讘 讘诪注砖讛 讚住谞讞专讬讘 讜拽"诇: 


诪"讚  讛谞讛 诇砖诇讜诐 诪专 诇讬 诪专 讜讙讜'. 诪讻驻诇 诇砖讜谉 诪专 讚专讬砖 讚讛"拽 讻讬 讛谞讛 讻砖谞转讘砖专转讬 注诇 讛砖诇讜诐 诪诪诇讞诪转 住谞讞专讬讘 讛讬讬转讬 诪专 讘讞诇讬讬 讜注讜讚 诇讬 诪专 砖谞讬讛 注诇 砖转诇讬转 专驻讜讗转讬 讘讝讻讜转 讗讞专讬诐 讜拽"诇: 


注诇讬讬转  拽讬专 讜讻讜'. 讬砖 诇讚拽讚拽 讜谞讬诪讗 讻讜诇讛 讻驻砖讟讬讛 讚注诇讬讬讛 讙讚讜诇讛 讛讬转讛 讜讞诇拽讜讛 诇砖谞讬诐 讚讛砖转讗 诇讗 转讬拽砖讬 诇诪专 诪讗讬 拽讬专 讜诇诪专 诪讗讬 注诇讬讬讛 讜讬"诇 讚讚专讱 注诇讬讬讛 诇注诇讜转 诇砖诐 讘诪拽讜诐 讗讞讚 讘住讜诇诐 讜诇讗 砖讬讬讱 讘讬讛 讞诇讜拽讛 诇砖谞讬讬诐 讚诇讗 讬讛讬' 诇讗讞讚 诪砖谞讬 讛讞诇讜拽讬诐 诪拽讜诐 诇注诇讜转 诇砖诐 诪砖讗"讻 讘讗讻住讚专讛 注诇 讛讗专抓 砖驻转讜讞讛 诪讻诇 爪讚 讚讬砖 讘讬讛 讞诇讜拽讛 讜驻转讞 诇讻诇 讞诇拽 诪讛诐 讜讚讜"拽: 


诪讗讬  拽讬专 砖拽讬专讜讛 讜讻讜'. 拽"拽 诪讛 转讬拽谉 讜诪讛 讛讜住讬祝 讘讝讛 讚诇注讬诇 谞诪讬 拽讗诪专 讛讻讬 驻专讜注讛 讛讬转讛 讜拽讬专讜讛 讜讙讬专住转 讛讬诇拽讜讟 诪讗讬 拽讬专 砖拽讬专讜讛 讘转拽专讛 讜诪注讝讬讘讛 讜谞讬讞讗 讟驻讬 讜拽"诇: 


讛专讜爪讛  诇讬讛谞讜转 讻讜'. 驻讬专砖"讬 诪砖诇 讗讞专讬诐 讬讛谞讛 讜讗讬谉 讗住讜专 讘讚讘专 讻讜' 注讻"诇 讜拽砖讛 诇讻讗讜专讛 讚讘讻诪讛 诪拽讜诪讜转 讛专讞讬拽讜 讞讝"诇 讛谞讗讛 诪讗讞专讬诐 讜住诪讻讜 讗拽专讗 讚砖讜谞讗 诪转谞讜转 讬讞讬讛 讜谞专讗讛 诇驻专砖 讚讜讚讗讬 讗讬谉 诇讬讛谞讜转 诪砖诇 讗讞专讬诐 讗诇讗 讚讛讻讗 讘讙讚讜诇讛 诪爪讜转 讛讻谞住转 讗讜专讞讬诐 砖讛讬讗 讛讙讚讜诇讛 讘讙诪讬诇讜转 讞住讚讬诐 诪讬讬专讬 讚讘注讬 讙诐 诇注砖讬专讬诐 砖讻诇 讗讚诐 注谞讬 讛讜讗 讘讚专讱 诪讻诇讬 转砖诪讬砖讬诐 讛爪专讬讻讬诐 诇讜 讜诇讻讱 谞拽讟 讛谞讬 诪讟讛 讜砖诇讞谉 讜讻住讗 讜诪谞讜专讛 砖讛诐 诇爪讜专讱 讗讚诐 讙诐 讘讚专讱 讻诪"砖 讘谞讚专讬诐 (诪:) 注砖讬 诇讱 讻诇讬 讙讜诇讛 讝讜 谞专 讜砖讟讬讞 讜讘驻专拽 讘诪讛 诪讚诇讬拽讬谉 (讻讛) 讗诪专讜 谞砖讬转讬 讟讜讘讛 讝讛 诪讟讛 讜注诇 讝讛 讗诪专 讛专讜爪讛 诇讬讛谞讜转 诪砖诇 讗讞专讬诐 讬讛谞讛 讻讗诇讬砖注 讛讬讬谞讜 砖诇讗 讛讬讛 谞讛谞讛 讗诇讗 讘讚专讱 讘讻诇讬 转砖诪讬砖讬诐 砖诇 讗讞专讬诐 讻讚专讱 讗讜专讞 讗讘诇 讘砖讗专 讚讘专讬诐 讜讚讗讬 诇讗 讛讬讛 谞讛谞讛 诪砖诇 讗讞专讬诐 砖讛专讬 诪爪讬谞讜 砖诇讗 专爪讛 诇讬讛谞讜转 诪谞注诪谉 讜拽诇诇 诇讙讬讞讝讬 注诇 讝讛 讜讻讛"讙 讗诪专 讘讛讬驻讱 诇诪讗谉 讚讗驻砖专 诇讜 砖诇讗 讬讛谞讛 讙诐 讘讚专讱 讘讚讘专讬诐 讗诇讜 砖讬砖 注诪讜 讻诇 讛爪讜专讱 讻砖诪讜讗诇 砖讛讬讛 诇讜 讘讬转讜 注诪讜 砖讛讬讛 注砖讬专 讙讚讜诇 讻讚讗诪专讬' 讘诪住' 谞讚专讬诐 (诇讞) 驻专拽 讗讬谉 讘讬谉 讛诪讜讚专 讜砖诐 诪驻讜专砖 讘讞讬讚讜砖讬谞讜 诪讗讬谉 讬爪讗 诇讛诐 讝讛 讛讚专砖 注"砖: 


诪讻讗谉  砖讛讗砖讛 诪讻专转 讘讗讜专讞讬谉 讻讜'. 诇驻讬 砖讛讗砖讛 诪爪讜讬讛 讘讘讬转 讬讜转专 诪谉 讛讗讬砖 讻讚讗诪专讬' 讘注诇诪讗 (转注谞讬转 讻讙) 诇讙讘讬 爪讚拽讛 诇注谞讬讬诐: 


砖诇讗  专讗转讛 讝讘讜讘 讻讜'. 讻讬 砖诇讞谞讜 讛讬讛 拽讚讜砖 讘诪拽讜诐 诪讝讘讞 砖讗诪专讜 讜诇讗 谞专讗讛 讝讘讜讘 讘讘讬转 讛诪讟讘讞讬讬诐 砖讛讜讗 砖专抓 讟诪讗 砖讗讬谞讜 谞诪爪讗 讘诪拽讜诐 拽讚讜砖 讜讻谉 诇诪"讚 砖诇讗 专讗讛 拽专讬 讻诪"砖 讻"诪 砖讬砖 讙讚专 注专讜讛 谞讗诪专 讘讜 拽讚讜砖讛: 


讻讗诇讜  讛拽专讬讘 转诪讬讚讬谉 讻讜'. 讚诪诇转 转诪讬讚 讜讚讗讬 讚谞讜驻诇 讙诐 讘讚讘专 砖拽讘讜注 诇讜 讝诪谉 讻诪讜 砖驻讬专砖"讬 讘驻专砖转 讗诪讜专 诇讛注诇讜转 谞专 转诪讬讚 诪诇讬诇讛 诇诇讬诇讛 讻诪讜 注讜诇转 转诪讬讚 砖讗讬谞讛 讗诇讗 诪讬讜诐 诇讬讜诐 讜讻谉 转诪讬讚 讚诇讞诐 讛驻谞讬诐 诪砖讘转 诇砖讘转 讗讘诇 讛讻讗 讘讗诇讬砖注 砖注讘专 砖诐 讘讚专讱 讗讜专讞 诇讗 砖讬讬讱 讘讜 讝诪谉 拽讘讜注 讜诇讻讱 讚专砖讜 诪诇转 转诪讬讚 讻讗诇讜 诪拽专讬讘 转诪讬讚讬谉 讻诪讜 砖讛转诪讬讚讬谉 诪讝讜谉 讙讘讜讛 讛讜讗 讻谉 讛诪讗专讞 转"讞 讚讗讜转讜 砖诇讞谉 砖诇讞谉 讙讘讜讛 讛讜讗 讘诪拽讜诐 诪讝讘讞 讻诪"砖 诇驻谞讬 讛讗诇讛讬诐 讻讗诇讜 谞讛谞讛 诪讝讘讞讬 砖诪讬诐 讜拽"诇: 


砖讗讞讝讛  讘讛讜讚 讻讜'. 讚诇驻讬 驻砖讜讟讜 诪诇砖讜谉 讚讞讬驻讛 诇讬讻讗 讟注诐 诪驻讜专砖 诇诪讛 讛讚驻讛 诪诪谞讜 讜注讜讚 砖讗"诇 讗诇讬砖注 讛专驻讛 诇讛 讚诪砖诪注 砖讗讞讝 讘讛 讜注"讻 讚专砖讜 讘讜 诪诇转 谞讜讟专讬拽讜谉 砖讗讞讝讛 讘讛讜讚 讬驻讬讛 讜讬砖 诇驻专砖 讛讜讚 讬驻讬讛 讘讚讚讬讛 讻诪"砖 注砖讛 诇讛 讚讚讬诐 讘诪拽讜诐 讘讬谞讛 讜拽"诇: 


讜讗注"驻  砖讗讬谉 专讗讬讛 诇讚讘专 讝讻专 诇讚讘专 砖谞讗诪专 诪诪注诪拽讬诐 拽专讗转讬讱 讜讙讜' 讻讱 讛讬讗 讙专住转 讛专讬"祝 讜讛专讗"砖 讜注讬讬谉 讛驻讬' 讘转专"讬: 


爪专讬讱  砖讬讻讜讬谉 专讙诇讬讜. 讬砖 诇转转 讟注诐 砖讬注诪讜讚 讻谉 讻讗诇讜 讛讜讗 讻驻讜转 讘专讙诇讬诐 讜讻谉 讗诪专讜 讘讬讚讬讜 砖讬谞讬讞 讬讚讜 讗讞转 注诇 讞讘专转讛 讘砖注转 转驻诇讛 讻注讘讚 讻驻讜转 诇驻谞讬 专讘讜 讜拽"诇: 


诇讗  转讗讻诇讜 注诇 讛讚诐 讻讜'. 讚注诇 讛讚诐 诇讗 诪砖诪注 讚讘讗 诇讗住讜专 讗讻讬诇转 讚诐 讜讘驻专拽 讗专讘注 诪讬转讜转 讚专讬砖 诪讛讗讬 拽专讗 讛专讘讛 讚专砖讜转 讜讘住驻专 砖诪讜讗诇 讻转讬讘 讻讛"讙 讜讬讗讻诇 讛注诐 注诇 讛讚诐 讜讙讜' 讜诇讬讻讗 诇驻专讜砖讬 砖诐 讗诇讗 砖讛讬讜 讗讜讻诇讬谉 讘砖专 砖诇诪讬诐 拽讜讚诐 讝专讬拽转 讚诐 讻讚讗诪专讬' 讘诪住' 讝讘讞讬诐 (讬讗.): 


讗诇  转拽专讬 讙讜讱 讻讜'. 讻讛"讙 讚专砖讜 讘驻"拽 讚注讘讜讚讛 讝专讛 砖谞讬 讙讜讬诐 讘讘讟谞讱 讗诇 转拽专讬 讙讜讬诐 讗诇讗 讙讗讬诐 讜驻讬专砖"讬 砖诐 诪砖讜诐 讚讻转讬讘 讙讬讬诐 讘讘' 讬讜讚讬谉 讜注讬讬谉 讘专讗"诐 讗讘诇 讛讻讗 讗"讗 诇驻专砖 讻谉 讚讛讗 讙讜讱 讘讜讗"讜 讻转讬讘 讜谞专讗讛 讚讙讜讱 谞诪讬 谞讚专砖 讛讻讬 讗讞专 砖讗讻诇转 讜砖转讬转 讘注住拽 讙讜驻讱 讜讙讜讱 讛砖诇讻转谞讬 讜诇讗讜 讚讜拽讗 拽讗诪专 讗诇 转拽专讬 讗诇讗 诪砖讜诐 讙讗讜讛 谞讙注讜 讘讛 讻讚讻转讬讘 驻谉 转讗讻诇 讜砖讘注转 讜讙讜' 讜专诐 诇讘讘讱 讜讙讜' 讜诇讙讘讬 讬专讘注诐 谞诪讬 讚讻转讬讘 讘讬讛 讛讗讬 拽专讗 诇注谞讬谉 讙讗讜讛 谞讚专砖 讜讗讜转讬 讛砖诇讻转 讗讞专讬 讙讜讱 注"驻 诪"砖 驻专拽 讞诇拽 (拽讘) 诪"讚 讗讞专 讛讚讘专 讛讝讛 诇讗 砖讘 讬专讘注诐 讜讙讜' 讗讞专 砖转驻砖讜 讛拽讘"讛 诇讬专讘注诐 讜讗"诇 讞讝讜专 讘讱 讻讜' 讗"诇 诪讬 讘专讗砖 讗"诇 讘谉 讬砖讬 讗"诇 讗"讛 诇讗 讘注讬谞讗 讜拽"诇:





讞讻诪转 砖诇诪讛

专砖"讬 讘讚"讛 住转诐 诪讬 讻讜' 讜诇诪讛 讻讚讬 讻讜' 讻爪"诇:


讘讚"讛 讛专讜爪讛 诇讬讛谞讜转 诪砖诇 讗讞专讬诐 讛住"讚:


讘讚"讛 讜讛专讜爪讛 砖诇讗 诇讬讛谞讜转 诪砖诇 讗讞专讬诐 讛住"讚:


讘讚"讛 讻讬 砖诐 讻讜' 拽讗讬 砖讻诇 诪拽讜诐 讻讜' 讛讚"讗:





专砖"砖

[讘诪砖谞讛 讗"诇 讻讚讬 讻讜' 砖注讘专转 注"讚 讘"讛. 注讬' 转讜专"注 砖讛转驻诇讗 注诇 讛专诪"讗 讘转砖讜讘讛 砖诇讗 讛讘讬讗 讚讘专讬 讛专讗"砖 讻讜' 讗"讻 诪诪讬诇讗 诇拽"诪 讻讜'. 讜讗谞讻讬 讗转驻诇讗 讙诐 注诇讬讜 砖诇讗 讛讘讬讗 诪转专"讬 砖讻转讘讜 砖诐 诇讛讚讬讗 讻讚讘专讬 讛专讗"砖 注诇 讬砖讜讘 讛住转讬专讛 讛诇讝讜 讘注爪诪讛] :





讛讙讛讜转 讬注讘"抓

讗讘讬 讗讘讗 砖讞驻讛 讻讜' 注诇 讗讞转 讻诪讛 讜讻诪讛. 谞"讘 砖诇讗 讬讻诇讛 讝专注讜:


砖诐 讛专讜爪讛 诇讛谞讜转 讬讛谞讛. 谞"讘 诪砖拽诇讜 讬讛谞讛 诇注谞讜转 讜讻谉 诇讛谞讜转 注诇 诪砖拽诇讜:


砖诐 讜诪砖专转讜 讗讬谞讜 拽讚讜砖. 谞"讘 讗注状讙 讚讗诪专讬谞谉 专讬砖 讞讜诇讬谉 (讚,讘) 诪讜砖诇 诪拽砖讬讘 注状讚 讗诪转 讻诇 诪砖专转讬讜 爪讚讬拽讬诐. 讬状诇 讛讛讬讗 砖注转讗 讛讞诪讬抓 讜讞讝讬 诪讗讬 住诇讬拽 讘讬讛:





讘谉 讬讛讜讬讚注

专址讘 诇值讜执讬 讗指诪址专 注址诇 注执住职拽值讬 拽执讬专. 讛谞讛 讻讬讜谉 砖谞转谞讛 转讬讘转 拽讬专 诇讛讚专砖 谞专讗讛 诇讚专砖讛 讘住"讚 拽讬专 讗讜转讬讜转 讬专拽, 讻讬 讛讬讛 讞讝拽讬讛 讛诪诇讱 注"讛 讗讜讻诇 讬专拽 讘讻诇 讬讜诐 讘诪拽讜诐 讘砖专, 诇讻讱 讛住讘 驻谞讬讜 讗诇 讛拽讬专 讜讛转驻诇诇 注诇 注爪诪讜, 讻讚讬 砖讬讝讻讜专 诇讜 讛拽讘"讛 讞住讬讚讜转 讝讜 砖诇 讗讻讬诇转 讬专拽, 砖讛讜讗 讗讜转讬讜转 拽讬专, 讜讬注谞讛讜 讘转驻讬诇转讜.



砖讈侄住旨指诪址讱职 讙旨职讗只诇旨指讛 诇址转旨职驻执诇旨指讛. 谞专讗讛 诇讬 讘住"讚 讛讟注诐 砖诪爪讗 诇讜 注讝专 诇转驻诇转讜 诪诪爪讜讛 讝讜 讟驻讬 诪砖讗专 诪爪讜转 讜诪注砖讬诐 讟讜讘讬诐, 讜讛讜讗 讻讬 讬讚讜注 诪讛 砖讗诪专讜 专讘讜转讬谞讜 讝"诇 讛诪讘讟诇 驻专讬讛 讜专讘讬讛 讻讗诇讜 诪诪注讟 讗转 讛讚诪讜转, 讜驻专砖转讬 讘住"讚 讛讻讜谞讛 讘讝讛 讻讬 诇诪注诇讛 讘讬讞讜讚讬诐 讘住驻讬专讜转 讛拽讜讚砖 住驻讬专转 讛讬住讜讚 诪砖驻注转 讘诪诇讻讜转 讘讞讬讘讜专诐 讬讞讚, 讜注诇 讬讚讬 讻谉 谞讜诇讚讬诐 谞砖诪讜转, 讜讚讜讙诪讛 诇讝讗转 讬砖 讘转讞转讜谞讬诐 砖讛讗讬砖 谞讜转谉 讝专注 讘讗砖转讜 讘讞讬讘讜专讜 注诪讛, 讜注诇 讬讚讬 讻谉 谞讜诇讚讬诐 讙讜驻讬诐 讘谞讬诐 讗讜 讘谞讜转, 讜诇讻谉 讻讗砖专 讬拽讬讬诐 讛讗讚诐 诪爪讜讛 讝讜 砖诇 驻专讬讛 讜专讘讬讛 讘讝讜讜讙讜 注诐 讗砖转讜 诇诪讟讛, 讙讜专诐 砖讙诐 诇诪注诇讛 讬转讞讘专 讛讬住讜讚 讛诪诇讻讜转 讜讬讛讬讛 谞讜诇讚 诪讝讛 谞砖诪讜转 拽讚讜砖讜转, 讜注诇 讻谉 讗诐 讬讘讟诇 讛讗讚诐 诪爪讜讛 讝讜 诇诪讟讛, 讙讜专诐 砖讗讜转讜 讛讞讬讘讜专 砖诇 讬住讜讚 讜诪诇讻讜转 讛讚讜诪讛 诇讚讘专 讝讛 讙诐 讻谉 讬转诪注讟, 砖诇讗 讬讛讬讛 讻讱 诇诪注诇讛 讘诪拽讜诐 讗砖专 诪讻讜讜谉 讻谞讙讚 砖专砖讜 砖诇 讗讜转讜 讗讚诐 讜诇讝讛 讗诪专 讻讗诇讜 诪诪注讟 讗转 讛讚诪讜转, 专爪讜谞讜 诇讜诪专 讛讚诪讬讜谉 砖讬砖 诇讝讜 讛诪爪讜讛 诇诪注诇讛 讘住驻讬专讜转 讛拽讜讚砖, (讜诇讝讛 讗诪专讬 讻执旨讬 讘职旨爪侄诇侄诐 讗直诇止讛执讬诐 注指砖指讉讛 讗侄转 讛指讗指讚指诐, 专爪讜谞讜 诇讜诪专 注砖讛 讗转 讛讗讚诐 讚讜讙诪讗 诇讬' 住驻讬专讜转 讛谞拽专讗讬诐 '爪诇诐 讗诇拽讬诐') 讜讘讝讛 驻专砖转讬 讘住"讚 讛诪讚专砖 (讘专讗砖讬转 讻讛, 讻讗) 讜址讬侄旨注职转址旨专 讬执爪职讞指拽 诇址讛殖' 诇职谞止讻址讞 讗执砖职讈转旨讜止, 诪诇诪讚 砖讛转驻诇诇 讘注讜砖专, 讜讛讜讗 转诪讜讛, 讗讱 驻专砖转讬 注讜砖专 [576] 讛讜讗 诪住驻专 讬住讜讚 [80] 诪诇讻讜转 [496], 砖讛转驻诇诇 砖讬转讞讘专 讬住讜讚 注诐 诪诇讻讜转 [576] 讻讚讬 诇讛讜诇讬讚 谞砖诪讜转, 讻讚讬 砖讘讝讻讜转 讝讛 讙诐 讛讜讗 讬爪诇讬讞 讘讝讜讜讙讜 注诐 讗砖转讜 诇讛讜诇讬讚 讘谞讬诐, 讜诇讝讛 讗诪专 诇职谞止讻址讞 讗执砖职讈转旨讜止, 专爪讜谞讜 诇讜诪专 讘诪拽讜诐 讛诪讻讜讜谉 讻谞讙讚 讗砖转讜. 讜讘讝讛 讬讜讘谉 讛注谞讬谉 讘讞讝拽讬讛 讛诪诇讱 注"讛 砖讛讝讻讬专 诪爪讜转讜 砖注砖讛 讘住诪讬讻讜转 讙讗讜诇讛 诇转驻诇讛, 讜讛讬讬谞讜 讻讬 讬讚讜注 诪讛 砖讻转讘 专讘讬谞讜 讛讗专"讬 讝"诇 讻诇 讙讗讜诇讛 讛讬讗 讘讬住讜讚 讘住讜讚 诪讛 砖谞讗诪专 (专讜转 讙, 讬讙) 讗执诐 讬执讙职讗指诇值讱职 讟讜止讘 讬执讙职讗指诇, 讜讻诇 转驻讬诇讛 讛讬讗 讘诪诇讻讜转, 讜讟注谉 讞讝拽讬讛讜 讛诪诇讱 注"讛 讛诇讗 讗谞讻讬 住诪讻转讬 讙讗讜诇讛 诇转驻诇讛, 砖注砖讬转讬 讞讬讘讜专 讬住讜讚 讜诪诇讻讜转 讻讚讬 诇讛讜诇讬讚 谞砖诪讜转, 讜讗诐 讻谉 讘讘讬讟讜诇讬 驻专讬讛 讜专讘讬讛 诇诪讟讛 诇讗 讙专诪转讬 讘讝讛 讞住专讜谉 诇诪注诇讛, 讻讬 诪讛 砖专讗讜讬 诇注砖讜转 诇诪注诇讛 讗谞讻讬 注砖讬转讬 讘诇讗 驻专讬讛 讜专讘讬讛 讘谞砖诪讜转.



专址讘旨执讬 诇值讜执讬 讗指诪址专 砖讈侄讙指谞址讝 住值驻侄专 专职驻讜旨讗讜止转. 谞专讗讛 诇讬 讘住"讚 讛讟注诐 砖讘讗 诇诪爪讜讗 诇讜 注讝专 诪讚讘专 讝讛 诇转驻讬诇转讜, 讜讛讜讗 讻讬 诪讛 砖讙谞讝 住驻专 专驻讜讗讜转 讟讜讘 注砖讛 讻讚讬 砖讬讛讬讛 诇讘谞讬 讗讚诐 讘讟讞讜谉 讘讛拽讘"讛, 讗讱 讜讚讗讬 诇注谞讬讬 讛诪讜谉 讛注诐 诇讗 讟讜讘 注砖讛, 讜诇讗 谞讬讞讗 诇讛讜 讘讛讻讬, 讜诇讻谉 讗诪专 讗诐 诇讗 讬转专驻讗 诪讞讜诇讬 讝讛 讜讬讞讬讛, 注转讛 讛诪讜谉 讛注诐 讬讞讝讬拽讜 讘住讘专转诐 诇讜诪专 诇讗 讟讜讘 注砖讬转讬 讘讙谞讬讝转 住驻专 专驻讜讗讜转, 讜诇讻讱 讝讛 讛讬讛 讛注讜谞砖 诪讚讛 讻谞讙讚 诪讚讛 砖诇讗 谞专驻讗 诪讗讜转讜 讞讜诇讬, 讜诇讗 讛讜注讬诇讛 诇讜 转驻讬诇讛, 诇讻讱 转专驻讗谞讬 讻讚讬 砖讘讝讛 讗讚专讘讛 讬转讘专专 讛讗诪转 讜诇讗 讬讟注讜 讛注讜诇诐 讘讛驻讱, 讜诇讝讛 讗诪专 (诪"讘 讻, 讙) 讜职讛址讟旨讜止讘 讘职旨注值讬谞侄讬讱指 注指砖执讉讬转执讬, '讘职旨注值讬谞侄讬讱指' 讚讬讬拽讗 讜诇讗 '讘注讬谞讬' 讛诪讜谉 讛注诐, 砖拽砖讛 诇讛诐 讚讘专 讝讛, 讜讗诐 诇讗 讗转专驻讗 讬讛讬讛 诇讛诐 驻转讞讜谉 驻讛 诇讜诪专 讛驻讱 讛讗诪转. 讜谞专讗讛 讜讚讗讬 讻讬 住驻专 讛专驻讜讗讜转 讛讛讜讗 讛讬讛 讘讞讻诪转 讛注砖讘讬诐, 讜讛讬讛 诇讛诐 讝讛 诪讞讻诪转讜 砖诇 砖诇诪讛 讛诪诇讱 注"讛, 讚讛讬讬谞讜 注砖讘 讝讛 讬讜注讬诇 诇讗讚诐 讗诐 讗讜讻诇讜 砖诇讗 讬砖诇讜讟 讘讜 讞讜诇讬 讛爪专注转, 讜注砖讘 讝讛 砖诇讗 讬砖诇讜讟 讘讜 讘讜诇诪讜住, 讜注砖讘 讝讛 砖诇讗 讬砖诇讜讟 讘讜 讗住讻专讛 讜讻谉 诇讗 讬砖诇讜讟 讚讘专 讜讞讜诇讬 诪拽讜诇讬专"讗, 讜讻讬讜爪讗 诪讚讘专讬诐 讛诪转讛讜讜讬诐 诪注驻讜砖 讛讗讜讬专, 讜诇讻谉 讙谞讝讜 讻讚讬 砖讬讘讟讞讜 讘讛' 诇讛住讬专 诪讛诐 讛讞讜诇讗讬诐, 讜讬转驻诇诇讜 讗诇讬讜 讜诇讗 讬住诪讻讜 注诇 讛讟讘注, 讗讱 讜讚讗讬 谞砖讗专 诇专讜驻讗讬诐 讚讘专讬诐 诇专驻讗讜转 讗转 讛讗讚诐 诪谉 讞讜诇讗讬诐 讛诪转讛讜讜讬诐 诪讟讘注, 讛谉 诪讞诪转 讗讻讬诇讛 讗讜 讚讘专 讗讞专 砖诪转讛讜讜讛 诪讛诐 拽讚讞转, 讜讞讜诇讬 讛专讗砖, 讜讛讘讟谉, 讜讻讬讜爪讗 讘砖讗专 讗讘专讬诐.



讻旨止诇 讛址转旨讜止诇侄讛 讘旨执讝职讻讜旨转 注址爪职诪讜止 转旨讜止诇执讬谉 诇讜止 讘旨执讝职讻讜旨转 讗植讞值专执讬诐. 拽砖讗, 讛讜讛 诇讬讛 诇诪讬诪专 讻诇 讛诪讘拽砖, 讜诪讛 注谞讬谉 诇砖讜谉 转讜诇讛 讚谞拽讬讟 讘讝讛? 讜谞专讗讛 诇讬 讘住"讚 讚讬讚讜注 讻诇 转驻讬诇讛 砖讬转驻诇诇 讛讗讚诐 注诇 讗讬讝讛 爪专讛, 诪注诇讛 讘讛 谞讬爪讜抓 拽讚讜砖 诪谉 讛拽诇讬驻讛 诇砖专砖讜 诇诪注诇讛, 讜讻谞讙讚 讝讛 谞诪砖讱 诇讜 砖驻注 诪诇诪注诇讛 诇诪讟讛 诇注砖讜转 讘拽砖转讜, 讜讛注讜诇讛 讛讜讗 讘住讜讚 诪"谉, 讜讛讬讜专讚 讛讜讗 讘住讜讚 诪"讚, 讗讱 讝讛 讛谞讬爪讜抓 砖注讜诇讛 注转讛 讘转驻讬诇讛 诪谉 讛拽诇讬驻讛 讛讜讗 讞诇讜砖, 讜爪专讬讱 诇讜 住注讚 谞讬爪讜抓 讗讞专 砖讻讘专 注诇讛 砖讬爪讟专祝 注诪讜 讘注诇讬讬转讜 注转讛, 讜讬讛讬讛 讝讛 讛谞讬爪讜抓 砖注讜诇讛 注转讛 诪谉 讛拽诇讬驻讛 谞转诇讛 讘讗讜转讜 谞讬爪讜抓 砖讻讘专 注诇讛 讜谞转拽谉, 讗诪谞诐 讬砖 砖讛讜讗 专讘 讻讜讞讜, 砖讗讜转讜 讛谞讬爪讜抓 讛讘讗 诇注讝讜专 讗转 讝讛 讛讜讗 诪砖诇讜 诪诪讛 砖讛注诇讛 拽讜讚诐, 讜讬砖 讗讬谉 诇讜 谞讬爪讜抓 讞讝拽 诪砖诇讜 砖讬讜讻诇 诇转诇讜转 讘讜, 讗诇讗 讘讗 诇讜 谞讬爪讜抓 诪爪讚讬拽讬诐 讗讞专讬诐, 讜诇讝讛 讗诪专 讻诇 讛转讜诇讛 讘讝讻讜转 注爪诪讜 讜讻讜', 讜讛专讬 讛讜讗 讻诪讘讜讗专, 讜讝讛 讛注谞讬谉 讛讜讗 讚讜诪讛 诪诪砖 诇讘注诇讬 讛住驻讬谞讜转 讘诇讘 讬诐, 砖转讜诇讬谉 住驻讬谞讛 驻砖讜讟讛 讘住驻讬谞讛 砖诇 讗砖 讜讛讜诇讻转 注诪讛 讘讬讞讚, 讜诇讻讱 讗谞讞谞讜 诪转驻诇诇讬谉 注砖讛 诇诪注谉 爪讚讬拽 驻' 讜驻', 讜讛讬讬谞讜 砖讘讝讛 讬讛讬讛 诇谞讜 注讝专 诪讛诐 诇住诪讜讱 谞讬爪讜爪讜转 讛讞诇砖讬诐 砖诇谞讜.



讘旨执砖讈职诇指诪指讗 诇职诪址"讚职 讗植讻职住址讚职专指讗. 拽砖讗, 讛讜讛 诇讬讛 诇诪讬诪专 讘砖诇诪讗 诇诪"讚 注诇讬讛 讘专讬砖讗, 讻讬讜谉 讚讛注诇讬讛 讻转讬讘讛 讘专讬砖讗 讚拽专讗, 讜谞专讗讛 诇讬 讘住"讚, 讚诪"讚 讗讻住讚专讗 讛讝讻讬专 住讘专转讜 讜讚注转讜 讗讞专 砖讻讘专 讗诪专 讞讘讬专讜 住讘专转讜 砖讛讬讗 讛注诇讬讛, 讜诇讻谉 拽讜讚诐 讻诇 讚讘专 爪专讬讻讬谉 讗谞讞谞讜 诇讛讘讬谉 讟注诪讜 诪讛 专讗讛 诇讞诇讜拽 讘专诐 拽砖讛, 讻讬讜谉 讚讛驻住讜拽 讚讬讬拽 讻诪专 讜讚讬讬拽 讻诪专 讘诪讗讬 驻诇讬讙讬 砖讻诇 讗讞讚 谞专讗讛 诇讜 讚讬讜拽讜 注讬拽专. 讜谞专讗讛 讘住"讚 讚驻诇讬讙讬 讘诪讛 砖讗诪专讛 讛谞讛 谞讗 讬讚注转讬, 讚爪专讬讱 诇讚注转 诪讛 专讗转讛 讚讘专 砖讬讚注讛 诪诪谞讜 讻讱, 讜注诇 讝讗转 诪专 住讘专 专讗转讛 讞讬讚讜砖 砖讛讬讗 讗讬谞讛 讬讻讜诇讛 诇讛住转讻诇 讘驻谞讬讜, 讜讻诪讜 砖讗诪专讜 专讘讜转讬谞讜 讝"诇 讻诇 讗砖讛 砖讛讬转讛 诪住转讻诇转 讘驻谞讬讜 讛专讘讛 转诪讜转, 讜讛讬讗 讻砖讘讗 诇讘讬转讛 讛专讙讬砖讛 讘注爪诪讛 讻砖讛讬转讛 诪转讞诇转 诇讛住转讻诇 讘讜 诪注讟 讛讬讜 注讬谞讬讛 讻讛讜转 拽爪转, 讜诪讝讛 讛讘讬谞讛 砖讛讜讗 拽讚讜砖, 讜诇讻讱 讻讚讬 砖诇讗 转住转讻诇 讘讜 诇驻讬 转讜诪讛 讜转谞讝拽, 讛转讞讻诪讛 诇注砖讜转 诇讜 注诇讬讬转 拽讬专 拽讟谞讛 诇砖讘转讜, 讜讛讬讬谞讜 砖讛讬讛 诇讛诐 讗讻住讚专讛 讙讚讜诇讛 诇讗讜专讱 讛讘讬转 讜讞诇拽转诐 诇砖谞讬诐 注诇 讬讚讬 拽讬专, 讜诪拽讜诐 讛谞讘讬讗 谞注砖讛 讘住讜祝 讛讗讻住谞讚专讛 专讞讜拽 诪讛诐 讻讚讬 砖诇讗 转砖讙讛 诇讛住转讻诇 讘谞讘讬讗, 讜诪专 住讘专 诪"砖 讛谞讛 谞讗 讬讚注转讬 讛讜讗 讻诪讜 砖讗诪专讜 讘讝讜讛专 讛拽讜讚砖 砖讛讬转讛 诪专讬讞讛 注诇 诪讟转讜 专讬讞 讟讜讘, 诇讻讱 诇讗 谞讬讞讗 诇讬讛 诇驻专砖 砖注砖转讛 诇讜 诪拽讜诐 讻讚讬 诇讛转专讞拽 诪诪谞讜, 讗诇讗 讗讚专讘讛 注砖转讛 诇讜 诪拽讜诐 砖讬讛讬讛 拽专讜讘 诇讛诐, 讻讚讬 砖讬讛谞讜 诪专讬讞 拽讚讜砖转讜 讜讟讛专转讜, 讜诇讻讱 住"诇 注诇讬讛 驻专讜注讛 讛讬转讛 住诪讜讻讛 诇讞讚专诐 讜拽讬专讜讛 讻讚讬 砖讬讛讬讛 诪拽讜诐 讛谞讘讬讗 住诪讜讻讛 诇讞讚专诐 讜讬讛谞讜 诪专讬讞讜 讛讟讜讘. 讜谞专讗讛 诇讬 讘住"讚 诪"砖 注诇讬讛 驻专讜注讛 讛讬转讛 讜拽讬专讜讛 转讬讘转 讜拽讬专讜讛 诪住讚专 讛砖"住 拽讗诪专 诇讛, 讚讗诐 专讘 讘注爪诪讜 讗诪专 讜拽讬专讜讛, 拽砖讗, 诪讗讬 诪拽砖讛 诪讗讬 拽讬专, 讜诪砖谞讬 砖拽讬专讜讛, 讜讛诇讗 专讘 讗诪专 讻谉 讘驻讬专讜砖, 讗诇讗 诪住讚专 讛砖"住 讛讜住讬祝 转讬讘讛 讝讜 讻驻讬 诪讛 砖讛注诇讛 讛转专爪谉 讗讞专 讻讱.



讛指专讜止爪指讛 诇值讛指谞讜止转 讬值讛指谞侄讛 讻旨侄讗直诇执讬砖讈指注. 讬砖 诇讛拽砖讜转 讞讚讗, 诇诪讛 讛谞讬讞 讚讘专 讝讛 注诇 驻住讜拽 讜职谞指砖执讉讬诐 诇讜止 砖指讈诐 诪执讟指旨讛 讜职砖只讈诇职讞指谉 讜讻讜', 讜诇讗 注诇 转讞诇转 讛驻住讜拽 谞址注植砖侄讉讛 谞指旨讗 注植诇执讬址旨转 拽执讬专? 讜注讜讚 讬砖 诇讛拽砖讜转 拽讜砖讬转 诪讛专砖"讗, 讚诪爪讬谞讜 讘讻诪讛 诪拽讜诪讜转 讛专讞讬拽讜 讞讻诪讬谞讜 讝"诇 讛谞讗讛 诪讗讞专讬诐, 讜住诪讻讜 讗拽专讗 讚砖讜谞讗 诪转谞讜转 讬讞讬讛, 注讬讬谉 砖诐, 讜注讜讚 讬"诇 讜讛诇讗 砖诪讜讗诇 讛谞讘讬讗 注"讛 讛讬讛 拽讜讚诐, 讜诇诪讛 诇讗 诇诪讚 讗诇讬砖注 诪讚讛 讝讜 诪诪谞讜 诇讘诇转讬 讬讛谞讛 诪讗讞专讬诐? 讜谞专讗讛 诇讬 讘住"讚 注诇 驻讬 诪讛 砖讻转讘 讗讛诇 讬注拽讘 讝"诇 讘驻专砖转 讜讬讙砖 注诇 诪讗诪专 讛诪爪驻讛 诇砖讜诇讞谉 讗讞专讬诐 注讜诇诐 讞砖讱 讘注讚讜, 讻讬 讛住讜注讚 注诇 砖讜诇讞谉 讝讜诇转讜 诇驻注诪讬诐 讬专讘讛 讻讘讜讚讜, 讜诇驻注诪讬诐 讬专讬诐 拽诇讜谞讜, 讜讛讚讘专 转诇讜讬 讘讝讛, 砖讗诐 讘注诇 讛讘讬转 诪讛讚专 讗讞专 讛讗讜专讞 诇讘拽砖 诪诪谞讜 诇讗诪专 讻讘讚谞讬 谞讗 讜住注讜讚 讗爪诇讬, 讛谞讛 讘讝讛 讬驻讬拽 讻讘讜讚 讛讗讜专讞, 讜注诇 讚专讱 砖讗诪专讜 专讘讬 讝讬专讗 讻讬 讛讜讛 诪讝诪谞讬谉 诇讬讛 讛讜讛 讗讝讬诇 讗诪专 讗转讬拽讜专讬 讛讜讗 讚诪转讬讬拽专讬谉 讘讬, 讗讘诇 讗诐 讛讗讜专讞 注讬谞讬讜 谞砖讜讗讜转 讜诪爪驻讜转 砖讬讝诪讬谞讜 讘注诇 讛讘讬转 注诇 砖讜诇讞谞讜, 注诇讬讜 讛诪诇讬爪讜 专讘讜转讬谞讜 讝"诇 讛诪爪驻讛 注诇 砖讜诇讞谉 讗讞专讬诐 注诇诐 讞砖讱 讘注讚讜, 讜讻转讘 注讜讚 砖诐 讗诐 专讗讬转 讗讜专讞 注诇 砖讜诇讞谉 讘注诇 讛讘讬转, 讘诪讛 讬转讜讜讚注 诇讱 讗诐 讝讛 讛讗讜专讞 诪谉 讛诪爪驻讬诐 诇砖讜诇讞谉 讗讞专讬诐, 讗讜 讗诐 讛讬讛 讘注讛"讘 诪爪驻讛 讗诇讬讜 砖讬讗讻诇 注诇 砖讜诇讞谞讜 讚诪转讬讬拽专 讘讜, 讛谞讛 讗诐 专讗讬转 砖讛讘讬讗 讘注诇 讛讘讬转 诇讗讜专讞 诪讬谞讬诐 讬讜转专 诪诪讛 砖爪专讬讱 诇砖讘注讜, 讝讛 讛诪讘讞谉 砖讘注诇 讛讘讬转 砖诪讞 讘讜 讜讗讬谞讜 注诇讬讜 诇诪砖讗, 讗讘诇 讗诐 专讗讬转 砖诇讗 讛讘讬讗, 讗诇讗 专拽 诇砖讘注 谞驻砖讜 讜诇讗 讘讜讜转专谞讜转, 讗祝 注诇 驻讬 砖讗转讛 讬讜讚注 砖讬砖 诇讗诇 讬讚讜 诇讛讘讬讗 讘砖驻注, 砖诪爪讜讬 讘讘讬转讜 讻诇 讚讘专, 诪讝讛 谞专讗讛 讻讬 诇诪砖讗 讛讗讜专讞 讛讝讛 讘注讬谞讬 讘注诇 讛讘讬转, 注讚 讻讗谉 注讬讬谉 砖诐. 讜诇驻讬 讝讛 讗谞讞谞讜 诇讜诪讚讬谉 讗祝 注诇 驻讬 砖讛专讞讬拽讜 讞讻诪讬谞讜 讝"诇 讛谞讗讛 诪讗讞专讬诐, 讗讬谉 讚讘专 讝讛 砖讜讛 讘讻诇 讗讚诐, 砖讗诐 讛讗讚诐 讛讜讗 谞讻讘讚 讜讞砖讜讘 诪讗讚 砖讗诐 讬讘讗 讗爪诇 讘注诇 讛讘讬转 讜讬讗讻诇 注诇 砖讜诇讞谞讜, 诪转讬讬拽专 讘注诇 讛讘讬转 讘讜, 讛专讬 讝讛 讬讛谞讛 讜讬讗讻诇, 讻讬 讗讚专讘讛 讞砖讬讘 讛讜讗 诪讛谞讛 讗转 讘注诇 讛讘讬转, 讜讻诪"砖 讘讚讬谞讬 拽讚讜砖讬谉, 谞转谞讛 讛讬讗 讜讗诪专 讛讜讗 诪拽讜讚砖转, 讗诐 讛讜讗 讗讚诐 讚讞砖讬讘 讘诇拽讬讞转讜 讻讗诇讜 谞转谉 诪诪砖, 讜诇讻谉 讗诇讬砖注 讛谞讘讬讗 注"讛 砖讛讬讛 讗讚诐 讙讚讜诇 讜谞讻讘讚 诪讗讚, 讛讬讛 谞讛谞讛 诪讘讬转 讛砖讜谞诪讬转, 讚讞砖讬讘 讛讜讗 诪讛谞讛 讗讜转诐 砖讛讬讛 诪转讬讬拽专讬诐, 讜讻谉 讛讜讛 注讘讬讚 专讘讬 讝讬专讗 砖讛讬讛 讙讚讜诇 讘讚讜专讜, 讜讻谉 专砖讗讬 讻诇 讗讚诐 诇注砖讜转 讗诐 讛讜讗 讙讚讜诇 讘讚讜专讜 讜讞砖讜讘 诪讗讚. 讜诇讝讛 讗诪专 讛专讜爪讛 诇讬讛谞讜转 讬讛谞讛, 讜讗讬谉 讘讝讛 诪砖讜诐 砖讜谞讗 诪转谞讜转, 讗讱 讘转谞讗讬 砖讬讛讬讛 讻讗诇讬砖注, 专爪讜谞讜 诇讜诪专 讗讚诐 讞砖讜讘 讜谞讻讘讚 诪讗讚 讻讗诇讬砖注 讘讚讜专讜, 砖讻讝讛 讞砖讬讘 讛讜讗 诪讛谞讛 讗讜转诐 讚诪转讬讬拽专讬诐 讘讜, 讜诇讻谉 讛谞讬讞 诪讗诪专 讝讛 注诇 驻住讜拽 (诪诇讻讬诐 讘' 讚' 讬') 讜职谞指砖执讉讬诐 诇讜止 砖指讈诐 诪执讟指旨讛 讜职砖只讈诇职讞指谉 讜职讻执住值旨讗 讜旨诪职谞讜止专指讛, 讻讬 讝讛 讛讜讗 讛诪讘讞谉 砖讛讬讜 诪转讬讬拽专讬诐 讘讜, 讘注砖讜转诐 诇讜 讚讘专讬诐 讬转专讬诐 诇讻讘讜讚讜 砖讗讬谞诐 诪讜讻专讞讬诐 诇注砖讜转诐, 讜讛讜讗 讛讜讻讞讛 砖讛诐 砖诪讞讬诐 讘讜 讜诪爪驻讬诐 诇讘讬讗转讜 讗爪诇诐, 讗讘诇 诪讛 砖注砖讜 注诇讬讬转 拽讬专 讗讬谉 诪讝讛 讛讜讻讞讛 注诇 砖诪讞转诐 讘讜, 讻讬 讬砖 诇讜诪专 注砖讜 讝讗转 讘注诇 讻专讞诐 讻讚讬 砖讬讛讬讜 爪谞讜注讬谉 诪诪谞讜 讘诪砖讻讘诐 讜讘砖讘转诐 讜拽讬诪转诐 讘转讜讱 讘讬转诐, 砖诇讗 讬讛讬讜 专讜讗讬谉 讝讛 讗转 讝讛, 讜专拽 砖讗专 讚讘专讬诐 砖注砖讜 诇讜 讘转讜讱 讛注诇讬讛 讛诪讛 讗讜转 讜诪讜驻转 注诇 专爪讜谞诐 讜砖诪讞转诐 讘讜. 讜诇讻讱 讛讘讬讗 诪讗诪专 讝讛 砖诇 讜职谞指砖执讉讬诐 诇讜止 砖指讈诐 诪执讟指旨讛 讜职砖只讈诇职讞指谉 讻砖诪讜讗诇 讛专诪转讬, 讛讻讜谞讛 讘讝讛 诇讜诪专 讗诐 讬砖 讗讚诐 讙讚讜诇 讜谞讻讘讚 讗砖专 诪转讬讬拽专讬诐 讘讜 讘谞讬 讗讚诐 讗诐 讬讗讻诇 讗爪诇诐, 讜注诐 讻诇 讝讛 讛讜讗 讗讬谞讜 专讜爪讛 诇讬讛谞讜转 专砖讗讬 讘讻讱, 讗讱 讘转谞讗讬 砖讬注砖讛 讻诪讜 砖讛讬讛 注讜砖讛 砖诪讜讗诇 讛专诪转讬, 砖讻诇 诪拽讜诐 砖讛讜诇讱 讘讬转讜 注诪讜, 砖诪讜诇讬讱 注诪讜 诪砖专转讬谉 讗讜驻讬谉 讜诪讘砖诇讬谉, 讜讙诐 讻诇 讻诇讬诐 讛爪专讬讻讬诐 诇讗驻讬讛 讜讘讬砖讜诇, 讻诪讜 讻诇讬诐 讛谞诪爪讗讬诐 讘转讜讱 讘讬转讜 诪诪砖 讘讗讬谉 诪讞住讜专, 讛谞讛 讗诐 讝讛 讛讗讚诐 讬讘讗 诇注讬专 讗讞转 讜讬讘讜讗讜 讘谞讬 讗讚诐 诇讛讝诪讬谞讜 讘讘讬转诐 砖讬讗讻诇 讗爪诇诐, 讜讛讜讗 谞诪谞注, 讗讬谉 讘讝讛 讝诇讝讜诇 诇讗诇讜 讛诪讝诪讬谞讬诐 讗讜转讜, 砖讬讗诪专讜 讛讜讗 讞讜砖讘 讗讜转诐 诇爪专讬 注讬谉. 讜诇讻谉 讗讬谞讜 专讜爪讛 诇讗讻讜诇 诪砖讜诇讞谞诐, 讬注谉 讻讬 讛讜讗 转砖讜讘转讜 讙诇讜讬讛 讜谞讜讚注转 诇讻诇, 讘讗讜诪专讜, 专讗讜 注诪讬 谞诪爪讗讜 讻诪讛 诪砖专转讬诐 讜讗讜驻讬谉 讜诪讘砖诇讬谉 讜讻诇 爪专讻讬 讛讘讬转, 讜讗诇讜 诪讜讻专讞讬诐 诇讗驻讜转 讜诇讘砖诇 讘注讘讜专诐, 讜讗讬讱 讗谞讬 讗讜讻诇 讘讘讬转 讗讞专讬诐 讜驻转讬 讜转讘砖讬诇讬 诇讗 讗讜讻诇 诪诪谞讜, 讜讘讜讚讗讬 讚讘专讬诐 讗诇讜 讬转拽讘诇讜 注诇 讛诇讘, 讜讗讬谉 讬讜爪讗 诪讝讛 讛诪谞讬注讛 讝诇讝讜诇 诇讗诇讜 砖讘讗讬诐 诇讛讝诪讬谞讜, 讻讬 讛讘讗 诇讛讝诪讬谞讜 专讜讗讛 讘注讬谞讬讜 砖讛讜讗 讬讜砖讘 讘讗讛诇 讞谞讬讬转讜, 讜讛讜讗 诪诇讗 诪讻诇 讻诇讬诐 讛爪专讬讻讬诐, 讙诐 讗讜讻诇讜住讬谉 砖诇讜 专讘讬诐 诪砖专转讬诐 讜注讘讚讬诐, 讜讻诪"砖 讻诇 诪拽讜诐 砖讛诇讱 讘讬转讜 注诪讜, 讜讚讘专 讝讛 讻讜诇诇 注诇 讻诇 讛谞诪爪讗 讘讘讬转 讜讛爪专讬讱 诇讘讬转, 讜讻谉 讻转讘 专砖"讬 讝"诇 讜讻诇 讻诇讬 转砖诪讬砖 讘讬转讜 讜讗讛诇 讞谞讬讬转讜, 注讬讬谉 砖诐, 讗讘诇 讗诐 讛讜讗 讗讚诐 讙讚讜诇 讜谞讻讘讚, 讜讬讘讗 讗讜专讞 诇注讬专 讗讞转, 讜讬砖讘 讘驻讜谞讚讜拽, 讜讬拽谞讛 诪讗讻诇 诪谉 讛砖讜拽 讜讬讗讻诇, 讜诇讗 讬专爪讛 诇讬诇讱 讗爪诇 讘注诇 讛讘讬转 砖讘讗 诇讛讝诪讬谞讜, 讚谞专讗讛 砖讛讜讗 讞讜砖讘 讗讜转讜 诇爪专 注讬谉 砖讗住讜专 诇讗讻讜诇 诪驻转讜, 讜讝讛 讗诪专 讜诪讬 砖讗讬谞讜 专讜爪讛 诇讬讛谞讜转 讗诇 讬讛谞讛 专砖讗讬 讘讻讱, 讗讱 讘转谞讗讬 砖讬注砖讛 讻砖诪讜讗诇 讛专诪转讬, 砖讻诇 诪拽讜诐 砖讛诇讱 讘讬转讜 注诪讜. 讜谞专讗讛 诇讬 讚砖诪讜讗诇 讛谞讘讬讗 注"讛 讛讬讛 砖讜驻讟, 讜诇讻讱 谞转专讞拽 砖诇讗 诇讛谞讜转 诪讗讞专讬诐, 讜讻讚讬 砖诇讗 讬爪讗 讝诇讝讜诇 诇讗诇讜 讛诪讝诪谞讬诐 讗讜转讜, 诇讻讱 讛讬讛 讘讬转讜 注诪讜 讗讘诇 讗诇讬砖注 讛谞讘讬讗 注"讛 诇讗 讛讬讛 砖讜驻讟, 讜讗讬谉 诇讜 讞砖砖 诪讝讛 讜诇讻讱 诇讗 讛讜爪专讱 诇注砖讜转 讻砖诪讜讗诇 讛谞讘讬讗 注"讛 砖讻诇 诪拽讜诐 砖讬讜诇讱 讘讬转讜 注诪讜, 讗诇讗 讛讬讛 讛讜诇讱 讻砖讘讗讬诐 诇讛讝诪讬谞讜 讚诪转讬讬拽专讬诐 讘讜.



拽指讚讜止砖讈 讛讜旨讗 诪职谞指讗 讬指讚职注指讛? 讬砖 诇讛拽砖讜转 诪讛 砖讗诇讛 讝讜 讻讬 谞讬讻专 讗讬砖 拽讚讜砖 讗诇讛讬诐 讻讗诇讬砖注, 讜讚讗讬 讗驻讬诇讜 转讬谞讜拽 讬讘讬谉 讜讬讻讬专 讘讜 砖讛讜讗 拽讚讜砖, 诪讞诪转 拽讚讜砖转讜 讜驻专讬砖讜转讜 讜讞住讬讚讜转讜 讜诪注砖讬讜 讛讟讜讘讬诐, 讻讬 诪注砖讬讜 讛讟讜讘讬诐 讜诪谞讛讙 讞住讬讚讜转讜 诪注讬讚讬谉 注诇讬讜? 讜谞专讗讛 诇讬 讚讚讬讬拽 诪讗讜诪专讛 谞讗, 讚诪砖诪注 砖讛讜讗 讘转讞诇讛 讘讘讜讗讜 讗爪诇诐 讛讬讛 诪住转讬专 注谞讬谞讬 拽讚讜砖转讜 讜讞住讬讚讜转讜 诪讛诐, 讜专拽 讗讞专 讻讱 谞转讞讚砖 讗爪诇讛 讚讘专 讗砖专 诪诪谞讜 谞讜讚注讛 讜谞转讘专专讛 注讜爪诐 拽讚讜砖转讜, 讜诇讻讱 谞讘讛诇讛 诇讛讙讬讚 诇讘注诇讛 讻讚讬 诇讛专讘讜转 讘讻讘讜讚讜.



砖讈侄诇旨止讗 专指讗植转指讛 讝职讘讜旨讘 注讜止讘值专 注址诇 砖讈只诇职讞指谞讜止. 拽砖讛 讘砖诇诪讗 诇诪"讚 砖诇讗 专讗转讛 拽专讬 注诇 住讚讬谞讜, 诇讻讱 拽专讗讜 拽讚讜砖, 讻讬 讻诇 诪拽讜诐 砖讬砖 讙讚专 注专讜讛 讬砖 拽讚讜砖讛, 讗讘诇 诇诪"讚 砖诇讗 专讗转讛 讝讘讜讘, 诪讛 砖讬讬讻讜转 讬砖 讘讝讛 诇拽讚讜砖讛? 讜谞专讗讛 诇讬 讘住"讚 注诇 驻讬 诪"砖 讛讙讗讜谉 讞讬讚"讗 讝"诇 讘砖诐 住驻专 讛拽专谞讬讬诐, 砖讬砖 拽诇讬驻讛 讛谞拽专讗转 '讝讘讜讘', 诇讬驻专注 诪谉 讛驻讜讙诐 讘讬住讜讚, 讜注诇 讬讚讬 诇讬诪讜讚 讛转讜专讛 讛拽讚讜砖讛 诪讻谞讬注 拽诇讬驻讛 讝讜, 讜讻谞讝讻专 讘谞讞诇 砖讜专拽 讘驻住讜拽 (诪诇讻讬诐 讗' 讗' 讗') 讜职讛址诪侄旨诇侄讱职 讚指旨讜执讚 讝指拽值谉 讘指旨讗 讘址旨讬指旨诪执讬诐 注讬讬谉 砖诐. 讜讘讝讛 驻专砖转讬 讘住"讚 诪讗诪专 专讘讜转讬谞讜 讝"诇, 专讘讬 讬讜讞谞谉 诪讻专讬讝 讛讝讛专讜 诪讝讘讜讘讬转 砖诇 讘注诇讬 专讗转谉, 专爪讜谞讜 诇讜诪专 讻讞讜转 拽诇讬驻转 讝讘讜讘, 讛砖讜诇讟讜转 注诇 讗讜转诐 讛诪住转讻诇讬诐 讘注专讬讜转 讜讞讜讟讗讬诐 讘讬住讜讚, 讜讛谞讛 讻讗谉 讛砖讜谞诪讬转 讻砖谞转谞讛 讚注转讛 讜讛专讙讬砖讛 砖讗讬谉 讝讘讜讘 注讜讘专 注诇 砖讜诇讞谞讜, 讗诪专讛 讜讚讗讬 讛讜讗 拽讚讜砖 诪爪讚 注专讜讛, 讜讛转专讞拽讛 诪诪谞讜 拽诇讬驻转 讝讘讜讘 讜诪讻谞讬注 讗讜转讛 诇讻讱 注讜砖讬谉 诇讜 谞住 诪谉 讛砖诪讬诐 诇讗讜转 讜诪讜驻转 注诇 拽讚讜砖转讜, 砖讗讬谉 讛讝讘讜讘 讛转讞转讜谉 砖讛拽诇讬驻讛 谞拽专讗转 注诇 砖诪讜 注讜讘专 注诇 砖讜诇讞谞讜, 讜讝讛 讛讗讜转 砖讛讜讗 拽讚讜砖. 讜讘讚专砖讜转讬 注诇 讛讛驻讟专讜转 讘住"讚 驻专砖转讬 讟注诐 诇讝讛 讛谞住 砖谞注砖讛 诇讗诇讬砖注 讛谞讘讬讗 注"讛 砖诇讗 讛讬讛 讝讘讜讘 注讜讘专 注诇 砖讜诇讞谞讜, 讜讛讜讗 注诇 驻讬 诪"砖 讘驻专拽 砖讬专讛 讝讘讜讘, 讘砖注讛 砖讗讬谉 讬砖专讗诇 注讜住拽讬谉 讘转讜专讛 讗讜诪专, 拽讜诇 讗讜诪专 拽专讗, 讜讗诪专 诪讛 讗拽专讗, 讻诇 讛讘砖专 讞爪讬专, 注讬讬谉 砖诐. 谞诪爪讗 讛讝讘讜讘 讚专讻讜 诇讛转注讜专专 讘砖讬专讛 讘讝诪谉 砖讗讬谉 讬砖专讗诇 注讜住拽讬谉 讘转讜专讛 讚讜拽讗, 讜讗诪专转讬 讚专讱 讛诇爪讛 诇讻讱 转专讗讛 讛讝讘讜讘讬谉 诪爪讜讬讬谉 讛专讘讛 注诇 讛砖讜诇讞谉, 诪驻谞讬 砖讚讘专讬 转讜专讛 注诇 讛砖讜诇讞谉 讛讜讗 讞讬讜讘 讙讚讜诇 讜爪讜专讱 诪讗讚, 讜诇讻谉 诪诇讗讱 讛诪诪讜谞讛 注诇 讛讝讘讜讘讬谉 砖讜诇讞 讗讜转诐 诇诪拽讜诐 讛砖讜诇讞谉, 诇专讗讜转 讗诐 注讜住拽讬诐 讘转讜专讛 讗讜 诇讗讜, 讻讚讬 砖讬驻转讞 驻讬讜 讘拽专讬讗讛 讗讜 诇讗讜, 讜讘讝讛 驻专砖转讬 诪讗诪专 专' 讬讜讞谞谉 讛讝讛专讜 诪讝讘讜讘讬谉 砖诇 讘注诇讬 专讗转谉, 专爪讜谞讜 诇讜诪专 讗讜转诐 讛诪专讙诇讬诐 讛谞砖诇讞讬诐 诇专讗讜转 讘讘谞讬 讗讚诐, 讛讝讛专讜 诪讛诐 砖转注住拽讜 讘转讜专讛 讜诇讗 转谞讬讞讜诐 诇拽讟专讙, 讜讘讝讛 诪讜讘谉 诪诪讬诇讗 讟注诐 砖诇讗 讛讬讛 讝讘讜讘 注讜讘专 注诇 砖讜诇讞谞讜, 讻讬 诇讗 讛讬讛 讝讝 专讙注 讗讞讚 诪注住拽 讛转讜专讛, 讜诇讗 讛讬讜 讛讝讘讜讘讬谉 砖诇讜讞讬诐 诇专讗讜转 讘砖讜诇讞谞讜, 讙诐 诪谉 讛砖诪讬诐 注砖讜 诇讜 谞住, 诇讛专讗讜转 注诇 爪讚拽转讜 讘注住拽 讛转讜专讛.



砖讈侄讗指讞植讝指讛 讘旨职讛讜止讚 讬指驻职讬指讛? 注讬讬谉 专砖状讬 砖驻专砖 讘讚讚讬讛, 讜诇讬 讗谞讬 讛讚讬讜讟 谞专讗讛 诇讬 讘住"讚 '讛讜讚 讬讜驻讬讛', 专爪讜谞讜 诇讜诪专 讘'诪爪讞 讜注讬谞讬讛', 讻讬 讛注讬谞讬诐 讛诐 注讬拽专 讛讬讜驻讬, 讻诪讜 砖讗诪专讜 讻诇讛 砖注讬谞讬讛 讬驻讜转 讗讬谞讛 爪专讬讻讛 讘讚讬拽讛, 讜讻谉 讛诪爪讞, 讘讜 转诇讜讬 讛讬讜驻讬 砖诇 爪讜专转 讛驻谞讬诐 讘讻诪讜转讜 讜讘讬砖专讜转讜, 讜讝讛 讛讘讬讗讜专 谞讬讞讗 讟驻讬 讘注谞讬谉 讝讛, 讬注谉 讻讬 讛讬讗 谞驻诇讛 诇驻谞讬 专讙诇讬讜, 砖讛专讻讬谞讛 专讗砖讛 诇驻谞讬 专讙诇讬讜 讚讻转讬讘 (诪诇讻讬诐 讘' 讚,讻讝) 讜址转址旨讞植讝值拽 讘职旨专址讙职诇指讬讜, 讜讻讬讜谉 砖讘讗 讙讞讝讬 诇讛拽讬诪讛 讛谞讬讞 讬讚讜 注诇 诪爪讞讛 讜注讬谞讬讛, 讻讚讬 诇讛专讬诐 专讗砖讛 讜诇讚讞讜转讛 诪诇驻谞讬 讗诇讬砖注 讛谞讘讬讗 注"讛, 讜讚注 讚讗祝 注诇 讙讘 讚讗讞专 讻讱 谞讜讚注 砖讙讞讝讬 诇讗 讛讬讛 讻砖专 讘诪讛 砖注砖讛 讘注谞讬谉 谞注诪谉, 注诐 讻诇 讝讛 诇讗 谞讜讚注 诪讛讱 讚谞注诪谉 砖讛讬讛 诇讜 转讗讜讛 专注讛, 讗诇讗 专拽 讞讜诪讚 诪诪讜谉, 讜诇讻讱 专讘讜转讬谞讜 讝"诇 讛讜讻讬讞讜 诪讻讗谉 砖讛讬讛 诇讜 转讗讜讛 专注讛, 讜诇诪讚谞讜 诪讝讛 讛注谞讬谉 讚讜讚讗讬 诪拽讚诪转 讚谞讗 讛讬讛 诇讜 转讗讜讛 专注讛, 讜讛讬讗 讘讘讬转讛 专讗转讛 讘讜 住讬诪谞讬诐 砖诇 转讗讜讛 专注讛, 讜诇讻讱 讗诪专讛 讛讜讗 拽讚讜砖 讜诪砖专转讜 讗讬谞讜 拽讚讜砖, 砖讗讬谉 讘讜 拽讚讜砖讛 砖诇 讙讚专 注专讜讛.



讻旨止诇 讛址诪旨职讗指专值讞址 转旨址诇职诪执讬讚 讞指讻指诐 讘旨职转讜止讱职 讘旨值讬转讜止 讜旨诪值讛址谞职讛讜止 诪执谞旨职讻指住指讬讜 讻旨职讗执诇旨讜旨 讛执拽职专执讬讘 转旨职诪执讬讚执讬谉. 谞专讗讛 诇讬 讘住"讚 谞拽讬讟 转专转讬 诪讗专讞, 专爪讜谞讜 诇讜诪专 诪讗讻讬诇讜 讜诪砖拽讛讜 讜诪讛谞讛讜 诪谞讻住讬讜 砖谞讜转谉 诇讜 诪诪讜谉, 讗讜 诪诇讘讜砖讬诐 讻讗诇讜 讛拽专讬讘 转诪讬讚讬谉 砖转讬诐, 讗讞讚 讘砖讘讬诇 讗讻讬诇讛 讜砖转讬讛, 讜讗讞讚 讘砖讘讬诇 讛谞讗转 诪诪讜谉, 讜谞拽讬讟 讝讛 注诇 转诇诪讬讚 讞讻诐 砖诇讬诪讜讚讜 转诪讬讚讬, 讜讙诐 拽讬讬诐 诇注讜诇诐, 砖讙诐 讗讞专 砖谞驻讟专 讜讗讜诪专讬诐 砖诪讜注讛 诪驻讬讜, 讜诇讻讱 谞讞砖讘 讻讗诇讜 讛拽专讬讘 转诪讬讚讬谉, 砖讛诐 注讚讬驻讬 诪砖讗专 拽专讘谞讜转 砖讛诐 转讚讬专讬诐, 讜讙诐 讗讞专 讞专讘谉 讘讬转 讛诪拽讚砖 讗讜诪专讬诐 讘讻诇 讬讜诐 讘讘拽专 讜讘注专讘 驻专砖转 讛转诪讬讚 讘诪拽讜诐 讛拽专讘讛.



讗址诇 讬址注植诪止讚 讗指讚指诐 讘旨职诪指拽讜止诐 讙旨指讘讜止讛旨址 讜职讬执转职驻旨址诇旨值诇 讗侄诇旨指讗 讘旨职诪指拽讜止诐 谞指诪讜旨讱职. 谞专讗讛 诇讬 讘住"讚, 专诪讝讜 专讘讜转讬谞讜 讝"诇 诇驻讬 讚专讻诐 讘诇砖讜谉 讛诪讗诪专 讛讝讛 诇诇诪讚谞讜 诪讜住专, 砖讛讗讚诐 爪专讬讱 砖讬转驻诇诇 讘驻讛 讜讘诇讘 讬讞讚, 讜诇讗 讚讬 诇讜 砖讬转驻诇诇 讘驻讛 砖讛讜讗 讘诪拽讜诐 讙讘讜讛 讘专讗砖, 讗诇讗 讬注诪讜讚 讘诪拽讜诐 谞诪讜讱, 讘诇讘 砖讛讜讗 谞诪讜讱 诇诪讟讛 讘讞爪讬 讛讙讜祝.
讗讜 讬讜讘谉 讘住"讚 讚讛讻转讜讘 讗诪专 (转讛诇讬诐 住, 讜) 谞指转址转指旨讛 诇执旨讬专值讗侄讬讱指 谞值旨住 诇职讛执转职谞讜止住值住 讜驻专砖谞讜 讛讻讜谞讛, 讻讬 讗诪专讜 专讘讜转讬谞讜 讝"诇 诇讗 谞讗诪专 谞讜"谉 讘讗砖专讬 诪砖讜诐 讚讗讬转 讘讛 谞驻讬诇讛 讚讻谞住转 讬砖专讗诇, 讚讻转讬讘 谞指驻职诇指讛 诇止讗 转讜止住执讬祝 拽讜旨诐 讘职旨转讜旨诇址转 讬执砖职讉专指讗值诇, 讜讗祝 注诇 驻讬 讻谉 讞讝专 讚讜讚 讜住诪讻讛 讘专讜讞 讛拽讜讚砖, 讚讻转讬讘 (转讛诇讬诐 拽诪讛, 讬讚) 住讜止诪值讱职 讛殖' 诇职讻指诇 讛址谞止旨驻职诇执讬诐, 谞诪爪讗 讛'住诪"讱' 讘讗 讘讗诇驻讗 讘讬转讗 讗讞专 '谞讜"谉', 诇专诪讜讝 讻讬 讛讜讗 住讜诪讱 谞驻讬诇讛 砖诇 讻谞住转 讬砖专讗诇 讛专诪讜讝讛 讘讗讜转 谞讜"谉, 讜讻谉 诪驻讜专砖 注讜讚 讘讝讜讛专 讛拽讚讜砖 讘专讗砖讬转 讚祝 谞', 注诇讗转 讗讜转 住诪"讱 讗诪专讛 拽诪讬讛, 专讘讬谉 注诇诪讬谉, 谞讬讞讗 拽诪讱 诇诪讘专讬 讘讬 注诇诪讗, 讚讗讬转 讘讬 住诪讬讻讛 诇谞驻诇讬谉, 讚讻转讬讘 住讜诪讱 讛' 诇讻诇 讛谞讜驻诇讬诐, 讗诪专 诇讛 注诇 讚讗 讗谞转 爪专讬讱 诇讗转专讱 讜诇讗 转讝讜讝 诪讬谞讛, 讗讬 讗谞转 谞驻讬拽 讗转专讱 诪讛 转讛讗 注诇讬讬讛讜 讚讗讬谞讜谉 谞驻诇讬谉, 讛讜讗讬诇 讜讗讬谞讜谉 住诪讻讬谉 注诇讱, 注讬讬谉 砖诐, 讜诇讻谉 爪讬专讜祝 住诪"讱 注诐 谞讜"谉 讛讜讗 '谞住', 砖注讜砖讛 讛拽讘"讛 谞住 诇讗讜转诐 谞驻诇讬谉 诇住诪讻诐 讘讗讜转 住诪"讱 砖讛讜讗 讘住讜讚 讛讘讬谞讛, 讻诪"砖 专讘讬谞讜 讛讗专"讬 讝"诇. 讜讛谞讛 讬讚讜注 讻讬 讗祝 注诇 讙讘 讚注谞讬谉 谞住 讝讛 诇住诪讜讱 谞驻诇讬谉 砖诇 讻谞住转 讬砖专讗诇 讘住诪"讱 砖讛讜讗 住讜讚 讘讬谞讛, 讬讛讬讛 讝讛 注诇 讬讚讜 讬转讘专讱 讘谞住 讛讙讗讜诇讛 砖讬注砖讛 诇注转讬讚, 注诐 讻诇 讝讛 讻诇 讬讜诐 讜讬讜诐 谞讜转谉 讛拽讘"讛 注讝专 讜住讬讜注 诇爪讚讬拽讬诐 诇注砖讜转 爪讬专讜祝 讗讜转讬讜转 谞住 讛谞讝'. 诇住诪讜讱 注诇 讬讚讬 转驻讬诇转诐 诇讗讜转诐 谞驻讬诇讬谉 讚讻谞住转 讬砖专讗诇, 砖讛诐 谞讬爪讜爪讜转 拽讚讜砖讛 讛砖讬讬讻讬诐 诇讛 讘讗讜转 住诪"讱, 讻讬 诇讻谉 转驻讬诇转 讬"讞 讛讬讗 诪注讜诪讚, 诪驻谞讬 砖讘讛 讬讛讬讛 住诪讱 诇讗讜转诐 谞驻讬诇讬谉 砖诇 讻谞"讬, 讜诇讻谉 讗诪专讜 讘转讬拽讜谞讬诐 讚讗讜转诐 诪讗专讬 讚注诪讬讚讛 讚爪诇讜转讗 讗转诪专 讘讛讜谉, 讜讗砖专 讻讞 讘讛诐 诇注诪讜讚 讘讛讬讻诇 讛诪诇讱, 讛讬讻诇 讚讗 砖讻讬谞转讗 讜讻讜', 讜讻诇 讝讛 讛讻讞 谞讬转谉 诇爪讚讬拽讬诐 讘转驻讬诇讛 诪讗讬转讜 讬转讘专讱, 砖讬讛讬讜 注讜砖讬谉 爪讬专讜祝 讛谞"住, 砖讛讜讗 诇住诪讜讱 讛谞驻诇讬谉 讘讗讜转 住诪"讱 砖讛讜讗 住讜讚 讘讬谞讛 注诇 讬讚讬 转驻讬诇转诐, 讜注诇 讝讛 讗诪专 谞指转址转指旨讛 诇执旨讬专值讗侄讬讱指 谞值旨住 诇职讛执转职谞讜止住值住, 驻讬专讜砖 谞转转 诇讬专讗讬讱 讻讞 诇注砖讜转 爪讬专讜祝 谞"住 讻讚讬 诇讛转谞讜住住, 砖讘讝讛 转专讬诐 讜转讙讘讬讛 讗讜转诐, 讗讱 讘讗诪转 讗注驻"讬 砖讛拽讘"讛 诪讙讘讬讛诐 讻诪砖诪注讜转 谞住 砖讛讜讗 诇砖讜谉 讙讜讘讛 讜讛专诪讛 讜讻诪讜 砖谞讗诪专 诇职讛执转职谞讜止住值住, 注诐 讻诇 讝讛 讛诐 讘注讬谞讬 注爪诪诐 爪专讬讻讬诐 诇讛讬讜转 砖驻诇讬诐 讜诇讗 讬转讙讗讜 讘注讘讜专 讝讗转, 砖讗诐 讛诐 诇讗 讬讛讬讜 谞诪讜讻讬诐 讜砖驻诇讬诐 诇讗 讬讝讻讜 诇注砖讜转 转讬拽讜谉 讜爪讬专讜祝 讛谞"住 注诇 讬讚诐, 讜诇讻谉 转诪爪讗 诪讬诇讜讬 讗讜转讬讜转 谞住 讻讝讛: '谞讜谉 住诪讱' 讛诐 讗讜转讬讜转 谞诪讜讱, 专爪讜谞讜 诇讜诪专 诪讬 砖注讜砖讛 讝讛 讛转讬拽讜谉 砖诇 讗讜转讬讜转 谞"住 爪专讬讱 砖讬讛讬讛 谞诪讜讱 讜砖驻诇 讘注讬谞讬 注爪诪讜 讜诇驻讬 讝讛 讛爪讚讬拽 注爪诪讜 砖诪拽讬讬诐 爪讬专讜祝 谞住 讘转驻讬诇讛 诇讗 讬讙讘讬讛 注爪诪讜, 讻诪讜 砖诪讜专讬谉 讗讜转讬讜转 '谞住' 讗诇讗 讬砖驻讬诇 注爪诪讜, 讻诪讜 砖诪讜专讬谉 讗讜转讬讜转 讛诪讬诇讜讬 砖诇 谞住. 讜讝"砖 讗诇 讬注诪讜讚 讗讚诐 讘诪拽讜诐 讙讘讜讛 讜讬转驻诇诇, 专爪讜谞讜 诇讜诪专 讗祝 注诇 驻讬 砖讛讗讚诐 讘转驻讬诇转讜 注讜砖讛 转讬拽讜谉 讜爪讬专讜祝 讗讜转讬讜转 谞住, 讗诇 讬注诪讜讚 讘注讬谞讬 注爪诪讜 讘诪拽讜诐 讙讘讜讛, 专爪讜谞讜 诇讜诪专 讘讛讜专讗转 讗讜转讬讜转 谞住 砖诪砖诪注讜转诐 讙讘讜讛 讜讛专诪讛, 讗诇讗 讬注诪讜讚 讘诪拽讜诐 谞诪讜讱, 专爪讜谞讜 诇讜诪专 讘讛讜专讗转 诪讬诇讜讬 讗讜转讬讜转 谞住 砖讛诐 讗讜转讬讜转 谞诪讜讱, 砖诪砖诪注讜转谉 砖驻诇讜转 讜注谞讜讛 讗讘诇 讗讛"谞 讛拽讘"讛 诪讙讘讬讛讜 讜诪专讜诪诐 讗讜转讜, 讻驻讬 诪砖诪注讜转 谞住 讻讻转讜讘 谞值旨住 诇执旨讬专值讗侄讬讱指 诇职讛执转职谞讜止住值住.
讗讜 讬讜讘谉 讘住"讚 诇驻专砖, 讚讬讚讜注 讛转驻讬诇讜转 谞拽专讗讬诐 注讜诪讚讬诐 讘专讜诪讜 砖诇 注讜诇诐, 诪驻谞讬 讻讬 讗祝 注诇 驻讬 砖驻砖讟 讛讚讘专讬诐 谞专讗讬谉 砖讗诇讜转 爪专讻讬 注讜诇诐 讛讝讛 讛转讞转讜谉, 注诐 讻诇 讝讛 讘讻讜诇诐 诪诇讜讘砖 砖讗诇讜转 讘转讬拽讜谉 注讜诇诪讜转 讛注诇讬讜谞讬诐, 讜讛拽砖讜 讛诪拽讜讘诇讬诐 诇诪讛 诇讗 转拽谞讜 讘拽砖讜转 讘驻讬专讜砖 注诇 注讜诇诪讜转 讛注诇讬讜谞讬诐, 讗诇讗 注砖讜 讛砖讗诇讜转 砖诇讛诐 讘专诪讝, 讜转专爪讜 诪驻谞讬 拽谞讗转 讛诪拽讟专讙讬诐 砖讛讬讜 诪转拽谞讗讬诐 讜讗讜诪专讬诐, 讘诪讛 谞讞砖讘 讬诇讜讚 讗砖讛 诇讛转驻诇诇 讘注讚 注讜诇诪讜转 讛注诇讬讜谞讬诐?! 讜诇讻谉 讗谞讞谞讜 诪转驻诇诇讬诐 讘注讚诐 讘讛住转专 讜讛注诇诐 讜讛爪谞注. 讜讘讝讛 驻专砖转讬 讘住"讚 专诪讝 讛讻转讜讘 (转讛诇讬诐 讛' 讚') 讛殖' 讘止旨拽侄专 转执旨砖职讈诪址注 拽讜止诇执讬 讘止旨拽侄专 讗侄注直专指讱职 诇职讱指 讜址讗植爪址驻侄旨讛, 讜拽砖讗 讻驻诇 讛讚讘专讬诐 砖诇 讘拽专, 讜注讜讚 转讬讘转 讜址讗植爪址驻侄旨讛 讗讬谉 诇讱 拽砖专 讘驻砖讟 讛驻住讜拽, 讜讘讝讛 谞讬讞讗, 讘拽专 转砖诪注 拽讜诇讬, 诪讛 砖讗谞讬 诪转驻诇诇 注诇 爪专讻讬 讘注讜诇诐 讛转讞转讜谉. 讙诐 注讜讚 讘止旨拽侄专 讗侄注直专指讱职 诇职讱指 讚讬讬拽讗, 砖讘讗诇讛 讛讚讘专讬诐 讗谞讬 注讜专讱 转驻讬诇讛 讘注讚 注讜诇诪讜转 讛注诇讬讜谞讬诐 砖讛诐 诇讱, 讗讱 讗讬谞讬 诪讚讘专 讘驻讬专讜砖 诇讛讚讬讛, 讗诇讗 讜址讗植爪址驻侄旨讛 砖讛转驻讬诇讜转 讛砖讬讬讻讬诐 诇注讜诇诪讜转 讛注诇讬讜谞讬诐 砖讛诐 诇讱, 讗谞讬 诪爪驻讛 讗讜转诐 讘讚讘专讬 转驻讬诇讛 砖诇 讙砖诪讬讜转, 讜讛讜讗 诪诇砖讜谉 (砖诪讜转 讻讛, 讬讙) 讜职爪执驻执旨讬转指 讗止转讜止 讝指讛指讘 讟指讛讜止专. 讜讘讝讛 讬讜讘谉 讛诪讗诪专 讗诇 讬注诪讜讚 讗讚诐 讘诪拽讜诐 讙讘讜讛 讜讬转驻诇诇, 讻诇讜诪专 讗诇 讬转驻诇诇 讘驻讬专讜砖 注诇 诪拽讜诐 讙讘讜讛 砖讛诐 注讜诇诪讜转 讛注诇讬讜谞讬诐, 讗诇讗 讬注诪讜讚 讘诪拽讜诐 谞诪讜讱, 讚讛讬讬谞讜 讘讚讘专讬诐 讛砖讬讬讻讬诐 诇注讜诇诐 讛讝讛, 讜讬转驻诇诇 注诇 诪拽讜诐 讙讘讜讛 砖讬转驻诇诇 讘讛转诇讘砖讜转. 讜讘讝讛 讬转讜专抓 讘住"讚 讚拽讚讜拽 讗讞专 讜讛讜讗 讚拽砖讗, 诇诪讛 讛讜爪专讱 诇讛讘讬讗 注诇 讝讛 砖谞讬 诪拽专讗讜转, 砖讛诐 驻住讜拽 诪执诪址旨注植诪址拽执旨讬诐 讜驻住讜拽 转职旨驻执诇指旨讛 诇侄注指谞执讬, 讜讘讝讛 谞讬讞讗 讻讬 驻住讜拽 诪执诪址旨注植诪址拽执旨讬诐 拽讗诪专 讘注讜诇诐 讛转讞转讜谉 砖讛讜讗 注诪拽讬诐, 拽职专指讗转执讬讱指 讛殖' 诇讛转驻诇诇 注诇 注讜诇诪讜转 注诇讬讜谞讬诐 讛砖讬讬讻讬诐 讗诇讬讱 讛', 讜注讚讬讬谉 爪专讬讱 诇讚注转 讗讬讱 谞诪爪讗 讻讝讗转 砖讗谞讞谞讜 讘谞讬 讗讚诐 讞诪专讬讬诐, 诪转驻诇诇讬诐 讘注讜诇诐 讛讝讛 注诇 注讜诇诪讜转 注诇讬讜谞讬诐 讜诪注讜诇诐 诇讗 诪爪讬谞讜 住讚专 转驻讬诇讛 讛诪讚讘专转 注诇 注讜诇诪讜转 讛注诇讬讜谞讬诐, 诇讻讱 讛讘讬讗 注讜讚 驻住讜拽 转职旨驻执诇指旨讛 诇职注指谞执讬 讻执讬 讬址注植讟止祝 砖讘讝讛 诪驻讜专砖 讗讬讱 讛讜讗 谞讜讛讙 住讚专 转驻讬诇讛 讝讜 砖诪转驻诇诇讬诐 注诇 注讜诇诪讜转 讛注诇讬讜谞讬诐, 砖讛诐 注讜诪讚讬诐 诇驻谞讬讜 讬转讘专讱 讜诇讗 诇驻谞讬谞讜, 砖讗诪专 转驻讬诇讛 诇注谞讬, 讝讛 讛讗讚诐 砖讛讜讗 讞诪专讬, 讜讛讜讗 注谞讬 诇讙讘讬 诪诇讗讻讬 诪专讜诐, 讻执讬 讬址注植讟止祝 诇砖讜谉 注讟讬驻讛 讜诪讻住讛 讚讘专讬诐 注诇讬讜谞讬诐 讘讚讘专讬诐 讙砖诪讬讬诐, 讻讬 讗祝 注诇 驻讬 砖讛讜讗 诪转驻诇诇 讜诪讚讘专 讘注讜诇诐 讛讝讛 讛转讞转讜谉 讜讘爪专讻讬讜, 注诐 讻诇 讝讛 讘讻讜谞转 诇讘讜 讛讜讗 诇执驻职谞值讬 讛殖' 讬执砖职讈驻止旨讱职 砖执讉讬讞讜止, 讻诇讜诪专 讘注讜诇诪讜转 讛注诇讬讜谞讬诐 砖讛诐 诇执驻职谞值讬 讛殖', 讜诇讗 诇驻谞讬 讘谞讬 讗讚诐, 注诇讬讛诐 讬执砖职讈驻止旨讱职 砖执讉讬讞讜 诇讛转驻诇诇 注诇讬讛诐, 讜诇讻谉 拽讜专讗讜 注指谞执讬, 讻讬 讛讜讗 诇讗 注砖讬专 讘讞诇拽 讛专讜讞谞讬讜转 讻诪讜 讛诪诇讗讻讬诐, 讻讚讬 砖讬讜讻诇 诇讘拽砖 讘注讚 注讜诇诪讜转 讛专讜讞谞讬讬诐 诇讛讚讬讛, 讘驻讬专讜砖, 讚讬专讗 诪拽谞讗转 讛诪拽讟专讙讬诐. 讜讘讝讛 讬转讜专抓 注讜讚 讚拽讚讜拽 讗讞专, 讻讬 驻住讜拽 转职旨驻执诇指旨讛 诇侄注指谞执讬 拽讚讬诐 诇驻住讜拽 诪执诪址旨注植诪址拽执旨讬诐, 讜讛讜讛 诇讬讛 诇诪讬诪专 拽讜讚诐, 讗讱 讘讝讛 谞讬讞讗 讚讛讝讻讬专讜 讗讞专讜谉, 诪驻谞讬 讻讬 讘讜 讬驻讜专砖 讛驻住讜拽 砖诇 诪执诪址旨注植诪址拽执旨讬诐, 讚讛讬讻谉 诪爪讬谞讜 住讚专 转驻讬诇讛 砖讗谞讞谞讜 诪转驻诇诇讬诐 讘注讜诇诐 讛讝讛 砖讛讜讗 注诪拽讬诐 注诇 注讜诇诪讜转 讛注诇讬讜谞讬诐 砖讛诐 砖讬讬讻讬诐 诇讛砖诐 讬转讘专讱, 讜讘讗 讛讻转讜讘 砖诇 转职旨驻执诇指旨讛 诇职注指谞执讬 讻执讬 讬址注植讟止祝, 讜诇诪讚 讗讜转谞讜 讗讬讱 讛讜讗 讛讚讘专 讛讝讛.



讛址诪旨执转职驻旨址诇旨值诇 爪指专执讬讱职 砖讈侄讬职讻址讜旨值谉 专址讙职诇指讬讜. 谞专讗讛 诇讬 讘住"讚 讟注诐 诇讝讛, 讻讬 讘转驻讬诇讛 谞转拽谞讛 住讚专 拽讚讜砖讛 诪注讜诪讚, 讜讝讜 讛讬讗 砖诇 讛诪诇讗讻讬诐 砖谞转拽谉 诇讛诐 专砖讜转 讘讛, 讜讝讻讬谞讜 讙诐 讗谞讞谞讜 诇注砖讜转, 讜讻诪"砖 谞址拽职讚执旨讬砖指讈讱职 讜职谞址注植专执讬爪指讱职 讻职旨谞讜止注址诐 砖讉执讬讞址 住讜止讚 砖讈址专职驻执讬 拽止讚侄砖讈, 诇讻讱 爪专讬讻讬诐 讗谞讞谞讜 诇讛讚诪讜转 注爪诪谞讜 诇讛诐 讜讝讛 驻砖讜讟.
讜注讜讚 谞专讗讛 诇讬 讘住"讚 注诇 驻讬 诪"砖 讘讬诇拽讜讟 专讗讜讘谞讬 驻' 讘专讗砖讬转, 讚讗爪讘注讜转 专讙诇讬诐 诪讜专讬谉 注诇 诪转谞讜转 讟诪讗讜转, 诇讻讱 讛诪诇讗讻讬诐 砖讗讬谉 诇讛诐 讬爪专 讛专注 专讙诇讬讛诐 讬砖专讛 砖讗讬谉 诇讛诐 讗爪讘注讜转 专讙诇讬诐, 讬注讬讬谉 砖诐, 讜诇讻谉 讘转驻诇转 讛注诪讬讚讛 砖爪专讬讱 讛讗讚诐 诇讙专砖 讛讬爪专 讛专注 诪拽专讘讜 诇讙诪专讬, 诇讻讱 讙诐 讛讜讗 讬讻讜讬谉 专讙诇讬讜 诇讛讚诪讜转 讘讝讛 诇诪诇讗讻讬诐.
讗讜 讬讜讘谉 讘住"讚 讛专讙诇讬诐 讛诐 谞爪讞 砖讛讜讗 拽讜 讛讞住讚, 讜讛讜讚 砖讛讜讗 拽讜 讛讙讘讜专讛, 诇讻讱 讬砖讜讛 讗讜转诐, 诇专诪讜讝 注诇 诪讬转讜拽诐 讜讞讬讘讜专诐 讝讛 注诐 讝讛, 讜讝讛讜 讛讟注诐 砖爪专讬讱 诇讛讬讜转 讬讚讬讜 讝讜 注诇 讙讘讬 讝讜, 讻讬 讛讬讚讬诐 讛诐 讞讜"讙, 讜讘讗 专讬讘"讞 诇讞讚砖 砖讙诐 讘专讙诇讬诐 讬注砖讛 讻谉.



诇止讗 转旨止讗讻职诇讜旨 拽讜止讚值诐 砖讈侄转旨执转职驻旨址诇旨职诇讜旨 注址诇 讚旨址诪职讻侄诐. 拽砖讛 讛讬讻讗 专诪讬讝讗 讛转驻讬诇讛 讘驻住讜拽 讝讛, 讜谞专讗讛 诇讬 讘住"讚 注诇 驻讬 诪"砖 讘诪讙讬诇讛 讚祝 诇"讘 讜职讗侄转 讻指旨诇 讘值旨讬转 讙指旨讚讜止诇 砖指讉专址祝 讘指旨讗值砖讈 诪拽讜诐 砖诪讙讚诇讬诐 讘讜 转驻讬诇讛, 讚讻转讬讘 (诪"讘 讞' 讚') 讗值转 讻指旨诇 讛址讙职旨讚止诇讜止转 讗植砖侄讈专 注指砖指讉讛 讗直诇执讬砖指讈注 注讬讬谉 砖诐, 讜讘讝讛 驻专砖转讬 讘住"讚 专诪讝 讛讻转讜讘 (讚讘专讬诐 诇讘, 讙') 讻执旨讬 砖值讈诐 讛殖' 讗侄拽职专指讗 讛指讘讜旨 讙止讚侄诇 诇值讗诇止讛值讬谞讜旨, 驻讬专讜砖 砖诐 讛诪驻讜专砖 讗拽专讗, 讛指讘讜旨 讙止讚侄诇 讝讜 转驻讬诇讛 诇值讗诇止讛值讬谞讜旨, 讻讬 讗讝 讛讜讗 注转 专爪讜谉 讘讛讝讻专转 砖诐 诪驻讜专砖, 谞诪爪讗 诇砖讜谉 讙讚诇 讬转驻专砖 注诇 转驻讬诇讛, 讜讛谞讛 拽讜讚诐 讗讜转讬讜转 讛讚诐 讬砖 讗讜转讬讜转 讙讚诇 砖讛讜讗 诇砖讜谉 转驻讬诇讛, 讜诇讝讛 讗诪专 (讜讬拽专讗 讬讟, 讻讜) 诇止讗 转止讗讻职诇讜旨 注址诇 讛址讚指旨诐, 专爪讜谞讜 诇讜诪专 诇讗 转讗讻诇讜 拽讜讚诐 讛转驻讬诇讛, 砖讛讬讗 专诪讜讝讛 讘讗讜转讬讜转 砖讛诐 注诇 讗讜转讬讜转 讛讚诐.
讗讜 讬讜讘谉 讘住"讚 注诇 驻讬 诪"砖 讛专讘 讞讬讚"讗 讝"诇 讘讚"诇 讛讗讜讻诇 诪讗讻诇 讛专讘讛 讙讜专诐 讚讗讜转 讜讗"讜 砖诇 讜砖讟 诪转讗专讱 诇讛讬讜转 谞讜"谉 驻砖讜讟讛, 讜讗讝 讜砖讟 谞注砖讛 砖讟谉, 注讬讬谉 砖诐, 讜讛谞讛 讘讬谉 诪住驻专 讜砖讟 [315] 讜讘讬谉 诪住驻专 砖讟谉 [359] 讬砖 诪住驻专 讚诐 [44], 讻讬 讛讜讗"讜 谞讜住祝 诪住驻专 讚诐 讜谞注砖讛 谞讜"谉, 讜讗诐 专讘讜讬 讗讻讬诇讛 讙讜专诐 诇注砖讜转 讛讜讗"讜 讗讜转 谞讜"谉, 讻诇 砖讻谉 砖讙讜专诐 拽讚讬诪转 讛讗讻讬诇讛 诇转驻讬诇讛 砖讛讜讗 讚讘专 讗住讜专, 砖讬转讗专讱 讛讜讗"讜 讜讬讛讬讛 谞讜"谉, 讜诇讝讛 讗诪专 诇止讗 转止讗讻职诇讜旨 注址诇 讛址讚指旨诐, 专爪讜谞讜 诇讜诪专 诇讗 转讗讻诇讜 拽讜讚诐 转驻讬诇讛 砖讘讝讛 讗转诐 诪讜住讬驻讬诐 注诇 讜讗"讜 讚讜砖讟 诪住驻专 讚诐.



诇职讗址讞址专 砖讈侄谞执转职讙指讗侄讛 讝侄讛 拽执讘旨值诇 注指诇指讬讜 注止诇 诪址诇职讻讜旨转 砖讈指诪址讬执诐? 诪讛 砖讬讬讻讜转 诇讙讗讜讛 讘讚讘专 讝讛 砖讗讻诇 拽讜讚诐 转驻讬诇讛? 讜谞专讗讛 诇讬 讘住"讚 讻讬 讛讟注诐 砖爪专讬讱 诇讛转驻诇诇 拽讜讚诐 砖讬讗讻诇, 讻讚讬 诇讛专讗讜转 砖讛讜讗 讗讬谉 诇讜 讗讻讬诇讛 讜砖转讬讛, 讜诇讗 诪诪讜谉 诇拽谞讜转 讘讜 讚讘专 讗诇讗 讛讻诇 讘讗 诇讜 诪讗讬转讜 讬转讘专讱, 诪砖诇 诇讗讚诐 砖拽爪讘 诇讜 讛诪诇讱 驻专住 诇爪讜专讱 讛砖谞讛 讻讜诇讛, 讜讛讬讛 谞讜转谞讜 诇讜 讘转讞诇转 讛砖谞讛, 讜讛讜讗 诪转驻专谞住 诪诪谞讜 讘讻诇 讬讜诐, 讗讱 讚专讻讜 讘讻诇 讬讜诐 讻砖讬爪讗 诇砖讜拽 诇拽谞讜转 讗讻讬诇讛 讗讜 诪诇讘讜砖 讜讻讬讜爪讗, 转讞讬诇转 讛讻诇 讬诇讱 诇讞爪专 讛诪诇讱, 讜讬注诪讜讚 砖诐 讞诪砖 专讙注讬诐, 讜讗讞专 讻讱 讬诇讱 诇砖讜拽 讜讬拽谞讛 讜讬讘讗 诇讘讬转讜, 讗诪专 诇讜 讞讘讬专讜 诇诪讛 讗转讛 诪讟专讬讞 注爪诪讱 讘讻诇 讬讜诐 注诇 讞谞诐, 讗诪专 诇讜 讗祝 注诇 驻讬 砖讗谞讬 诪讜爪讬讗 诪注讜转 诪讻讬住讬 讜拽讜谞讛 讘讛诐 爪专讻讬 讘讬转, 诪讻诇 诪拽讜诐 讗诇讜 讗讬谞诐 砖诇讬 讗诇讗 诪砖诇 诪诇讱 砖谞转谉 诇讬 讘转讞讬诇转 讛砖谞讛, 讗讱 讘讗诪转 讗谞讬 讜讗砖转讬 讜讘谞讬 专讜讗讬谉 砖讗谞讬 诪讜爪讬讗 诪注讜转 诪讻讬住讬, 讜讬讚诪讛 诪砖诇讬 讛诐, 诇讻讱 讗谞讬 注讜砖讛 讻谉 诇讬诇讱 拽讜讚诐 砖讗拽谞讛 诇讞爪专 讛诪诇讱, 讻讚讬 砖讗讚注 讗谞讬 讜讗谞砖讬 讘讬转讬 讜谞讝讻讜专 讻诇 注转 砖讗谞讞谞讜 讗讜讻诇讬诐 讜砖讜转讬谉 讜诇讜讘砖讬谉 诪讻讬住 讛诪诇讱. 讜讻谉 讛谞诪砖诇, 诇讻讱 讛讗讚诐 爪专讬讱 诇讘讗 讻诇 讬讜诐 注专讘 讜讘拽专 讜爪讛专讬诐 诇讞爪专 讛诪诇讱, 讛讬讗 讘讬转 讛讻谞住转, 诇讛转驻诇诇 注诇 爪专讻讬讜, 诇讛专讗讜转 讗祝 注诇 驻讬 砖讛讜讗 诪讜爪讬讗 讛诪注讜转 诪讻讬住讜 讜转讬讘转讜 诇爪讜专讱 驻专谞住转讜, 诇讗 诪砖诇讜 讛诐 讗诇讗 诪砖讜诇讞谉 讙讘讜讛 讘讗 诇讜, 讜注诇 讬讚讬 讝讻专讜谉 讝讛 诇讗 讬讛讬讛 讛讗讚诐 讻驻讜讬 讟讜讘讛, 讜诇讻谉 讝讛 砖讗讻诇 拽讜讚诐 转驻讬诇讛 砖讘讬讟诇 讝讻专讜谉 讜讛讜讻讞讛 讝讜, 谞诪爪讗 讻讗诇讜 讛讜讗 讞讜砖讘 砖诪讻讜讞讜 讜注讜爪诐 讬讚讜 讗讻诇 讜砖转讛, 讜诇讻讱 讗讜诪专 注诇讬讜 讛拽讘"讛 诇讗讞专 砖谞转讙讗讛 讝讛, 砖讞砖讘 注爪诪讜 砖讗讻诇 诪砖诇讜, 讘讗 诇拽讘诇 注诇讬讜 诪诇讻讜转 砖诪讬诐 讘转驻讬诇讛, 砖诪专讗讛 注爪诪讜 讘转驻讬诇转讜 砖诪讬讚讜 讬转讘专讱 讛讻诇.
讗讜 讬讜讘谉 讘住"讚, 讻讬 讛讗讚诐 讬砖 讘讜 谞驻砖 讞诇拽 讗诇讜讛 诪诪注诇, 砖诪讝讜谉 砖诇讛 讛讜讗 诪谉 拽讜诇 转驻讬诇讛, 讜讬砖 诇讜 讙讜祝 砖讛讜讗 讞诇拽 讙砖诪讬, 砖诪讝讜谉 砖诇讜 讗讻讬诇讛 讜砖转讬讛, 讜讛谞讛 讘砖讘讬诇 讻讘讜讚讜 讬转讘专讱 爪专讬讱 诇讛拽讚讬诐 诪讝讜谉 讛谞驻砖 讘拽讜诇 转驻讬诇讛, 讜诇讻讱 讝讛 砖讗讻诇 拽讜讚诐, 讗讜诪专 注诇讬讜 诇讗讞专 砖谞转讙讗讛 讝讛 诇讻讘讚 讞诇拽讜 讛讙砖诪讬 讬讜转专 诪讞诇拽讜 讛专讜讞谞讬 砖讛讜讗 谞驻砖 讛拽讚讜砖讛, 砖讗讻诇 诪讝讜谉 讞诇拽 讛讙讜祝, 讜讛谞讬讞 讞诇拽讬 讘讗讞专讜谞讛.





讘谞讬讛讜

讜址讬址旨住值旨讘 讞执讝职拽执讬指旨讛讜旨 驻指旨谞指讬讜 讗侄诇 讛址拽执旨讬专 讜址讬执旨转职驻址旨诇值旨诇 讗侄诇 讬职讬指. 诪址讗讬 拽执讬专? 讗指诪址专 专址讘旨执讬 砖讈执诪职注讜止谉 讘旨侄谉 诇指拽执讬砖讈 诪执拽旨执讬专讜止转 诇执讘旨讜止. 谞"诇 讘住"讚, 讗讜转讬讜转 讞执讝职拽执讬指旨讛讜旨 讘诪讬诇讜讗诐 讻讝讛: 讞讬"转 讝讬"谉 拽讜"祝 讬讜"讚 讛"讛 讜讬"讜, 转讜讱 讛诪诇讜讬 砖讛讜讗 '拽讬专讜转 诇讘' 砖诇 讗讜转讬讜转 砖诪讜 专诪讜讝 讘诐 诪住驻专 砖诐 讛讜讬"讛 [26] 转讜讱 讞讬"转 讝讬"谉 拽讜"祝 [26], 讜诪住驻专 砖诐 讗讛讬"讛 [21] 转讜讱 讬讜"讚 讛"讛 讜讬"讜 [21], 讛专讬 讻讗谉 讬讞讜讚 注诇讬讜谉 砖诇 '讛讜讬"讛 讗讛讬"讛' 砖讛诐 住讜讚 '讞讜"讘' 砖注砖讛 转讞诇讛 拽讜讚诐 转驻讬诇转讜 讻讚讬 砖讬爪诇讬讞 讘转驻讬诇转讜.


谞址注植砖侄讉讛 谞指旨讗 注植诇执讬址旨转 拽执讬专 拽职讟址谞指旨讛 (诪诇讻讬诐 讘' 讚, 讬) 专址讘 讜旨砖讈职诪讜旨讗值诇 讞址讚 讗指诪址专 注指诇侄讬讛指 驻旨职专讜旨爪指讛 讛指讬职转指讛 讜职拽执讬专讜旨讛指, 讜职讞址讚 讗指诪址专 讗址讻职住址讚职专指讛 讙旨职讚讜止诇指讛 讛指讬职转指讛 讜职讞执诇职拽讜旨讛指 诇执砖讈职谞址讬执诐. 拽砖讛, 讘砖诇诪讗 诇诪讗谉 讚讗诪专 '讗址讻职住址讚职专指讛' 诇讛讻讬 驻讬专砖讛 讘讚讘专讬讛 拽讟谞讛, 讚专"诇: 谞注砖讛 诇讜 讛讞诇讜拽讛 砖讛讬讗 诇爪专讻讜 拽讟谞讛, 讻讬讜谉 讚讛诪讚讛 注转讛 讛诐 注讜砖讬诐 讘讬讚诐 讘讞诇讜拽转诐 讛讗讻住讚专讛, 讗诐 讻谉 讛诐 注讜砖讬诐 讗讜转讛 拽讟谞讛 讗讜 讙讚讜诇讛. 讗讘诇 诇诪讗谉 讚讗诪专 驻专讜爪讛 讛讬转讛 讜拽讬专讜讛 讗讬谉 注讜砖讬诐 讘讬讚诐 讻诇讜诐 注转讛 讘诪讚转讛 讜专拽 注讜砖讬诐 诇讛 拽专讜讬, 讗讘诇 诪讚转讛 拽讟谞讛 讗讜 讙讚讜诇讛 注砖讜讬讛 讛讬讗 诪拽讜讚诐, 讜诇诪讛 讛讜爪专讻讛 诇驻专砖 讜诇讜诪专 拽讟谞讛? 讜谞"诇, 讚讛讬讛 诇讛诐 砖转讬诐 注诇讬讜转 驻专讜爪讬诐 讗' 拽讟谞讛 讜讗' 讙讚讜诇讛, 讜讘讗讛 诇驻专砖 讚讘专讬讛 注诇 讛拽讟谞讛. 讗讱 讬砖 拽爪转 讚讜讞拽 讘讝讛, 讚讛讜诇"诇 注植诇执讬旨址转 拽执讬专 讛址拽旨职讟址谞旨指讛, 讜讻讬讜谉 讚讗诪专 '拽旨职讟址谞旨指讛' 诪砖诪注 讚拽讗讬 讝讛 注诇 谞址注植砖侄讉讛, 专"诇, 谞址注植砖讉侄谞旨指讛 拽职讟址谞旨指讛. 讜谞"诇 讘住"讚, 讛讻讜谞讛 讚讛拽专讜讬 谞注砖谞讜 拽讟谉, 砖诇讗 谞拽专讛 讻诇 讛注诇讬讛 讻讜诇讛 讗诇讗 讞爪讬讛 讗讜 讞诇拽 诪诪谞讛, 讻讚讬 诇诪讛专 讛讚讘专 砖诪讗 讬讘讗 拽讜讚诐 砖转讙诪专. 讜注讜讚 谞专讗讛 砖专爪转讛 诇注砖讜转 拽讟谞讛, 讻讚讬 砖诇讗 转讻讬诇 讗诇讗 专拽 讛诪讟讛 砖诇讜 讜诇讗 讬砖讻讘 注诪讜 讙值旨讞植讝执讬 诪砖专转讜, 讻讬 诇专注转讛 讗讬谞讜 讛讙讜谉, 讜讗诐 转讛讬讛 讙讚讜诇讛 讙诐 讛讜讗 讬砖讻讘 注诪讛.


讛指专讜止爪侄讛 诇值讛指谞讜止转 讬值讛指谞侄讛 讻旨侄讗直诇执讬砖讈指注 讜职砖讈侄讗值讬谞讜止 专讜止爪侄讛 诇值讛指谞讜止转 讗址诇 讬值讛指谞侄讛 讻旨执砖讈职诪讜旨讗值诇 讛指专指诪指转执讬. 诪拽砖讬诐, 讜讛诇讗 讙讘讬 砖诪讜讗诇 讛谞讘讬讗 注诇讬讜 讛砖诇讜诐 讻转讬讘 讜旨诪址讛 谞指旨讘执讬讗 诇指讗执讬砖讈 讻执旨讬 讛址诇侄旨讞侄诐 讗指讝址诇 诪执讻值旨诇值讬谞讜旨 讜旨转职砖讈讜旨专指讛 讗值讬谉 诇职讛指讘执讬讗 诇职讗执讬砖讈 讛指讗直诇止讛执讬诐 讜讻讜' (砖诪讜讗诇 讗' 讟, 讝). 谞诪爪讗 讬讜讚注讬诐 砖讛讜讗 诪拽讘诇. 讜讬"诇 讻诇 谞讘讬讗 讬砖 拽讜驻讛 讘讘讬转讜 砖讻诇 讛谞讻谞住 谞讜转谉 讘讛 诪注讜转, 讜讗诇讜 讛诪注讜转 讬转讞诇拽讜 诇转诇诪讬讚讬诐 讛专讘讬诐 讛谞诪爪讗讬诐 讗爪诇讜.


讗址诇 讬址注植诪止讚 讗指讚指诐 讘旨职诪指拽讜止诐 讙旨指讘讜旨讛旨址 讜职讬执转职驻旨址诇旨值诇 讗侄诇旨指讗 讘旨职诪指拽讜止诐 谞指诪讜旨讱职. 谞"诇 讘住"讚, 转驻诇转 讛注诪讬讚讛 砖诇 砖讞专讬转 讛讬讗 讘讗爪讬诇讜转 砖讛讜讗 诪拽讜诐 讙讘讜讛, 讗讱 讗讬 讗驻砖专 诇讛讻谞住 讘讗爪讬诇讜转 转讬讻祝 讗诇讗 爪专讬讱 诇注诇讜转 讘讛讚专讙讜转. 讚转讞讬诇讛 讬讻谞住 讘注砖讬讛 砖讛讜讗 诪拽讜诐 谞诪讜讱, 讜讗讞"讻 讘讬爪讬专讛 '讘讝诪讬专讜转' 讜讗讞"讻 讘讘专讬讗讛 '讘讬讜爪专' 讜讗讝 讬注诪讜讚 讘诪拽讜诐 讙讘讜讛 讘讗爪讬诇讜转 '讜讬转驻诇诇'. 讗讜 讬讜讘谉 讘住"讚, 讛诪讞砖讘讛 讘专讗砖 砖讛讜讗 诪拽讜诐 讙讘讜讛, 讜讗讬谉 讗讚诐 讬讜爪讗 讬讚讬 讞讜讘转 转驻讬诇讛 讗诐 讬转驻诇诇 讘诪讞砖讘讛 讘诇讘讚, 讗祝 注诇 驻讬 砖讛讬讗 注诇讬讜谞讛, 讗诇讗 讬注诪讜讚 讘诪拽讜诐 谞指诪讜旨讱职 鈥� 讛讜讗 讛址驻旨侄讛. 砖讛讜讗 诇诪讟讛 诪谉 讛诪讜讞 砖讘讜 讛诪讞砖讘讛.
讜讘谞讬 讬讚讬讚讬 讻讛"专 讬注拽讘 谞专"讜 驻讬专砖, 砖诐 '讛讜讬"讛' 注诇讬讜谉 讜讙讘讜讛 讜驻讜注诇 诇诪注诇讛 诪谉 讛讟讘注, 讗讘诇 砖诐 '讗诇拽讬诐' 转讞转讜谉 讜驻讜注诇 讘讟讘注. 讜讛讗讚诐 讗诇 讬讘拽砖 诇注砖讜转 诇讜 诪谉 讛砖诪讬诐 讚讘专讬诐 砖诇 谞住 诇诪注诇讛 诪谉 讛讟讘注, 讗砖专 讛砖驻注 讛讝讛 谞诪砖讱 诪诪拽讜诐 讙讘讜讛, 讗诇讗 讬注诪讜讚 讘诪拽讜诐 谞诪讜讱, 诇讘拽砖 讚讘专 讻驻讬 讛讟讘注 讛谞注砖讛 注诇 讬讚讬 砖诐 讗诇拽讬诐, 注讻"讚 谞专"讜.
讜注讜讚 驻讬专砖, 讚谞驻"讗 谞拽专讗转 诪拽讜诐 讙讘讜讛, 讻讬 讘讛 诪砖转诪砖讬谉 爪讚讬拽讬诐 讛讙讚讜诇讬诐 诇注砖讜转 驻注讜诇讜转 讘谞驻"讗 [谞讞讬 驻讗 讗诇祝], 讜诇讗讜 讻诇 讗讚诐 讝讜讻讛 诇注砖讜转 驻注讜诇讛 讘诪拽讜诐 讝讛, 讻诪"砖 专讝"诇 (诪讙讬诇讛 讻讘:) 讚讗诐 讬讜讚注 讘注爪诪讜 砖谞注谞讛 讻诪讜 讬讛讜砖注 讘谉 谞讜谉 (讬注砖讛 谞驻"讗 讜讗诐 诇讗讜) 讗诇 讬注砖讛 讻谉, 注讻"讚 谞专"讜.
讜注讜讚 驻讬专砖, 讗诇 讬注诪讜讚 讘诪拽讜诐 讙讘讜讛 鈥� 注转讬拽 讜讗"讗, 讗诇讗 讬注诪讜讚 讘诪拽讜诐 谞诪讜讱 鈥� 讘讘讞讬谞转 讛转驻讗专转 砖讛讜讗 讝"讗, 注讻"讚 谞专"讜.


注指诇指讬讜 讛址讻旨指转讜旨讘 讗讜止诪值专 (诪诇讻讬诐 讗' 讬讚, 讟) 讜职讗止转执讬 讛执砖职讈诇址讻职转指旨 讗址讞植专值讬 讙址讜侄旨讱指. 谞"诇 讘住"讚, 砖讈值诐 讗指讚指诐 讬爪讚拽 讬讜转专 注诇 讛讙讜讬讛 砖讛讜讗 讛讙讜祝 砖谞讘专讗 诪谉 讛讗讚诪讛, 讜讗讞专 讗讜转讬讜转 讗指讚指诐 讬砖 讗讜转讬讜转 讘旨止讛侄谉 砖讛讜讗 讛讙讜讚诇. 讜讻转讘 专讘讬谞讜 讘讞讬讬 讝"诇, 讞诪砖 讗爪讘注讜转 谞讘专讗讜 诇砖诪讜砖 讞诪砖讛 讞讜砖讬诐, 讜旨讘止讛侄谉 诪砖诪砖 诇讞讜砖 讛讟注诐, 讜诇讻谉 讝讛 砖讙讘专 注诇讬讜 讞讜砖 讛讟注诐 诇讗讻讜诇 拽讜讚诐 转驻讬诇讛, 注诇讬讜 谞讗诪专 讜职讗止转执讬 讛执砖职讈诇址讻职转指旨 讗址讞植专值讬 讙址讜侄旨讱指, 讝讛 讞讜砖 讛讟注诐 砖讛讜讗 专诪讜讝 讗讞专 讗讜转讬讜转 砖讈值诐 讗指讚指诐 砖讛讜讗 砖讈值诐 讛讙讜讬讛 砖诇讱.





讙诇讬讜谉 讛砖"住 - 专讘讬 注拽讬讘讗 讗讬讙专

讙诪' 诪讗讬 拽讬专. 讬专讜砖诇诪讬 [讘专讻讜转 驻"讚] 讜驻' 讞诇拽 讜砖诐 讗讬转讗 注讜讚 讚专砖讜转 讘讝讛:


砖诐 讻诇 讛诪讗专讞 转"讞. 注讬' 讬讜诪讗 注"讗 讗 讜讘讻转讜讘讜转 拽讛 讘:


讘诪砖谞讛 讜讛讟讬转讬 讻讜'. 注讬' 转讜住' 讬讘诪讜转 讬讚 讗 讚"讛 诇讗 注砖讜:





讞讬讚讜砖讬 专讘讬 注拽讬讘讗 讗讬讙专

 讘转专"讬 讚"讛 讜讗注"驻 讻讜' 讚驻砖讟讬讛 讚拽专讗 注诇 讗诪"讛.
转诪讜讛 诇讬 讛讗 讗诪"讛 谞驻拽讗 诪拽专讗 讗讞专讬谞' 讚诇讗 转讗讻诇 讛谞驻砖 注诐 讛讘砖专, 讻讚讗讬转讗 讘讞讜诇讬谉 (讚祝 拽讘), 讜讘住谞讛讚专讬谉 (讚祝 住讙) 讚专砖讬谞谉 诪谞讬谉 诇讗讜讻诇 诪谉 讛讘讛诪讛 拽讜讚诐 砖转爪讗 谞驻砖讛 讚讛讜讗 注讜讘专 讘诇"转, 转"诇 诇讗 转讗讻诇讜 注诇 讛讚诐, 讜讛讬讬谞讜 讘讞讜转讱 讻讝讬转 讘砖专 讗讞专 砖讞讬讟讛 讘注转 讛驻专讻讜住, 讚爪专讬讱 诇讛诪转讬谉 诪诇讗讻讜诇 注讚 砖转爪讗 谞驻砖讛 诇讙诪专讬, 注讬' 专砖"讬 讞讜诇讬谉 (讚祝 诇讙 注"讗) 讗讘诇 注诇 讗诪"讛 诇讗 拽讗讬:





驻谞讬 讬讛讜砖注

砖诐 诪讗讬 讜讛讟讜讘 讘注讬谞讬讱 注砖讬转讬 讗诪专 专"讬 讗诪专 专讘 砖住诪讱 讙讗讜诇讛 诇转驻诇讛. 谞"诇 讚讛讻讬 驻讬专讜砖讜 讚讻诇驻讬 诪讛 砖讗诪专 诇讜 讬砖注讬讛 砖谞讙讝专 注诇讬讜 诪讬转讛 注诇 砖诇讗 注住拽 讘驻专讬讛 讜专讘讬' 讜讛讬讬谞讜 诪砖讜诐 讚讻诇 诪讬 砖讗讬谞讜 注讜住拽 讘驻专讬' 讜专讘讬' 讻讗讬诇讜 诪诪注讟 讛讚诪讜转 砖诇 诪注诇讛 诇讙专讜诐 驻讬专讜讚 讘讬谉 讛讚讘拽讬诐 讘诪讚讜转 讛注诇讬讜谞讜转 讻讚讗讬转讗 讘讬讘诪讜转 诪砖"讛 讛转驻诇诇 讜讗诪专 讜讛讟讜讘 讘注讬谞讬讱 注砖讬转讬 砖住诪讱 讙讗讜诇讛 诇转驻诇讛 讜讝讛讜 注谞讬谉 讛讝讬讜讜讙 注爪诪讜 讘诪讚讜转 讛注诇讬讜谞讜转 讻讬讚讜注 讘住' 讛讝讜讛专 讜讘住驻专讬 讛诪拽讜讘诇讬诐 讻谉 谞"诇 谞讻讜谉:


砖诐 讗诪专 专讘 诪谞讬 讙讚讜诇 讛拽讜专讗 拽"砖 讘注讜谞转讛 讬讜转专 讻讜'  注讬讬谉 讘讝讛 讘讞讬讚讜砖讬 讛专砖讘"讗. 讜诇注"讚 讬砖 诇驻专砖 注讜讚 讚专' 诪谞讬 讗转讗 诇讗砖诪讜注讬谞谉 讚诇讗 转讬诪讗 讚拽"砖 讗驻讬诇讜 讘注讜谞转讛 诇讗 注讚讬祝 诪讛注讜住拽 讘转讜专讛 诇讗 诪讬讘注讬讗 诇诪"讚 讚讗讬谉 爪专讬讻讛 讻讜讜谞讛 讗诇讗 讗驻讬诇讜 诇诪"讚 讚爪专讬讻讛 讻讜讜谞讛 讛讬讬谞讜 讻讜讜谞转 讛诪爪讜讛 诇讞讜讚 诪砖讗"讻 讘注讜住拽 讘转讜专讛 讚爪专讬讱 讻讜讜谞讛 讬转讬专讛 讻讚讗诪专讬谞谉 诇拽诪谉 讘驻' 讛讬讛 拽讜专讗 讚讚讘专讬 转讜专讛 讚讘专讬 讛讻诇 讘讛住讻转 讜讚专砖讬谞谉 谞诪讬 讜砖谞谞转诐 砖讬讛讬讜 讚讘专讬 转讜专讛 诪讞讜讚讚讬谉 讘驻讬讱 砖注讬拽专 诪爪讜转 注讜住拽 讘转讜专讛 讛讬讬谞讜 诇讛讘讬谉 讛讚讬谞讬谉 讻讚讗诪专讬' 讙讚讜诇 讛转诇诪讜讚 砖诪讘讬讗 诇讬讚讬 诪注砖讛 讜讗砖诪讜注讬谞谉 专' 诪谞讬 讚讗驻"讛 拽讜专讗 拽"砖 讘注讜谞转讛 注讚讬祝 讜诪讚讬讬拽 诇谉 砖驻讬专 诪诪转谞讬' 讚拽转谞讬 讚讗驻讬诇讜 砖诇讗 讘注讜谞转讛 讛讜讬 讻讗讚诐 讛拽讜专讗 讘转讜专讛 讗注"讙 讚诇讗 砖讬讬讱 讻讜讜谞讛 讘拽"砖 讻诪讜 讘注讜住拽 讘转讜专讛 注"讻 讛讬讬谞讜 讚拽讘诇转 诪诇讻讜转 砖诪讬诐 讞砖讬讘讗 讟讜讘讗 讗驻讬' 砖诇讗 讘讝诪谉 拽"砖 诪诪讬诇讗 砖诪注讬谞谉 讚拽"砖 讘注讜谞转讛 注讚讬祝 讟驻讬 讜拽"诇:


讘诪砖谞讛 讘"砖 讗讜诪专讬诐 讘注专讘 讻诇 讗讚诐 讬讟讛 讜讬拽专讗 讻讜' 砖谞讗诪专 讜讘砖讻讘讱 讜讘拽讜诪讱. 讜谞专讗讛 讚讘"砖 谞诪讬 诪讜讚讜 讚驻砖讟讗 讚拽专讗 讚讘砖讻讘讱 讜讘拽讜诪讱 拽讗讬 谞诪讬 讗砖注转 砖讻讬讘讛 讜讗砖注转 拽讬诪讛 讚砖讻讬讘讛 讘诇讬诇讛 讜拽讬诪讛 讘讬讜诐 讜讛讬讬谞讜 讚谞拽讟讬 讘诪诇转讬讬讛讜 讘注专讘 讜讘讘讜拽专 讗诇讗 讚拽住讘专讬 讚诇讗讜 讘讝诪谉 砖讻讬讘讛 讜讘讝诪谉 拽讬诪讛 讚专讜讘 注讜诇诐 转诇讬讗 诪讬诇转讗 讗诇讗 讘砖注转 砖讻讬讘讛 讚讬讚讬讛 诪诪砖 诇讗讞专 砖讻讘专 砖讻讘 讜讻谉 讘拽讬诪讛 拽讬诪讛 诪诪砖:





爪诇"讞

讗专"讬 讗诪专 专讘 砖住诪讱 讙讗讜诇讛 诇转驻诇讛 专"诇 讗诪专 砖讙谞讝 住驻专 专驻讜讗讜转. 谞诇注"讚 砖讞讝拽讬' 讛讝讻讬专 诪讛 砖诪讚讛 讻谞讙讚 诪讚讛 专讗讜讬 砖讬砖诇讞 诇讜 讛拽讬讘讛 专驻讜讗讛 讜讘住讜祝 驻"拽 讚讘"讘 讗诪专 专砖讘"讬 诪专讙诇讬转 讟讜讘讛 讛讬转讛 讘爪讜讗专讜 砖诇 讗讘专讛诐 讗讘讬谞讜 讜讻诇 讞讜诇讛 砖专讜讗讛 讗讜转讛 谞转专驻讗 讜讻砖诪转 讗讘专讛诐 讗讘讬谞讜 转诇讗讛 讛拽"讘讛 讘讙诇讙诇 讞诪讛 讜讛讬讬谞讜 讚讗诪专讬 讗讬谞砖讬 讗讬讚诇讬 讬讜诪讗 讗讬讚诇讬 拽爪讬专讬 讜讗"讻 讛讞讜诇讬诐 诪爪驻讬诐 讻注讟诇祝 诇讗讜专 讛谞抓 讛讞诪讛 讘砖讘讬诇 专驻讜讗转 讛讙讜祝 讗讘诇 讞讝拽讬' 讛讬' 诪爪驻讛 诇讛谞抓 讛讞诪讛 诇住诪讜讱 讙讗讜诇讛 诇转驻诇讛 砖注拽专讛 讻讜转讬拽讬谉 讜讻诪讜"砖 讛转讜住' 讘讚祝 讛拽讚讜诐 讘讚"讛 讻诇 讛住讜诪讱 讙讗讜诇讛 诇转驻诇讛 讜诇讻谉 诪讚讛 讻谞讙讚 诪讚讛 专讗讜讬 讬讝专讬讞 诇讜 砖诪砖 爪讚拽讛 诇专驻讗讜 讘讻谞驻讬' 讜讻谉 专砖讘"诇 砖讗诪专 砖讙谞讝 住驻专 专驻讜讗转 讜讛讬' 讻讜讜谞转讜 讻讚讬 砖讬讘讟讞讜 讘讛拽"讘讛 讜诪诪谞讜 讬讘拽砖讜 诪专驻讗 诇诪讻讗讜讘诐 讘专讞诪讬讜 讻谉 专讗讜讬 砖讛拽"讘讛 讬专讞诐 注诇讬讜 诇专驻讗讜:


讗诪专 专' 诪谞讬 讙讚讜诇 讛拽讜专讗 讜讻讜' 诪讚拽转谞讬 讜讻讜'. 讜讻' 讛诪注讚谞讬 诪诇讱 砖诇讗 讛讬' 讝讛 讘讙讬专住转 转诇诪讬讚讬 专讘讬谞讜 讬讜谞讛 讜专爪讜谞讜 讘讝讛 讚讗诇"讻 诪讛 拽砖讬' 诇讛讜 驻砖讬讟讗 讚拽"砖 诇讗 讙专注 诪砖讗专 讚讘专讬 转讜专讛 讜诇驻讬 讙讬专住讗 讚讬讚谉 讛专讬 诪讘讜讗专 转砖讜讘转讜 讘爪讚讜 讚讚讬讜拽讗 拽诪"诇 讚讘注讜谞转' 讙讚讜诇 讬讜转专 诪注讜住拽 讘讚"转. 讜讗谞讬 讗讜诪专 讚讙诐 讘讙讬专住转 转专"讬 讛讜讗 讻诪讜 讘讙讬专住讗 讚讬讚谉 讜讛诪注"诪 诇讗 讚拽讚拽 讬驻讛 讘讚讘专讬 转专"讬 讚讛专讬 讞讝讬谞谉 讚转专"讬 诇讗 专砖诪讜 拽讜砖讬' 讝讜 注诇 诪砖谞转讬谞讜 专拽 讘住讜祝 讛住讜讙讬讗 讜讘讚拽讚讜拽 讙讚讜诇 注砖讜 讻谉 讚注诇 诪砖谞转讬谞讜 讜讚讗讬 讚讗讬讻讗 诇转专抓 讚诇讚讬讜拽讗 讗爪讟专讱 讚讚讬讜拽讗 诪讻讜"讗 讛讜讗 专拽 讻注讜住拽 讘转讜专讛 讛讗 讛拽讜专讗 讘注讜谞转讛 讙讚讜诇 讬讜转专 讻讚讚讬讬拽 讘讗诪转 专' 诪谞讬 讻谉 讗讻谉 讚讗讻转讬 讗讬讻讗 诇讛拽砖讜转 讚讗讻转讬 诪讛 讚转谞谉 诇讗 讛驻住讬讚 讛讜讗 诪讬讜转专 讜讚讬 讘讗诪专讜 讛拽讜专讗 诪讻讜"讗 讛讜讗 讻拽讜专讗 讘转讜专讛 讜讙"讻 诪诪讬诇讗 讚讬讬拽讬谞谉 讚讘注讜谞转讛 讛讜讗 讬讜转专 讙讚讜诇 诪拽讜专讗 讘转讜专讛 讗诇讗 讚讘诪砖谞转讬谞讜 拽诪"诇 砖诇讗 讛驻住讬讚 讛讘专讻讜' 讜讻讚诪住讬拽 讘讗诪转 专讘 讞住讚讗 诪讗讬 诇讗 讛驻住讬讚 砖诇讗 讛驻住讬讚 讛讘专讻讜转 讜诇讻谉 诇讗 讛拽砖讜 转专"讬 注诇 诪砖谞转讬谞讜 讗讘诇 讘讘专讬讬转讗 转谞讬 讛拽讜专讗 诪讻讜"讗 诇讗 讛驻住讬讚 讻讗讚诐 讛拽讜专讗 讘转讜专讛 讗讘诇 诪讘专讱 讛讜讗 讜讻讜' 讘讝讛 讚拽讚拽讜 转专"讬 讚诇诪讛 诇讬 诇诪讬诪专 诇讗 讛驻住讬讚 讚诪讛 讬驻住讬讚 讜注诇 讛讘专讻讜转 讛专讬 转谞讬 讘讛讚讬讗 砖诪讘专讱:


讘"砖 讗讜诪专讬诐 讘注专讘 讜讻讜'. 注讬讬谉 讘讞讬讚讜砖讬谞讜 讘专讬砖 诪讻讬诇转讬谉 讘诪讛 砖讗诪专 讗讚拽讗讬 讘砖讞专讬转 讜讻讜' 讜砖诐 讻转讘谞讜 诇诪讛 讛转讞讬诇 讻讗谉 讘注专讘:


专砖"讬 讚"讛 讛拽讜专讗 诪讻讜"讗 讜讻讜' 砖讛专讬 讛讜讗 讻讗讚诐 讛拽讜专讗 诪讻诇 讛驻专砖讬讜转 讜讻讜'. 讛谞讛 诇讗 驻专砖 专砖"讬 讝讛 讘诪砖谞转讬谞讜 砖讙诐 砖谞讬谞讜 讻谉 讜谞专讗讛 讚专砖"讬 讘驻讬专砖讜 讛讝讛 讛讜讗 诪驻专砖 讚讛讗讬 讻讗讚诐 讛拽讜专讗 讜讻讜' 讛讜讗 谞转讬谞转 讟注诐 诇诪讛 砖讗诪专 诇讗 讛驻住讬讚 砖讛专讬 讛讜讗 讻讗讚诐 讛拽讜专讗 讜讻讜' 讜讘诪砖谞转讬谞讜 讗讬 讗驻砖专 诇驻专砖 讝讛 诇讟注诐 砖讛专讬 讘诪砖谞转讬谞讜 讛驻讬专讜砖 砖诇 诇讗 讛驻住讬讚 讛讜讗 砖诇讗 讛驻住讬讚 讛讘专讻讜转 砖转讬诐 诇驻谞讬讛 讜讻讜' 讜讗讬讱 砖讬讬讱 诇讜诪专 注"讝 讛讟注诐 砖讛专讬 讛讜讗 讛拽讜专讗 讗讞转 诪驻专砖讬讜转 砖讘转讜专讛 讜讗讟讜 讛拽讜专讗 讘砖讗专 驻专砖讬讜转 诪讘专讱 诇驻谞讬讛 讘专讻转 讬讜爪专 讜讗讛讘讛 讜诇讗讞专讬' 讙讗讜诇讛 讜诇讻谉 诇讗 驻讬专砖"讬 讻谉 讘诪砖谞转讬谞讜 讗讘诇 讘讘专讬讬转讗 讛驻讬专讜砖 砖诇讗 讛驻住讬讚 讛讬讬谞讜 诇讗 讛驻住讬讚 拽讘诇转 砖讻专 砖讛专讬 注谞讬谉 讛讘专讻讜转 讛讜讗 讗讜诪专 讗讞"讻 讘驻讬专讜砖 讜砖驻讬专 砖讬讬讱 讛讱 讻讗讚诐 砖拽讜专讗 诇谞转讬谞转 讟注诐 注诇 诇讗 讛驻住讬讚 讜讗诪谞诐 讘诪砖谞转讬谞讜 讛讬' 谞诇注"讚 注"驻讬 诪"砖 讛专讗"砖 讘砖诐 专讘讬谞讜 讛讗讬 讚讛讗 讚诇讗 讛驻住讬讚 讛讘专讻讜转 讛讬讬谞讜 讚讜拽讗 讘砖注讛 专讘讬注讬转 讗讘诇 讗讞"讻 讛驻住讬讚 讛讘专讻讜转 讜讛专讗"砖 诪住转驻拽 注讚 讞爪讜转 砖讛讜讗 讝诪谉 转驻诇讛 诇专讘谞谉 讗讘诇 讗讞"讻 讛驻住讬讚 讛讘专讻讜转 注"砖 讜诇驻讬"讝 诪砖谞转讬谞讜 诪讬诇讬 诪讬诇讬 拽转谞讬 讛拽讜专讗 诪讻讜"讗 讚讛讬讬谞讜 讘砖注讛 专讘讬注讬转 诇专讘讬谞讜 讛讗讬 讗讜 注"讞 诇讛专讗"砖 诇讗 讛驻住讬讚 讛讘专讻讜转 讜诪砖诐 讜讛诇讗讛 诇讻诇 诪专 讻讚讗讬转 诇讬' 讛讜讗 讻拽讜专讗 讘转讜专讛 讗讘诇 讗讬谞讜 诪讘专讱:





诪专讗讬转 讛注讬谉

砖讙谞讝 住驻专 专驻讜讗讜转. 注讬讬谉 诪讛 砖讻转讘转讬 讗谞讬 注谞讬 讘讻住讗 专讞诪讬诐 讚祝 注"讜 注"讗 讜讘诪"砖 住转诐 诪讬 讙讬讞讜谉 讜讻讜' 注"砖 诪"砖 讘注"讗 讜注"讘 讘住"讚:


讗驻讬诇讜 讘砖注讛 砖砖讙专 诇讜 讛拽讘"讛 砖诇讜诐 讜讻讜'. 讘驻砖讟讬讛 讚拽专讗 注讬讬谉 诪讛 砖讻转讘转讬 讗谞讬 注谞讬 讘讞讜诪转 讗谞"讱 讬砖注讬讛 住讬诪谉 诇"讞 讘住"讚 讜讗驻砖专 诇讜诪专 拽爪转 讘住讙谞讜谉 讗讞专 讜谞拽讚讬诐 诪讗讬 讚诪拽砖讬诐 讚讛讻讗 讗诪专讜 讚讛拽讘"讛 注砖讛 驻砖专讛 讘讬谉 讬砖注讬讛 讜讞讝拽讬讛 讜讛专讬 讗诪专讜 诪注讬谉 讚讜讙诪讗 讘驻谞讞住 讜讬驻转讞 讚讬驻转讞 讗诪专 讬讘讗 驻谞讞住 讗爪诇讬 讜驻谞讞住 讗诪专 讬讘讗 讬驻转讞 讗爪诇讬 讜讘讬谉 讚讗 诇讚讗 讛诇讻讛 讘转 讬驻转讞 讜谞注谞砖 驻谞讞住 讜讗诪讗讬 讛拽讘"讛 诇讗 注砖讛 砖诐 驻砖专 讚讘专 砖讬讞诇讛 讗讞讚 诪讛诐 讜讬讗诪专 诇讗讞专 诇讱 讜讘拽专 诇讞讜诇讛. 讜砖诪注转讬 诪注讟专转 专讗砖讬 讗讘讗 诪讗专讬 讝"诇 砖砖诪注 诪讞讻诐 讗砖讻谞讝讬 讝"诇 讚注讚 讞讝拽讬讛 讛注"讛 诇讗 讛讜讛 讞讜诇讛 讚诪转驻讞 讚讻诇 砖讛讬讛 讞讜诇讛 讜讚讗讬 诪转 讜诇讛讻讬 诇讗 讗驻砖专 诇注砖讜转 驻砖专讛 讝讜 讘讬谉 讬驻转讞 讜驻谞讞住 讻讬 讘讜 讘驻专拽 讗诐 讬讞诇讛 讗讞讚 讬诪讜转 讚诇讗 讛讬讛 讞讜诇讛 诪转专驻讗 讜诇讻谉 讞诇讛 讛讙讝专讛 注诇 讘转 讬驻转讞 讜谞注谞砖 讬驻转讞 注诇 讝讛 讜讙诐 驻谞讞住 讻诪讜 砖讗诪专讜 专讝"诇 注讻"讚. 讜讗驻砖专 诇专诪讜讝 讝讛 讘驻住讜拽 讬砖注讬讛 住讬诪谉 诇"讞 讜转讞诇讬诪谞讬 讜讛讞讬讬谞讬 讛谞讛 诇砖诇讜诐 诪专 诇讬 诪专 讜讗转讛 讞砖拽转 谞驻砖讬 诪砖讞转 讘诇讬 讻讬 讛砖诇讻转 讗讞专讬 讙讜讱 讻诇 讞讟讗讬 讜讟专诐 讘讜讗讬 诇专诪讜讝 讘驻' 讗讘讬注 讚讗讬讘专讗 讚讛讞讻诐 讗砖讻谞讝讬 诇驻讬 讛谞讙诇讛 讘注谞讬谉 转讬专抓 讬驻讛 讗讱 讗诐 谞注诪讬拽 讛注诪拽 砖讗诇讛 注讚讬讬谉 诇讗 讬讙讛讛 诪讝讜专 讚讗讟讜 讗讬谉 讗讜驻谉 讗讞专 诇驻谞讬讜 讬转讘专讱 讻讚讬 诇讛爪讬诇 诇讘转 讬驻转讞 讜诇注砖讜转 驻砖专 讚讘专 讜讛砖讗诇讛 讛讬讗 讚讻讬 讛讬讻讬 讚讗砖讻讞谉 讘注谞讬谉 讝讛 讚讛拽讘"讛 注砖讛 驻砖专 讚讘专. 讛讻讬 谞诪讬 讛讬"诇 诇注砖讜转 诪注讬谉 讚讜讙诪讗 砖诐 讘讘转 讬驻转讞 讘讗讜驻谉 砖讛讜讗 讬转讘专讱 讬讜讚注. 讜讛谞专讗讛 讘讝讛 讛讜讗 讚讞讝拽讬讛讜 讛注"讛 讛讬"诇 讝讻讬讜转 讛专讘讛 讜讘驻专讟 砖讛讙讚讬诇 转讜专讛 讚讘讬诪讬讜 诇讗 讛讬讛 转谞讜拽 讜转谞讜拽转 砖诇讗 讛讬讛 讘拽讬 讜诪讛 砖讞讟讗 讛讬讛 讘砖讜讙讙 讚讞讝讗 讚谞驻拽讬 讘谞讬谉 讚诇讗 诪注诇讜 讜诇讻谉 讛拽讘"讛 注砖讛 驻砖专 讚讘专 讜讛爪讬诇讜. 诪砖讗"讻 讬驻转讞 讚讞讟讗讜 讛讬讛 讙讚讜诇 讜诇讗 讝讻讛 砖谞讬爪讜诇讛 讘转讜 讜讝讛 专诪讝 讞讝拽讬讛 注"讛 讜转讞诇讬诪谞讬 讜讛讞讬讬谞讬 讜注转讛 谞转讞讚砖 注谞讬谉 讝讛 砖讬转专驻讗 讛讞讜诇讛 讜讬讞讬 讗砖专 诇讗 讛讬讛 诇注讜诇诪讬诐 讜讚讬谉 讙专诪"讗 讛谞讛 诇砖诇讜诐 砖注转讛 注砖讛 讛拽讘"讛 驻砖专讛 讝讜 诪讛 砖诇讗 注砖讛 讘讬驻转讞 讜驻谞讞住 讚注转讛 专爪讛 讛拽讘"讛 砖讬转讞讚砖 注谞讬谉 专驻讜讗转 讛讞讜诇讛 讜讬讞讬 诪讞讜诇讬讬讜. 讜注讜讚 讻讬 讘专讘 专讞诪讬讱 讜讗转讛 讞砖拽转 谞驻砖讬 诪砖讞转 讜住诇讞转 诇讬 讞讟讗讬 讻讬 讛砖诇讻转 讗讞专讬 讙讜讬讱 讻诇 讞讟讗讬. 诪砖讗"讻 讬驻转讞 讻讬 讗转讛 讬讚注转 讜讞讜拽专 诇讘 讛讗讚诐 讗诐 专讗讜讬 诇专讞诐 注诇讬讜 讜讗谞讬 诪讜讚讛 诇驻谞讬讱 注诇 专讜讘 讞住讚讬讱:


讗诪专 专讘讬 讬讜住讬 讘专 讞谞讬谞讗 诪砖讜诐 专讗讘"讬 讻诇 讛诪讗专讞 转"讞 讘转讜讱 讘讬转讜 讜讻讜'. 讜讻讬讜爪讗 讗诪专讜 讘砖"住 讘讻转讜讘讜转 讚祝 拽"讛 讻诇 讛诪拽专讬讘 讚讜专讜谉 诇转"讞 讻讗诇讜 讛拽专讬讘 讘讻讜专讬诐 讜讻转讘讜 砖诐 讛转讜住驻讜转 诪砖诐 住讚专 讗诇讬讛讜 讝讜讟讗 讚转"讞 讻驻专讛 诇讛诐 诇讬砖专讗诇 讘讻诇 诪拽讜诪讜转 诪讜砖讘讜转讬讛诐 注"砖:





驻转讞 注讬谞讬诐

讗诪专 专讘 讬讛讜讚讛 讗诪专 专讘 砖住诪讱 讙讗讜诇讛 诇转驻诇讛 讗驻砖专 讚谞拽讟 讝讛 诪砖讜诐 讚讘讘讬讟讜诇 驻讜"专 驻讙诐 讘讝讬讜讜讙 注诇讬讜谉 讞"讜 诇讝"讗 砖住诪讱 讙讗讜诇讛 诇转驻诇讛 砖谞转讻讜讜谉 诇讬讞讚 拽讘讛"讜 讜讝讛 诪讜专讛 讻讬 讻诇 注爪诪讜 诇讬讞讚 讛讚讜讚讬诐 讗诇讗 砖谞诪谞注 诪驻讜"专 诪砖讜诐 讘谞讬 讚诇讗 诪注诇讜 讜注诪"砖 讘注谞讬讜转讬 讘住驻专 讛拽讟谉 讚讘专讬诐 讗讞讚讬诐 讚祝 爪"讙 注"讗 讘住"讚:


专' 诇讜讬 讗诪专 砖讙谞讝 住驻专 专驻讜讗讜转 注诪"砖 诪讛专"讬 驻讬谞讟讜 讜诪"砖 讘注谞讬讜转讬 驻' 讞诇拽 (住谞讛讚专讬谉 讚祝 拽"讝) 讙讘讬 注讚 讗诇讬砖注 诇讗 讛讜讛 讞诇讬砖 讜诪转驻讞 讘住"讚:


注讬讘专 谞讬住谉 讘谞讬住谉 诪拽砖讬诐 讚讛讗 拽讬"诇 讗讬谉 诪讜砖讬讘讬谉 诪诇讱 讘注讘讜专 砖谞讛 讜注讬讬谉 诪讛 砖讻转讘转讬 讘注谞讬讜转讬 讘驻住讞讬诐 讚祝 谞"讜 讘住"讚:


讻诇  讛转讜诇讛 讘讝讻讜转 注爪诪讜 转讜诇讬谉 诇讜 讘讝讻讜转 讗讞专讬诐 讜讻讜' 讗驻砖专 诇讚拽讚拽 诇砖讜谉 转讜诇讬谉 讚讜讚讗讬 讗诇讬诐 讝讻讜转讬讛 诇讛讻讬 讗讘诇 诪砖讜诐 讻讬 讛讜讗 讗诪专 讘驻讬讜 转讜诇讬谉 讘讝讻讜转 讗讞专讬诐 讗注"讙 讚讝讻讜转讬讛 谞诪讬 诪讛谞讬讗. 讜讻谉 讬砖 诇驻专砖 讘讞诇讜拽讛 讛讗讞专转 讻讗砖专 讬专讗讛 讛专讜讗讛:


砖诇讗  专讗转讛 讝讘讜讘 讜讻讜' 诇驻讬 驻砖讜讟讜 讬砖 诇讜诪专 讚转谞谉 砖诇讗 谞专讗讛 讝讘讜讘 讘讘讬转 讛诪拽讚砖 讘讘讬转 讛诪讟讘讞讬诐 讜讛讻讗 讘讻诇 讛讘讬转 讛讬讜 讝讘讜讘讬诐 讜注诇 砖诇讞谞讜 诇讗 讝讛 诪讜专讛 讚砖诇讞谞讜 拽讚讜砖 讻诪讝讘讞:


讘讛讜讚 讬讜驻讬讛 讝讛 讻转讬讘 讗讞"讱 讻砖讛诇讻讛 讗爪诇 讗诇讬砖注 讻砖讛讞讬讛 讗转 讘谞讛 讗讘诇 讘注谞讬谉 讝讛 讛讻讬专讛 讘讜 诪转讞讬诇讛. 转讜住' 讬砖谞讬诐 讻"讬. 讜讘住' 驻谞讬 诪砖讛 驻讬专讜砖 注诇 讛讙讚讜转 砖谞讝讚诪谉 诇砖注讛 专讗讬转讬 讚讛讗专讬讱 讘讝讛 讜讬砖 诇讛砖讬讘 注诇 讚讘专讬讜 讜讘驻专讟 诪"砖 讚讬专诪讬讛 讻转讘 讻讱 讜讻讜' 注"砖 讗讬谞讜 诪讞讜讜专 讜讚讜拽:


讛专讜爪讛 诇讬讛谞讜转 讬讛谞讛 讻讗诇讬砖注 讜讻讜' 注诪"砖 讘注谞讬讜转讬谞讜 讘住驻专讬 讛拽讟谉 专讗砖 讚讜讚 讚祝 讬"讜 注"讙 讜注转讛 讻专讙注 谞专讗讛 诇讬 住驻专 讝专注 讘专讱 讞"讙 注诇 讘专讻讜转 讜专讗讬转讬 讚祝 讗' 注"讚 讻转讘 讚讗诇讬砖注 诇讗 讬讚注 砖诐 讛诪驻讜专砖 讜诇讻讱 谞讛谞讛 注"砖. 讜诇讬转讗 讚讜讚讗讬 讬讚注 讜讗讬砖转诪讬讟转讬讛 诪"砖 诪讛专砖"诇 驻专拽 讗诇讜 讟专讬驻讜转 住讬诪谉 讟' 讜驻住拽讬 诪讛专"诐 专讬拽讗谞讟讬 住讬诪谉 住"讜 砖讻转讘讜 讘驻砖讬讟讜转 讚讗诇讬砖注 讬讚注 讜讻谉 讛讜讗 讘专讜专 讜驻砖讜讟 讗讬谉 讘讜 住驻拽:


讗诇  转拽专讬 讙讜讬讱 讗诇讗 讙讗讬讱 注诪"砖 讘注谞讬讜转讬谞讜 讘拽讜谞讟专讬住 讞住讚讬 讗讘讜转 驻"讙:





讬讚 讚讜讚

讻诇 讛转讜诇讛 讘讝讻讜转 注爪诪讜 讙讜驻讬 讛诇讻讜转 拽"讞 注"讘. 讗砖 讚转 讬"讜 注"讙:


谞注砖讛 谞讗 注诇讬讬转 拽讬专 拽讟谞讛 专爪讜祝 讗讛讘讛:


讛专讜爪讛 诇讛谞讜转 讬讛谞讛 讻讗诇讬砖注 诪拽讜诐 砖诪讜讗诇 砖注专 讛转专讜爪讬诐. 诪砖讻谞讜转 讬注拽讘 拽诇"讜 注"讙:


诪讻讗谉 砖讗砖讛 诪讻专转 讘讗讜专讞讬诐 注讬谉 讬讜住祝 注"讘:


诇讗 讬注诪讜讚 注"讙 讻住讗 讜住驻住诇 诇拽诪谉 讚祝 讬"讜 讚"讛 诇驻讬 砖讗讬谉:


讘"砖 讗讜诪专讬诐 讘注专讘 讻讜' 砖谞讗' 讘砖讻讘讬讱 住讜讟讛 诇"讘 讚"讛 讜专讘讬:


讜讘"讛 讗讜诪专讬诐 讻诇 讗讚诐 拽讜专讗 讻讚专讻讜 诇讞诐 住转专讬诐:


讜住讻谞转讬 讘注爪诪讬 诪驻谞讬 讛诇住讟讬诐 诪讞讝讬拽 讘专讻讛 讞讗"讞 讬"讟 注"讙 诇"讙 注"讙. 诪讟讛 讬讜住祝 讞"讘 讚祝 讻"讗 注"讗:


专砖"讬 住转诐 诪讬 讙讬讞讜谉 砖诐 讛讙讚讜诇讬诐 讞"讘 讚祝 诇"讗 注"讗:


转讜住驻讜转 讚"讛 讙讚讜诇 讛拽讜专讗 诇砖讜谉 诇讬诪讜讚讬诐 讻"讚 注"讗. 砖驻转讬 讬砖谞讬诐 拽"讙 注"讗. 讝讛讘 砖讘讗. 讘讬转 讗讘专讛诐 讻讛谉 拽讬"讚 注"讚:


讘讗讚讬讘讜转 驻谞讬谞讬诐 - 讛住驻专讬讬讛 讛讞讜驻砖讬转 pninim.org | 诇转谞讗讬 讛专讬砖讬讜谉, 讛拽讚砖讜转 讜诪讬讚注 谞讜住祝





专砖讬诪转 砖讬注讜专讬诐 - 讛讙专讬"讚 住讜诇讜讘讬讬爪'讬拽

讙诪'. 讝"诇 诪讗讬 讚讻转讬讘 诇讗 转讗讻诇讜 注诇 讛讚诐 诇讗 转讗讻诇讜 拽讜讚诐 砖转转驻诇诇讜 注诇 讚诪讻诐 讜讻讜' 注讻"诇.
讗.
讜讝"诇 讛专诪讘"诐 (驻"讜 讛"讚 诪讛诇' 转驻诇讛) 讗住讜专 诇讜 诇讗讚诐 砖讬讟注讜诐 讻诇讜诐 讗讜 砖讬注砖讛 诪诇讗讻讛 诪讗讞专 砖注诇讛 注诪讜讚 讛砖讞专 注讚 砖讬转驻诇诇 转驻诇转 砖讞专讬转 注讻"诇. (讜注讬讬谉 讘讻住祝 诪砖谞讛 讜讘专讘讬谞讜 诪谞讜讞 砖爪讬讬谞讜 讚诪拽讜专 讛专诪讘"诐 诪住讜讙讬讬谉). 讜诪讗讬讚讱 讘谞讜讙注 诇注专讘讬转 驻住拽 讛专诪讘"诐 (砖诐 讛"讝) 讜讝"诇 讗注"驻 砖转驻诇转 注专讘讬转 专砖讜转 诇讗 讬讘讗 讗讚诐 诪诪诇讗讻转讜 讜讬讗诪专 讗讜讻诇 诪注讟 讜讗讬砖谉 拽讬诪注讗 讜讗讞"讻 讗转驻诇诇 砖诪讗 转讗谞讜住 讗讜转讜 砖讬谞讛 讜谞诪爪讗 讬砖谉 讻诇 讛诇讬诇讛, 讗诇讗 诪转驻诇诇 注专讘讬转 讜讗讞"讻 讗讜讻诇 讜砖讜转讛 讗讜 讬砖谉 注讻"诇. 讜谞专讗讛 讚讞诇讜拽 讗讬住讜专 讛讗讻讬诇讛 诇驻谞讬 注专讘讬转, 讚讛讜讬 讙讝讬专讛 讘注诇诪讗 砖诪讗 讬驻砖注 讜诇讗 讬拽专讗 拽"砖, 诪讗讬住讜专 讛讗讻讬诇讛 诇驻谞讬 砖讬转驻诇诇 砖讞专讬转, 讚讛讜讬 讞诇讜转 砖诐 讗讬住讜专 讗讻讬诇讛 讘驻"注. 讜诇驻讬"讝 诪讚讜讬讬拽 诇砖讜谉 讛专诪讘"诐 讘诪砖"讻 "讗住讜专 诇讜 诇讗讚诐 砖讬讟注讜诐 讻诇讜诐", 讚诪砖诪注 讚讗驻讬诇讜 讗讻讬诇转 讗专注讬 讗住讜专讛, 讜讗讬 诪砖讜诐 讙讝讬专讛 砖诪讗 讬驻砖注 讬"诇 讚讗讻讬诇转 讗专注讬 诪讜转专转 讚讗讬谉 讛讗讬住讜专 讞诇 讗诇讗 讘讗讻讬诇转 住注讜讚讛 拽讘注. 讜注讜讚 讬转讻谉 谞驻"诪 诇注谞讬谉 讗诐 讛转讞讬诇 诇讗讻讜诇 讛讗诐 爪专讬讱 诇讛驻住讬拽, 讚讘谞讜讙注 诇讗讻讬诇讛 拽讜讚诐 诪谞讞讛 驻住拽 讛专诪讘"诐 (驻"讜 讛"讛 诪讛诇' 转驻诇讛) 砖讗诐 讛转讞讬诇 讗讬谞讜 诪驻住讬拽. 讗诪谞诐 谞专讗讛 讚讻"讝 诇讙讘讬 讗讬住讜专 讗讻讬诇讛 拽讜讚诐 诪谞讞讛 讜诪注专讬讘 砖讬住讜讚讜 诪砖讜诐 讙讝讬专讛 砖诪讗 讬诪砖讱 讘住注讜讚讛 讜讬驻砖注 讜诇讗 讬转驻诇诇, 诪砖讗"讻 诇讙讘讬 讗讬住讜专 讛讗讻讬诇讛 拽讜讚诐 砖诪转驻诇诇 砖讞专讬转 讚讛讜讬 讞诇讜转 讗讬住讜专 讗讻讬诇讛, 讬"诇 讚讗祝 讗诐 讛转讞讬诇 爪专讬讱 诇讛驻住讬拽.
讘.
讬砖 诇讛住转驻拽 诪讛讜 讛讚讬谉 讘诪讬 砖讛转驻诇诇 讘讘讜拽专 转驻诇转 谞讚讘讛 讜讗讞"讻 讗讻诇, 讜诇讗 讛转驻诇诇 注讚讬讬谉 转驻诇转 砖讞专讬转 讛讗诐 注讜讘专 讘讗讬住讜专 讚诇讗 转讗讻诇讜 注诇 讛讚诐 - 诇讗 转讗讻诇讜 拽讜讚诐 砖转转驻诇诇讜 注诇 讚诪讻诐 - 讗讜 诇讗. 讜谞专讗讛 讚讻砖诪转驻诇诇 谞讚讘讛 讛专讬讛讜 诪拽讬讬诐 专拽 拽讬讜诐 转驻诇讛 诪讚讬谉 专讞诪讬诐 讜讗讬谞讜 诪拽讬讬诐 讞讜讘转 讛转驻诇讛 讛拽讘讜注讛, 讜讬转讻谉 砖讗讬谞讜 注讜讘专 注诇 讛讗讬住讜专 讚诇讗 转讗讻诇讜 注诇 讛讚诐 - 讚讗讬住讜专 讝讛 转诇讜讬 讘拽讬讜诐 转驻诇讛 诪砖讜诐 专讞诪讬 讘诇讘讚 讜诇讗 讘诪讛 砖讬爪讗 讬"讞 讛转驻诇讛 讛拽讘讜注讛, 讗讜"讚 讚注讜讘专 讚讛讗讬住讜专 讞诇 注讚 砖讬拽讬讬诐 讞讜讘转 转驻诇转 砖讞专讬转, 讜爪"注75.
讙诪'. 讜讝"诇 讛拽讜专讗 诪讻讗谉 讜讗讬诇讱 诇讗 讛驻住讬讚 讜讻讜' 诪讗讬 诇讗 讛驻住讬讚 讛讘专讻讜转 转谞讬讗 谞诪讬 讛讻讬 讛拽讜专讗 诪讻讗谉 讜讗讬诇讱 诇讗 讛驻住讬讚 讻讗讚诐 砖讛讜讗 拽讜专讗 讘转讜专讛 讗讘诇 诪讘专讱 讛讜讗 砖转讬讬诐 诇驻谞讬讛 讜讗讞转 诇讗讞专讬讛 注讻"诇. 注讬讬谉 讘专砖讘"讗 (讚"讛 讛拽讜专讗) 砖讛讘讬讗 讙' 砖讬讟讜转 讘讚讬谉 诇讗 讛驻住讬讚 讛讘专讻讜转, 讚诇专' 讛讗讬 讙讗讜谉 诪讘专讱 讗转 讛讘专讻讜转 注讚 住讜祝 讚' 砖注讜转 诪砖讜诐 讚讝诪谉 转驻诇转 砖讞专讬转 讛讜讗 注讚 讚' 砖注讜转. 讜讛专砖讘"讗 谞住转驻拽 讚砖诪讗 讬讻讜诇 诇讘专讱 注讚 讞爪讜转 讗讜 砖诪讗 讬讻讜诇 诇讘专讱 讻诇 讛讬讜诐. 讜砖讬讟转 讛专诪讘"诐 (驻"讗 讛讬"讙 诪讛诇' 拽"砖) 讛讬讗 讚诪讘专讱 讛讘专讻讜转 讻诇 讛讬讜诐. 讜谞专讗讛 诇讜诪专 讚诇砖讬讟转 专讛"讙 拽讬讜诐 诪爪讜转 讘专讻讜转 拽"砖 转诇讜讬讛 讘讝诪谉 转驻诇讛, 诪砖讜诐 讚住讜讘专 讚讘专讻讜转 拽"砖 讜转驻诇讛 讛讜讬讬谉 讘讬讞讚 拽讬讜诐 讗讞讚 讚拽讘诇转 注讜诇 诪诇讻讜转 砖诪讬诐, 讜专拽 讘转驻诇讛 讘讝诪谞讛 讞诇 拽讬讜诐 拽讘诇转 注讜诪"砖 讚诪爪讟专驻转 讛转驻诇讛 诇讘专讻讜转 拽"砖. 讗诪谞诐 诇讗讞专 讚' 砖注讜转 砖讞诇 拽讬讜诐 转驻诇讛 砖诇讗 讘讝诪谞讛 讘注诇诪讗 诇讬讻讗 讘讛 拽讬讜诐 讚拽讘诇转 注讜诇 诪诇讻讜转 砖诪讬诐, 讜诪砖讜"讛 讗讬谉 讛转驻诇讛 诪爪讟专驻转 诇讘专讻讜转 拽"砖, 讜注讘专 讝诪谉 讘专讻讜转 拽"砖. 讜谞专讗讛 讚诇驻讬 讛爪讚 讘专砖讘"讗 讛住讜讘专 讚讞诇 拽讬讜诐 讘专讻讜转 拽"砖 注讚 讞爪讜转 讗祝 讘转驻诇讛 砖诇讗 讘讝诪谞讛 讞诇 拽讬讜诐 讚拽讘诇转 注讜诪"砖. 诪砖讗"讻 诇讗讞专 讞爪讜转 讚讛讜讬 专拽 讞诇讜转 拽讬讜诐 转驻诇转 转砖诇讜诪讬谉 讗讬谉 爪讬专讜祝 讘讬谉 转驻诇转 转砖诇讜诪讬谉 诇讘专讻讜转 拽"砖. 讜讘砖讬讟转 讛专诪讘"诐 谞专讗讛 讚讬"诇 讘讘' 讗讜驻谞讬诐: 讗) 讚住讜讘专 砖讞诇 爪讬专讜祝 讘讬谉 讘专讻讜转 拽"砖 诇转驻诇转 转砖诇讜诪讬谉, 讘) 讚讞诇 爪讬专讜祝 讘讬谉 讘专讻讜转 拽"砖 诇转驻诇转 诪谞讞讛 讘讝诪谞讛. 讜谞"诪 讗诐 讞讬讬讘 诇讜诪专 讗转 讛讘专讻讜转 诇驻谞讬 讛转驻诇讛 讛专讗砖讜谞讛 讛注讜诇讛 诇砖诐 转驻诇转 诪谞讞讛, 讗讜 诇驻谞讬 讛转驻诇讛 讛砖谞讬讬讛 讛注讜诇讛 诇转砖诇讜诪讬谉.
注讜讚 讬砖 诇讛注讬专 讘砖讬讟转 讛专诪讘"诐 砖讻转讘 (驻"讗 诪讛诇' 拽"砖 讛讬"讙) 讜讝"诇 讛拽讜专讗 讗讞专 砖诇砖 砖注讜转 讘讬讜诐, 讗驻讬诇讜 讛讬讛 讗谞讜住 诇讗 讬爪讗 讬讚讬 讞讜讘转 拽"砖 讘注讜谞转讜, 讗诇讗 讛专讬 讛讜讗 讻拽讜专讗 讘转讜专讛, 讜诪讘专讱 诇驻谞讬讛 讜诇讗讞专讬讛 讻诇 讛讬讜诐, 讗驻讬诇讜 讗讬讞专 讜拽专讗 讗讞专 砖诇砖 砖注讜转, 注讻"诇. 讜注讬讬谉 讘讻住"诪 砖讘讬讗专 讚讛专诪讘"诐 住讜讘专 讚诪讚讗讜专讬讬转讗 讝诪谉 拽"砖 讛讜讗 讻诇 讛讬讜诐, 讜讻诪讜 诪砖诪注讜转 讛拽专讗 讚讻诪讜 讚"讜讘砖讻讘讱" 讛讬讬谞讜 讻诇 讝诪谉 砖讘谞讬 讗讚诐 砖讜讻讘讬诐 注诇 诪讟转诐 讚讛讬讬谞讜 讻诇 讛诇讬诇讛 注讚 注诇讜转 讛砖讞专, 讛"谞 诪砖诪注讜转 讚"讜讘拽讜诪讱" 讛讬讗 讻诇 讝诪谉 砖讘谞讬 讗讚诐 拽诪讬诐 讜注专讬诐 讚讛讬讬谞讜 讻诇 讛讬讜诐. 讜讛讗 讚拽讬讬"诇 讚拽"砖 砖诇 砖讞专讬转 注讚 讙' 砖注讜转 讛讬讬谞讜 专拽 诪讚专讘谞谉 讜讗住诪讻讜讛 讗拽专讗 讚"讜讘拽讜诪讱".
讘专诐 讬注讜讬讬谉 讘专诪讘"诐 (驻"讗 诪讛诇' 拽"砖 讛讬"讗) 讜讝"诇 讜讗讬 讝讛 讛讜讗 讝诪谞讛 讘讬讜诐 诪爪讜转讛 砖讬转讞讬诇 拽讜讚诐 讛谞抓 讛讞诪讛 讻讚讬 砖讬讙诪讜专 诇拽专讜转 讜诇讘专讱 讘专讻讛 讗讞专讜谞讛 注诐 讛谞抓 讛讞诪讛 讜讻讜', 讜讗诐 讗讬讞专 讜拽专讗 拽"砖 讗讞专 砖转注诇讛 讛砖诪砖 讬爪讗 讬讚讬 讞讜讘转讜 砖注讜谞转讛 注讚 住讜祝 砖诇砖 砖注讜转 讘讬讜诐 诇诪讬 砖注讘专 讜讗讬讞专 注讻"诇. 讜爪"注 讚诪砖诪注 讚诪讬讬专讬 讘讝诪谉 拽"砖 诪讚讗讜专讬讬转讗 砖诪爪讜转讛 讘谞抓 讛讞诪讛 讜讗诐 注讘专 讜讗讬讞专 讘讚讬注讘讚 讝诪谞讛 诪讛"转 注讚 住讜祝 讙' 砖注讜转, 讜住讜转专 讗"讻 诇诪砖"讻 讘讛讬"讙 砖讘讚讬注讘讚 拽讜专讗 拽"砖 讜诪讘专讱 诇驻谞讬讛 讜诇讗讞专讬讛 讻诇 讛讬讜诐, 讜诇驻讬 讛讻住"诪 讻讜讜谞转讜 砖诪拽讬讬诐 诪爪讜转 拽"砖 讚讗讜专讬讬转讗 讻诇 讛讬讜诐.
讜谞专讗讛 诇转专抓 讚诪讚讗讜专讬讬转讗 讬砖谞谉 讘' 拽讬讜诪讬诐 讘诪爪讜转 拽"砖: 讗) 拽讬讜诐 拽讘诇转 注讜诪"砖 驻注诪讬讬诐 讘讬讜诐 注"讬 拽专讬讗转 讙' 驻专砖讬讜转 砖诇 砖诪注, 讜讞讬讜讘 讝讛 谞诇诪讚 诪拽专讗 讚"讜讘砖讻讘讱 讜讘拽讜诪讱", 讜拽讬讜诐 讝讛 转诇讜讬 讘讝诪谉 砖讻讬讘讛 讜讝诪谉 拽讬诪讛 讜讗讬谞讜 讗诇讗 注讚 住讜祝 讙' 砖注讜转 讘讬讜诐. 讘) 拽讬讜诐 诪住讜讬诐 砖诇 诪爪讜转 转诇诪讜讚 转讜专讛 注"讬 拽专讬讗转 驻专砖讬讜转 砖诇 砖诪注, 讜拽讬讜诐 讝讛 砖诇 诪爪讜转 拽"砖 讘转讜专转 拽讬讜诐 转诇诪讜讚 转讜专讛 谞诪砖讱 讝诪谞讛 讻诇 讛讬讜诐. 讜专讗讬讬讛 诇讝讛 诪讛讗 讚讗讬转讗 讘诪住' 谞讚专讬诐 (讚祝 讞.) 讚讗讚诐 讬讜爪讗 诪爪讜转 转诇诪讜讚 转讜专讛 讘讻诇 讬讜诐 注"讬 拽"砖. 讜谞专讗讛 讚拽"砖 讗讬谞讛 拽讬讜诐 转"转 讘注诇诪讗 讗诇讗 讚转"转 讛讜讬 拽讬讜诐 诪住讜讬诐 讘注爪诐 诪爪讜转 拽专讬讗转 砖诪注 讜诪讙讜祝 诪爪讜转 拽"砖 注爪诪讛76. 讜诇驻"讝 讬"诇 讚讘讛诇' 讬"讗 驻住拽 讛专诪讘"诐 讝诪谉 拽讬讜诐 诪爪讜转 拽"砖 讘转讜专转 拽讬讜诐 讚拽讘诇转 注讜诪"砖, 讜诪讚讗讜专讬讬转讗 讝诪谞讛 注讚 讙' 砖注讜转 讚转诇讜讬 讘讝诪谉 砖讻讬讘讛 讜拽讬诪讛. 讜讗讬诇讜 诪砖"讻 讘讛诇讻讛 讬"讙 讚讘讚讬注讘讚 诪讘专讱 讘专讻讜转 拽"砖 讻诇 讛讬讜诐 诪砖讜诐 讚讛讜讬 讻讗讚诐 讛拽讜专讗 讘转讜专讛 讗讬谉 讻讜讜谞转讜 砖诪拽讬讬诐 诪爪讜转 转诇诪讜讚 转讜专讛 讘注诇诪讗 讚讗"讻 诇诪讛 讬讻讜诇 诇讘专讱 讘专讻讜转 拽"砖, 讗诇讗 讻讜讜谞转讜 砖讞诇 拽讬讜诐 诪讬讜讞讚 砖诇 转诇诪讜讚 转讜专讛 诪讚讬谉 诪爪讜转 拽"砖, 讚讛拽讬讜诐 讛诪住讜讬诐 诪讚讗讜专讬讬转讗 砖诇 转诇诪讜讚 转讜专讛 砖讞诇 讘拽专讬讗转 砖诪注 讝诪谞讛 讻诇 讛讬讜诐, 讜诪砖讜诐 讛讻讬 诪讘专讱 讘专讻讜转 拽"砖 诇驻谞讬讛 讜诇讗讞专讬讛 讻诇 讛讬讜诐. 讜诇驻讬"讝 诪讘讜讗专 讚砖讬讟转 讛专诪讘"诐 砖诪讘专讱 讘专讻讜转 拽"砖 讻诇 讛讬讜诐 讛讜讗 诪砖讜诐 讚住"诇 讚讞诇 拽讬讜诐 诪爪讜转 拽"砖 诪讚讗讜专讬讬转讗 讻诇 讛讬讜诐 诪讚讬谉 转"转, 讜讗讬谞讜 讚讬谉 讚专讘谞谉 讗诇讗 讚讬谉 讚讗讜专讬讬转讗 讘注爪诐 拽讬讜诐 诪爪讜转 拽专讬讗转 砖诪注.
75 注讬讬谉 讘专讘讬谞讜 诪谞讜讞 (驻"讜 诪讛诇' 转驻诇讛 讛"讚) 砖讻转讘 讘砖诐 专砖"讬 砖驻讬专砖 注诇 讚诪讻诐 - 注诇 谞驻砖讜转讬讻诐, 讜诇驻讬"讝 讬"诇 砖讗祝 讻砖讛转驻诇诇 讘转讜专转 谞讚讘讛 讜讞诇 拽讬讜诐 讘拽砖转 专讞诪讬诐 讘诇讘讚 砖讜讘 讗讬谞讜 注讜讘专 讘讗讬住讜专 讚诇讗 转讗讻诇讜 注诇 讛讚诐. 讘专诐 讬转讻谉 讚住驻拽 讝讛 转诇讜讬 讘讘' 讛讟注诪讬诐 砖讘讙诪', 讚讗讬转讗 讘讙诪' "讗"专 讬爪讞拽 讗诪专 专"讬 讘"专 讞谞讬谞讗 诪砖讜诐 专讗讘"讬 讻诇 讛讗讜讻诇 讜砖讜转讛 讜讗讞"讻 诪转驻诇诇 注诇讬讜 讛讻转讜讘 讗讜诪专 讜讗讜转讬 讛砖诇讻转 讗讞专讬 讙讗讬讱 讗诪专 讛拽讘"讛 诇讗讞专 砖谞转讙讗讛 讝讛 拽讬讘诇 注诇讬讜 诪诇讻讜转 砖诪讬诐", 讚诇驻讬 讛讚专砖讛 讚诇讗 转讗讻诇讜 拽讜讚诐 砖转转驻诇诇讜 注诇 讚诪讻诐 讘注讬谞谉 诇讛转驻诇诇 讚讜拽讗 转驻诇转 讞讜讘讛 讚砖讞专讬转 拽讜讚诐 讛讗讻讬诇讛, 讜转驻诇转 谞讚讘讛 讗讬谞讛 诪讜注讬诇讛 诇讛驻拽讬注 讗转 讗讬住讜专 讛讗讻讬诇讛 拽讜讚诐 转驻诇讛. 诪砖讗"讻 诇驻讬 讛讟注诐 讚讛讗讬住讜专 讗讻讬诇讛 拽讜讚诐 转驻诇讛 讛讜讗 诪砖讜诐 讙讗讜讛 讬"诇 砖讗诐 讛转驻诇诇 转驻诇转 谞讚讘讛 砖讛讬讗 讞诇讜转 讘拽砖转 专讞诪讬诐 诇驻谞讬 讛讗讻讬诇讛 砖讜讘 诇讬讻讗 讗讬住讜专 诪砖讜诐 讙讗讜讛 讻砖讬讗讻讜诇 讗讞"讻. 讜诪诇砖讜谉 讛专诪讘"诐 (驻"讜 诪讛诇' 转驻诇讛 讛"讚) "讗住讜专 诇讜 诇讗讚诐 砖讬讟注讜诐 讻诇讜诐 讜讻讜' 诪讗讞专 砖注诇讛 注诪讜讚 讛砖讞专 注讚 砖讬转驻诇诇 转驻诇转 砖讞专讬转", 诪砖诪注 讚讞讬讬讘 诇讛转驻诇诇 讞讜讘转 讛转驻诇讛 讛拽讘讜注讛 讚砖讞专讬转 讚讜拽讗, 讜讗诐 讛转驻诇诇 转驻诇转 谞讚讘讛 讚注诇诪讗 讜讗讞"讻 讗讻诇 讜注讚讬讬谉 诇讗 讛转驻诇诇 转驻诇转 砖讞专讬转 谞诪讬 注讜讘专 讘讗讬住讜专 讗讻讬诇讛 拽讜讚诐 转驻诇讛.
76 注讬讬谉 诇注讬诇 讘砖讬注讜专讬诐 (讚祝 讘.) 讚"讛 诪讗讬诪转讬 拽讜专讬谉 讗讜转 讗'. 讜讘讬专讜砖诇诪讬 讘讘专讻讜转 (驻"讗 讛"讘): "专' 讬讜讞谞谉 讘砖诐 专砖讘"讬 讻讙讜谉 讗谞讜 砖注讜住拽讬诐 讘转诇诪讜讚 转讜专讛 讗驻讬诇讜 诇拽专讬讗转 砖诪注 讗讬谉 讗谞讜 诪驻住讬拽讬诐, 讜诇讗 诪讜讚讛 专砖讘"讬 砖诪驻住讬拽讬诐 诇注砖讜转 住讜讻讛 讜诇注砖讜转 诇讜诇讘 讜讻讜', 讟注诪讬讛 讚专砖讘"讬 讝讛 砖讬谞讜谉 讜讝讛 砖讬谞讜谉 讜讗讬谉 诪讘讟诇 砖讬谞讜谉 诪驻谞讬 砖讬谞讜谉". 讜诪讘讜讗专 讘讬专讜砖诇诪讬 讚拽专讬讗转 砖诪注 讛讜讬 拽讬讜诐 转诇诪讜讚 转讜专讛. 讜谞专讗讛 讚拽讬讜诐 转"转 砖讘拽专讬讗转 砖诪注 讗讬谞讜 拽讬讜诐 诪爪讜转 转"转 讘注诇诪讗 - 诪砖讜诐 砖拽讜专讗 驻住讜拽讬诐 砖讘转讜专讛, 讗诇讗 讚拽讬讜诐 转"转 诪讛讜讜讛 拽讬讜诐 讘注爪诐 诪爪讜转 拽"砖. 讜注讬讬谉 讘专诪讘"诐 驻"讗 诪讛诇' 拽"砖 讛"讘 讜讝"诇 讜诪拽讚讬诪讬谉 诇拽专讜转 驻专砖转 砖诪注 诪驻谞讬 砖讬砖 讘讛 讬讞讜讚 讛砖诐 讜讗讛讘转讜 讜转诇诪讜讚讜 砖讛讜讗 讛注讬拽专 讛讙讚讜诇 砖讛讻诇 转诇讜讬 讘讜 注讻"诇. 讜诪讘讜讗专 讚转诇诪讜讚 转讜专讛 诪讛讜讜讛 讞诇拽 诪注爪诐 诪爪讜转 拽"砖. 讚转"转 诪讛讜讜讛 拽讬讜诐 讚拽讘诇转 注讜诪"砖, 讜拽讬讜诐 转"转 诪讛讜讜讛 讞诇拽 讜拽讬讜诐 讘诪爪讜转 拽"砖 注爪诪讛.

